[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés őszi ülésszakának 4. ülésnapját megnyitom. Tájékoztatom önöket, hogy az ülés vezetésében Szűcs Lajos és Hiszékeny Dezső jegyző urak lesznek segítségemre. Köszöntök mindenkit, aki figyelemmel kíséri munkánkat.Tisztelt Ház! Napirend előtti felszólalások következnek. A sorban elsőként Kocsis-Cake Olivio képviselő úrnak adom meg a szót, a Párbeszéd részéről. Parancsoljon!
Köszönöm a szót. Tisztelt Elnök Úr! Tisztelt Országgyűlés! Először is engedjék meg, hogy a Párbeszéd nevében köszönetet mondjak az egészségügyi dolgozóknak és mindenkinek, aki a járvány elleni küzdelemben részt vesz itt a második hullámban. Emberfeletti munkát végeznek, ezért köszönet illeti őket. Jól halad az európai polgári kezdeményezés az alapjövedelemről. A Párbeszéd garantálja azt, hogy hazánkban is összegyűjtsük a szükséges számú aláírást. A Párbeszéd azért támogatja ezt a polgári kezdeményezést, mert egy boldogabb országban szeretne élni, és a haza bölcsétől, Deák Ferenctől tudjuk, hogy: „Nem az a boldog ország, ahol legtöbb a gazdag ember, hanem az, hol legkevesebb szegény ember vagyon.” Tehát kérünk mindenkit, aki egy boldog országban szeretne élni, hogy támogassa ezt a kezdeményezést aláírásával. A Párbeszéd alapjövedelem-javaslata azonban nemcsak a szegényeknek és a munkanélkülieknek ad támogatást, hanem bizony a bérből és fizetésből élőknek is. Engedjék meg, hogy ezt három példával megvilágítsam. Egy házaspár, Péter bolti dolgozó, bruttó 410 ezer forinttal, és Edit pedagógus, bruttó 293 ezer forinttal, egy gyerekkel most nettó 487 700 forintot kap. Az alapjövedelem-javaslatunk szerint ez az összeg nettó 558 060 forintra emelkedne, 70 ezer forinttal lenne több havonta. Judit szakképzett ápolónő, egyedülálló édesanya két gyerekkel, jelenleg nettó 206 648 forinttal van. Alapjövedelem-javaslatunk szerint ez az összeg 306 150 forintra emelkedne. Ildi néni nyugdíjas, sajnos nagyon alacsony nyugdíjjal, 68 200 forinttal. Ez a mi alapjövedelem-javaslatunk szerint 100 ezer forintra emelkedne. Bárki felmehet az alapjovedelmet.hu oldalra, és beütheti a kalkulátorba a fizetését. Van egy rossz hírem az itt ülő képviselőknek: őnekik egy fillérrel sem emelkedne a fizetése, de akik minket néznek, azok közül tízből hét embernek jobb lenne a fizetése, jobban járna az alapjövedelemmel. A Fidesz viszont ellenzi, hogy Péter, Edit, Judit és Ildi néni több pénzt kapjon. Hamarosan fel fog állni egy államtitkár, és azt fogja mondani, hogy azok ne kapjanak pénzt, akik nem akarnak dolgozni. De én azt javaslom, hogy ennyire ne becsüljük le a magyar embereket, igenis akarnak dolgozni, sőt nem éhbérért, és nem hónapról hónapra akarnak élni. És még valamit szeretnének a magyar emberek: létbiztonságot; ez az, amit a Párbeszéd alapjövedelem-javaslata biztosít nekik. A Fidesz azt is állítja, hogy az alapjövedelem nem ösztönöz munkavégzésre, távol tartja az embereket a munkaerőpiacról, és erre a finn példát hozzák fel. Nagyon rosszul teszik, nem tanulmányozták rendesen a finn alapjövedelem-kísérletet. A finn alapjövedelem-kísérletből kerek perec kiderül, hogy nem lett kisebb a munkavállalási hajlandóság. Azt is állítja a Fidesz, hogy az EU-ban sehol nem vált be az alapjövedelem, sehol nem vezették ezt be, miközben Olaszországban egy 780 eurós, Spanyolországban egy 400 és 1000 euró közötti alapjövedelem-juttatást bevezettek már a válság előtt; a válság alatt ez nagyon népszerű, és jót tesz a gazdaságnak is annak érdekében, hogy ne álljon le. Azt is állítja a Fidesz, hogy az alapjövedelmet mi hitelből és adóemelésből finanszíroznánk, miközben a Párbeszéd javaslata csak a Mészáros Lőrinc-féléknek jelentene adóemelést, a többit a pazarló kiadások megszüntetéséből és átcsoportosításból fedeznénk. Ezek után nem tudom, milyen érvet fognak az alapjövedelem ellen felhozni, de kíváncsian várom. Az biztos, hogy azt a politikát, amit az elmúlt tíz évben a hatalom emberei folytattak, ami arról szólt, hogy csak a jómódúakat segítjük, a rászorulók meg boldoguljanak, ahogy tudnak, dolgozzanak, ahol tudnak, ezt a politikát az emberek hatalmával 2022-ben le kell zárni, mert egy boldog országot szeretnénk. „Nem az a boldog ország, ahol legtöbb a gazdag ember, hanem az, hol legkevesebb szegény ember vagyon.” Köszönöm a szót.
Dömötör Csaba államtitkár urat illeti a szó. [[13.10]]
Köszönöm, elnök úr. Én azt fontos dolognak tartom, hogy itt a Házban arról beszélünk, hogy hogyan lehetne a munkahelyek számát növelni, és hogyan lehetne a béreket emelni. Ezzel kapcsolatban a kormánynak azért tíz éve van egy programja, és ezen program már bizonyította a működőképességét. Nézze meg, tisztelt képviselő úr, a számokat: 12-ről 4 százalék alá sikerült csökkenteni a munkanélküliséget, és jelentősen emelkedtek a bérek is, és ez még azzal együtt is igaz, hogy tudjuk, még jócskán van hova emelni ezeket. De a minimálbér is, ha a legkisebb keresetűek csoportját nézem, jelentősen nőtt. Sokféle intézkedés támasztotta alá ezt a politikát: adócsökkentések vagy éppen a családtámogatások munkához kötése.Ha az aktuális helyzetet, az aktuális intézkedéseket nézem, akkor a járványügyi helyzetben is elsődleges fontosságú az, hogy a munkahelyeket ne csak megtartsuk, hanem még újakat is létre tudjunk hozni. Ezért döntött a kormány a munkahelyvédő, a munkahelyteremtő bértámogatásról; ezért indított beruházási támogatásokat; ezért döntött kedvezményes hitelekről. És egyébként szintén a megélhetést érintő kérdés a moratórium meghosszabbítása. Az ön számára is ismert, hogy az eredetileg december 31-éig tervezett moratóriumot bizonyos társadalmi csoportok számára a kormány meghosszabbítja, többek között a nyugdíjasok, a közfoglalkoztatottak, az álláskeresők és a gyermeket nevelő családok számára. Ez több mint egymillió ember számára jelent érdemi támogatást. A cél az, hogy ne csak olyan munkahelyeket hozzunk létre, amelyeket a vírus tönkretett, hanem még újakat is létre tudjunk hozni. Ami az alapjövedelmet illeti: ezt a vitát azért már jó párszor lefolytattuk, úgyhogy engedje meg, hogy felhívjam a figyelmét arra, hogy az alapelvvel van problémánk. Tehát amit önök javasolnak, az egy visszakanyarodást jelente a múltba abból a szempontból, hogy olyan rendszerben gondolkoznak, ami a segélyezésre tesz hangsúlyt, nem pedig a munkavégzésre. Ez a helyzet. Ha a finn példára hivatkozik, akkor érdekes megfogalmazás az, hogy nem csökkentek a számok. De nem is növelte a foglalkoztatást! Tehát gyakorlatilag rengeteg adófizetői pénzbe került, milliárdokban mérhető összegekbe, de egyáltalán nem javított a helyzeten, viszont az ottani adófizetőknek össze kellett dobni ezt a pénzt; nemhiába hátráltak le róla. Amikor pedig a spanyol példát hozza fel, legyen szíves, tegye már hozzá, hogy hol áll a spanyol államadósság és a munkanélküliség, és ahhoz képest állítsa azt, hogy ez bármiben előrelépést jelentene. De az a helyzet, hogy az alapelvi vitán túl van még egy beszédes dolog, ami sok mindent elmond ezzel kapcsolatban. Önök feltöltöttek egy videót az alapjövedelemmel kapcsolatban, és nagyon jól mutatja ez a videó, hogy milyen szempontból jelenthetne lehetőséget az alapjövedelem önök szerint. Idézem az önök által megadott lehetőséget, tehát ha bevezetnék az alapjövedelmet, akkor mik közül lehetne választani, mire lehetne ezt költeni: „beköltöznék a Szigetre”, ez egy lehetőség; „nem dolgoznék többet”, ez is egy lehetőség; „összeköltöznék a csajommal vagy a pasimmal, vagy a csajommal és a pasimmal”, ez az önök által megadott lehetőség; „nem lejmolnék állandóan”; „befejeztetném a tetkómat”, így; „vennék egy PS4-et.”; „túllépnék a Kalinkán”, tehát önök szerint az is lehetőség, hogy az italozási szokásokban ez változást hozhat; és „megrendezném az univerzum legnagyobb buliját”. Mivel önök szerint, nem szerintünk, hanem önök szerint ezek a lehetőségek az alapjövedelemből fakadóak, ez azt jelenti, hogy önök is nagyon jól tudják, hogy nem ösztönöz a munkavégzésre ez a megoldás, és mindezek mellett rengeteg pénzbe kerülne. Úgyhogy, amikor legközelebb felszólalnak ezzel kapcsolatban, arra szeretném önt kérni, tegye hozzá, hogy mely társadalmi csoportoktól vennének el pénzt, hogy bevezessék az alapjövedelmet, mert azt tudjuk nagyon jól, hogy többkulcsos adóban gondolkoznak, ami azt jelenti, hogy visszahoznák azt az időszakot, amikor akár 36 százalékkal is kellett adózni. Mi nem szeretnénk visszafordulni a múltba, arra kérem önt, hogy önök se tegyék. Köszönöm, hogy meghallgatott. [[Taps a kormánypártok soraiból.]]
Most Ungár Péter képviselő úr következik, az LMP részéről.
Köszönöm a szót. Tisztelt Elnök Úr! Tisztelt Országgyűlés! Most terjesztette be a kormány azt a javaslatot, amely egy nagyon helyes és régóta várt béremelést jelent az orvosoknak. Nagyon jó, hogy ez megtörtént, és szerintem itt is fontos, hogy megköszönjük mind az egészségügyi, mind a szociális és egyéb dolgozók munkáját a koronavírus második hulláma kapcsán. Ami ugyanakkor érthetetlen, hogy a szociális szektorban dolgozók teljesen láthatatlanok a kormány számára. A szociális szektorban dolgozó 95 ezer magyar ember, aki még Fülöp Attila államtitkár úr szerint is az ő maga megfeszített munkája miatt tudta megvédeni az intézményekben bent lakókat, kimaradt először az 500 ezer forintos bérkiegészítésből, majd utána kimarad ebből a bérkiegészítésből és a béremelésből is. Az a helyzet, hogy jelenleg a szociális szektor bérhelyzete tragikus, és társadalmi katasztrófával fenyeget. Van egy nagyon sokatmondó példa erre, hogy amikor az Emberi Erőforrások Minisztériumát kérdeztem a bázakerettyei szociális intézet munkaerőhiányáról, akkor azt az általános választ adták, hogy a törvényi feltételeknek megfelel az ott dolgozók száma. Ezzel szemben a TASZ kiperelte az adatokat, hogy nemhogy a törvényi feltételeknek nem felelt meg, hanem 38 százalékos volt a munkaerőhiány; és ez a 38 százalékos munkaerőhiány azt jelentette, hogy nagyon sokszor az éjszakai műszakban a gondozók egyedül voltak egy intézményben. Azt mutatja ez az eset, hogy önöknek az Emberi Erőforrások Minisztériumában az V. kerületben fogalmuk nincs, hogy hány szociális dolgozó van minden egyes nap egyedül az éjszakai műszakban; hogy hányan vannak így is nyugdíj előtt, és kell megfeszített, fizikailag terhelő munkát végezniük, úgy, hogy sokszor önkéntes karanténba kell vonulniuk a járványhelyzet miatt, úgy, hogy nem tudják megoldani az elkülönítést az intézményen belül. És mindezt teszik 39 év munkaidő után és nyugdíjhoz közel állva, felsőfokú végzettséggel, nettó 178 ezer forintért. Ez az a magyar valóság, ami önöket nem érdekli. És fel fog állni a Rétvári Bence generátor , és el fogja mondani nekem, hogy 110 százalékkal emelkedtek a bérek, de az a helyzet, hogy ez a 110 százalék nem igaz. Ha megnézik azt az adatot, hogy a kormányzásuk kezdetén a nemzetgazdasági átlagbérnek 70-80 százaléka közötti tartományban mozgott a szociális átlagbér, ez 2010-re 60 százalék köré ment, 2013-ban 50 százalékra ment, és jelenleg pedig 47 százaléka a nemzetgazdasági átlagbérnek a szociális átlagbér. Ez azt jelenti, hogy az átlagbérhez képest is kevesebbet keresnek azok az emberek, akik az egyik legfontosabb munkát végzik. Az, hogy önök nem tudják, mi folyik ebben a szektorban, onnan is látszik, hogy Kásler miniszter úr nem tudta, tehát nem volt tisztában azzal a ténnyel, hogy az állam birtokol és az állam felügyel idősotthonokat. Ha egy ellenzéki politikus követett volna el a saját területén ekkora hibát, akkor semmi mást nem hallottunk volna a Fidesztől azóta, mint hogy milyen alkalmatlan. [[13.20]] Kásler miniszter úr úgy felel a szociális szektorért, hogy a legalapvetőbb tényállásokkal sincsen tisztában. Továbbmegyek. A szociális szektorban a szociális munka napja, amit megkaptak munkaszüneti napként, november 12e lesz. Ez az utolsó pillanat, amikor még ez az ágazat el fogja fogadni azt, hogy foglalkoznak velük végre. Az első dolog amúgy helyesen , amit lezártak, és látogatási tilalmat rendeltek el, az pont a szociális szférában volt a bentlakásos, fogyatékos- és idősotthonokban, mégis azok, akik először, a legakutabban foglalkoznak a járvánnyal, azok, akikkel egyszerűen nem hajlandóak foglalkozni. Az, hogy elválik az egészségügyi bértábla és a szociális bértábla, azért is hatalmas probléma, mert ha beszélnek intézményvezetőkkel, akkor elmondják, hogy szinte mindenki nyugdíjközeli korban van, és nem tudnak új gondozó-ápolókat fölvenni, mert az egészségügy elviszi tőlük egy belső bérversenyben. Ez azt jelenti, hogy nemhogy 38 százalékos munkaerőhiány lesz, mint Bázakerettyén van, hanem 40-50 százalékos munkaerőhiány lesz a következő 5-6 évben. Összességében, ha holnap ezek az emberek beszüntetik a munkájukat márpedig meglenne az okuk, hiszen olyan bérhelyzet van , leállna az egész ország. Nem tudnának GDP-növekedésről beszélni, nem működne az elsődleges munkaerőpiac, és ezt az ápolási feladatot másnak el kéne látnia. Öregedik a magyar társadalom, egyre nagyobb szükség lesz az ő munkájukra. Itt az idő, hogy végre egyszer, tíz év után tudomásul vegyék, hogy létezik a szociális szektor Magyarországon.
Válaszadásra Rétvári Bence államtitkár úrnak adom meg a szót.
Köszönöm szépen a szót, elnök úr. Tisztelt Képviselő Úr! Tisztelt Ház! Először is örülök, hogy végre az ellenzék soraiból is elismerő hangokat hallhattunk az Ungár-generátortól hogy önt idézzem, tisztelt képviselő úr az egészségügyi béremelés kapcsán. Valóban, ez egy olyan lépés a béremelések , amelyet általában jobboldali kormányok szoktak megtenni, és nem pedig baloldali kormányok, hiszen ön is tudja, tisztelt képviselő úr, a szociális szférában bizony mindig a baloldali kormányzás idején van megszorítás, és a jobboldali kormányok idején lehet előrelépni ebben a szektorban is. Ön kevesellte, hogy több mint duplájára nőtt a kormányzásunk alatt a szociális szférában dolgozók átlagos fizetése, miközben egy szót nem szól arról, hogy azok, akikkel önök hétről hétre együtt indulnak a különböző időközi választásokon, együtt indultak a legutóbbi önkormányzati választásokon, ők hogyan vettek el egyhavi bért a szociális szférában dolgozóktól. Erről ön egy szót sem szól, mióta új szövetségeseivel együtt indulnak a választásokon. Arról egy szót nem szól, tisztelt képviselő úr, hogy amikor a baloldal kormányzott, akkor azt mondta, hogy nem feltétlenül kell az állami ellátás, hanem a szomszédok és a rokonok lássák el a beteg vagy rászoruló embereket. Arról nem beszél, hogy a normatívát nemhogy nem növelték, hanem csökkentették, volt, amit 30 ezer forinttal, volt, amit 100 ezer forinttal, attól függően, hogy átlagnormatíváról vagy kiemelt normatíváról volt szó. Ez volt az, amit a baloldal valójában tett Magyarországon akkor, amikor kormányzott: a legrászorultabbaktól elvett. A multicégeknél, a rezsicégeknél, akik a gáz és a villany árát megszabhatták, ott nem volt semmi megszorítás. Ott duplázás volt, meg triplázás volt a villanyáram árában meg a gáz árában, hogy a profit ott megmaradjon. De a szociális szférában, ahol a legrászorultabbakról volt szó, ott elvettek egyhavi bért, csökkentették a kiemelt normatívát, csökkentették az átlagnormatívát, és közben még azt is mondták, hogy majd akkor megoldják a rokonok és a barátok. Ez volt a különbség az akkori kormányzás és a mostani között. Természetes, hogy mindenki szeretne 100 százalékos béremelés helyett 120, 140 és 160 százalékost, csakhogy erre a jobboldali kormányzás alatt van lehetőség, nem pedig a baloldal kormányzása alatt. Ha megnézi ön, hogy mondjuk, a házi segítségnyújtás kapcsán, ahol több mint duplájára emeltük azért a normatív támogatását ennek 145 ezer forintról 330 ezer forintra , ott az ellátotti létszám is hogyan tudott növekedni: 75 ezerről közel 90 ezer főre. Többek számára tudjuk ezt nagyobb pénzből biztosítani. A magasabb összeg azt is jelenti, hogy több alkalmazott is van. Ezt a szociális ellátást, amikor átvettük a kormányzást, akkor 5764 alkalmazott végezte el, most 12 397. Nőtt tehát az alkalmazottak száma, nőtt az ellátottak száma, és nőtt a finanszírozás mértéke is. Ez azért valósulhatott meg, mert egyre bővültek a források. Ön is tudja, hogy milyen béremelések voltak: 2014. január 1-jétől szociális ágazati pótlék, ’15-ben kiegészítő pótlék, 2016-ban szociális ágazati összevont pótlék került bevezetésre. Ezek az intézkedések azért évről évre tíz- vagy még több milliárd forinttal emelték a bérkereteket. 2018-tól egészségügyi kiegészítő pótlékra került sor, és az idei év sem maradt el béremelés nélkül a szociális szférában, idén is 14 százalékos béremelésre került sor. Így mondhatjuk el, hogy legalább átlagosan megdupláztuk a szociális szférában dolgozók bérét. Valóban egy embert próbáló munka, amit sokan itt végeznek, ezért is indítottuk el akár a kitagolási programokat is, hogy ne nagy megaintézményekben ápolják és gondozzák azokat, akiknek erre szükségük van, és akiknek a gondozása már családi körülmények között nem megoldható, és magasabb szakmai felkészültségű gondozókra van szükség. Ezért indítottuk el ezt a projektünket hozzáteszem, természetesen ennek a finanszírozását is az Európai Unió támadja Brüsszelből, hogy miért erre fordítjuk az európai uniós forrásokat, hogy ne nagy, falanszterjellegű intézményekben, hanem személyes, családias körülmények között tudjuk ezeket az embereket ellátni. Fontos volt tehát számunkra ez az elmúlt esztendőkben. Voltak nehéz pillanatok. Nyilván az idei év sem a gazdaságilag legkedvezőbb év Európában és világszerte, hiszen minden országot megvisel az, hogy a koronavírus-járvány miatt a gazdasági életben visszaesés van, de ettől függetlenül a kormány azt mondta, hogy lehet, hogy visszaesés van a világ szinte minden gazdaságában, talán nem talál olyan országot világszerte, ahol ne lenne csökkenés a nemzeti össztermékben, de ennek ellenére ezt a 14 százalékos béremelést az idei évben a szociális szférában dolgozók részére biztosítani fogjuk. Arról pedig csak egy rövid megjegyzést tennék, hogy utalt a szociális munka napjára. Ha ezt ennyire fontosnak tartja, tisztelt képviselő úr, jó lett volna megszavazni itt a parlamentben, hogy ezt bevezessük, de sajnos a baloldal részéről támogató szavazat a szociális munka napjának bevezetéséhez nem érkezett. Köszönöm szépen. [[Taps a kormánypártok soraiban.]]
Most Vadai Ágnesnek adom meg a szót, a DK részéről.
Tisztelt Ház! Kormánypárti Képviselő Hölgyek és Urak! Rossz hírt kell közölnöm önökkel. Rossz hírt, ami nem látszik a magánrepülőgépekről, a helikopterekről meg a luxusjachtokról. Sajnálom, ha tőlem tudják meg, de Magyarországon válság van, gazdasági válság. Hogy önök csak a hűséges talpnyalóiknak segítettek, és általában nem akarták vagy nem képesek kezelni ezt a válságot, az nagyon súlyos következményekkel jár a magyarokra nézve. Ismerjük a kommunikációs paneleket. Tudom: Soros, Brüsszel, ellenzék. De ha megpróbálnának újra kapcsolatot teremteni a valósággal, akkor látnák a magyarok sokaságát, akik elveszítették az állásukat, vagy sokkal kevesebb fizetésért dolgoznak, vagy látnának olyan embereket, akik egyáltalán semmilyen segítséget nem kapnak a magyar államtól. Javaslom, hogy tanulmányozzák saját kormányuk Facebook-oldalának kommentjeit. Ha találkoznának a valósággal, akkor észrevennék, hogy egy kiló krumpli csak a Fidesz tiszaújvárosi kampányában 100 forint, mert inkább 250-300 forint ehhez persze boltba kellene járni. Akkor látnák és én a saját szememmel láttam ezt , ahogy az idősek a receptjeiket remegő kézzel válogatják a gyógyszertárban, hogy vajon melyik gyógyszerre lesz éppen pénzük. És akkor látnák azt is, hogy hány vállalkozó ment tönkre, és innen nem messze, Budapest belvárosában is mennyi kiadó üzlet lett az utóbbi időben. Tisztelt Kormánypárti Képviselők! Ne finomkodjunk! Önök, mióta hűvös van, ide melegedni járnak, na meg törvényesíteni a lopást. S hiába az Európai Unió feneketlen pénztárcája, mindösszesen annyira jutottak, hogy milliárdossá tettek, az ország leggazdagabb emberévé tettek egy gázszerelőt. No persze, milliárdos lett a szűkebb és tágabb Orbán család is, lett szálloda, borászat, kikötő, jachtklub, golfklub, meg stadion a kert végében. De persze azért jutott önöknek is. Igaz, Boldog képviselő úr? Igaz, Simonka képviselő úr? Mengyi exképviselő urat sajnos nem tudjuk megkérdezni, mert ő most máshol melegedik, vagy inkább hűsöl. Őszintén szólva, ha mindenkit felsorolnék az önök padsoraiból, meg baráti, haveri, rokoni köreiből, akik a don hozzájárulásával belenyúltak a közösbe, holnap reggelig én beszélnék. Emlékeznek, kormánypárti képviselő hölgyek és urak? „Országgyűlési képviselői tisztségemet a magyar nemzet javára gyakorolom.” Hát, maguk valóban gyakoroltak, csak a saját javukra. Maguk egész egyszerűen esküszegők. Elérték persze a céljukat, képletesen még a tetőt is ellopták az ország feje fölül. Most viszont eleredt az eső, dörög az ég, és hamarosan leszakad az ég. Önök meg ott állnak, és azt sem tudják, hogy mit csinálnak. Az elmúlt években kétszer annyi pénzt költöttek a focira, mint a felsőoktatásra hozzáteszem, teljesen eredménytelenül , és most csodálkoznak, hogy szakemberhiány van. Lerohasztották a magyar egészségügyet, és csodálkoznak azon, hogy nincsenek egészségügyi dolgozók. [[13.30]] Önök a párthűséget emelték a tehetség és a szorgalom helyébe, most meg csodálkoznak azon, hogy elmennek az emberek Magyarországról. És mivel az önök miniszterelnöke az elmúlt tíz évben háborúzott, meg haditerveket szövögetett, azt hiszik, ha exkatonákat vetnek be, akkor a középszerűségük miatt méltán mellőzött, Fideszhez lojális egyének majd művészileg elismertebbek lesznek itthon és külföldön egyaránt. Szeretném önökkel közölni: nem lesznek! No persze, képviselő hölgyek és urak, ott a kormánypárti oldalon, megértem én, hogy önöknek nincs idejük arra, hogy foglalkozzanak ezekkel a problémákkal, hiszen egészen más gondok nyomasztják az önök vállait. Például, hogy megromlike az osztriga, ha nem a jachton eszik meg, hanem hazaviszik a magánrepülőn; hogy felmegye a luxusterepjáró a magyar adófizetők pénzéből felújított luxuskastélyba, vagy venni kell egy másikat, egy hobbiterepjárót; vagy hogy a magángép visszatére Mallorcáról, hogy még el lehessen menni vele az esti BL-meccsre. Csakhogy, hölgyek és urak, kopogtat a valóság. Maguk képtelenek kezelni a magyarokat sújtó gazdasági válságot, és azért képtelenek, mert sem szándékuk, sem képességük nincs hozzá. Az önök szándéka és képessége egyetlenegy dologra korlátozódik: mások kárára erkölcstelen módon gazdagodni. Maguk még a járvány ideje alatt is loptak. Maguk nem bátrak, hanem csoportosan, előre kitervelten, másokat megtévesztve tevékenykedő esküszegők, akiknek a saját hasznuk mindig fontosabb volt, mint a haza és a magyar nép. És ez akkor is így van, ha minden elé odateszik, hogy „nemzeti” és „keresztény”. Köszönöm szépen. [[Taps a DK soraiból.]]
A napirend előtti gyalázkodásra válaszadóként Dömötör Csabának megadom a szót, úgyhogy parancsoljon! Próbáljon meg úgy válaszolni rá, minthogyha egy napirend előtti hozzászólást hallott volna. [[Dr. Vadai Ágnes: Az volt!]]
Köszönöm a szót, elnök úr. Igyekszem reagálni erre a szerteágazó fogalmazzunk így felszólalásra. Nos, ami a vállalkozókat illeti, talán ön is itt volt az előbb, felsoroltuk, merthogy csak az elmúlt hónapokban hány döntés született: bértámogatások, vállalkozóknak kedvezményes hitelek. Egyet talán nem említettem, a hitelmoratóriumot, amit azért szeretnék külön említeni, mert önöknek óriási felelőssége van abban, hogy a magyar családok a korábbi időszakban eladósodtak, mégpedig devizahitelben. Tehát azok után, hogy önök a devizahitelezést az ország nyakába sózták, a legkevésbé sem szeretnénk ilyen típusú kioktatást elfogadni. Élelmiszerek ára. Ha önök ezt fontosnak tartják, és önök egyébként korábban az élelmiszeráfa-csökkentést szorgalmazták, akkor miért nem támogatták, amikor itt egyébként lehetett volna támogatni a Házban? Miért nem? Mekkora kétszínűség! Milliárdosok kérdése. Legyen szíves, nézzen utána, hogy az ön főnöke hány száz milliókat vesz ki osztalékként a cégeiből, és egyébként hogyan érkezik egy elkobzott villából, nem azt mondom, hogy naponta az Országgyűlésbe, mert vagy ideér, vagy nem, vagy be tud jönni, vagy nem. Tehát ha valaki munkakerülő itt a Házban, és ritkán látogatja meg, akkor az önök padsoraiban keresném, mégpedig azért is, mert gyakran bojkottot is hirdetnek. Ezek után még ezzel jönnek… Még párthűség dolgában, azok után, hogy egy kvízmestert megtesznek a BKV Járműjavító felügyelőbizottsági tagjának, a párthűség dolgát egyáltalán felvetni, az azért nem kis mértékben megmosolyogtató, tisztelt képviselő asszony. [[Dr. Vadai Ágnes közbeszól.]] Engedje meg, hogy a felszólalásom egy másik részét, ha már az egészségügyet említette, az egészségüggyel kapcsolatos álhíreknek szenteljem, amelyet önök gyakorta terjesztenek. Például a múlt héten a kiskunhalasi járványkórházzal kapcsolatban állították azt, hogy nincs felkészülve, nincs is szakember, még azt is mondták, hogy nincsen fűtés. Ezzel szemben a valóság az, hogy október 1-jén megkezdte a működését, szakemberek vannak, a fűtés is megoldott. Aztán nézzük a tesztelést, mert ezzel kapcsolatban is gyakran terjesztenek álhíreket! Többek között azt mondják, hogy más országokban átálltak tömeges és ingyenes tesztelésre. És ha megpróbálják letagadni, akkor nézzék meg Gyurcsány Ferenc feleségének a videóját! [[Dr. Vadai Ágnes: Dobrev Klára!]] Ezzel szemben a valóság az, hogy a legtöbb európai országban hozzánk hasonlóan a tüneteseket tesztelik ingyen, és ha valakinek nincsen tünete, az országok túlnyomó többségében fizetni kell a tesztért. Lassan az az érzésünk, hogy olyan nagy a baloldali álhírosztály, hogy egy újabb emeletet lehetne neki berendezni, mindenesetre akármennyi álhírrel is jönnek, mindig megbuknak az álhírteszten. És ezek után és nemcsak az egészségüggyel kapcsolatos állításaikra, hanem a gazdasággal kapcsolatos állításaikra is utalok itt , ezek után egyáltalán nem túlzás azt állítani, hogy ebben a második hullámban sem számíthatunk semmiféle segítségre az ellenzéki pártok részéről, és itt nem a kormánypártok nevében beszélek, hanem az a helyzet, hogy az egész ország nem számíthat semmiféle segítségre. [[Dr. Vadai Ágnes: Segítek, mondjad!]] Tavasszal még arra hivatkoztak önök, tisztelt képviselő asszony, hogy a rendkívüli jogrend miatt nem tudnak segíteni. Most nincsen rendkívüli jogrend, mégsem segítenek. Ilyenkor dől el, hogy nehezebb időszakokban kire lehet számítani és kire nem, és sajnos önökre most sem lehet. Sajnos egyébként van ennek egy szomorú hagyománya odaát. Szeretnék még röviden kitérni az egészségügyi béremelésekre, mert ön említett valamit az egészségüggyel kapcsolatban. Mint ismert, a kormány a napokban megállapodott az Orvosi Kamarával, így gyakorlatilag megduplázódhatnak az orvosi bérek Magyarországon. Ezzel párhuzamosan, minden ellenkező állítással szemben az ápolói bérek is nőnek, az ezzel kapcsolatos döntések már korábban megszülettek. Megütötte a fülemet az ön imént említett mondata, illetve az egyik hétvégi mondatuk is, miszerint az egészségügyi dolgozókat Magyarországon tíz éve magukra hagyják. Nos, tudja, mit jelent, tisztelt képviselő asszony, magukra hagyni őket? Az, amikor önök tízezreket tettek az utcára, amikor önök kórházakat zártak be. Ahhoz képest az ön állításával szemben Magyarországon ma több orvos dolgozik, és ha a béreket nézem, akkor a mostani kormányzás alatt az orvosok bére 2,5-szeresére nőtt, és erre jön rá a most bejelentett duplázás. Ez azt is jelenti, hogy az elmúlt évtizedek legnagyobb orvosi béremelési programjáról van szó. Most azt nem várjuk önöktől, hogy díszsorfalat álljanak, de igazság szerint, ha az egészet nem tagadják le, és nem terjesztenek álhíreket, mi már azzal is megelégszünk. Köszönöm, hogy meghallgatott. [[Taps a kormánypártok padsoraiból.]]
Most az MSZP frakcióvezetője, Tóth Bertalan következik.
Köszönöm a szót, elnök úr. Tisztelt Képviselőtársaim! Az Európai Bizottság a múlt héten hozta nyilvánosságra a tagállamokra vonatkozó jogállamisági értékeléseket. A Fidesz-kormányt ért bírálatok minket nem leptek meg, ennek ellenére a Fidesz erős vádaskodásba és vagdalkozásba kezdett. Támadták a jogállami követelményrendszert, és le akarták mondatni Věra Jourovát, a jogállamiság betartásáért felelős uniós biztost. Tudják, erről a képmutató cirkuszról az a kép jut eszembe, hogy valaki bemegy a boltba, és elkezdi követelni, hogy szereljék le a lopásgátló kapukat. [[Szórványos derültség.]] Ilyenkor mindenki arra gondol és joggal , hogy az illető lopni akar, hiszen ha nem így lenne, akkor miért zavarnák a riasztóberendezések. Ugyanez a helyzet, amikor a Fidesz a jogállami kritériumok alkalmazása ellen tiltakozik. Önök pont ezzel a tiltakozással buktatják le magukat, ezzel a tiltakozással árulják el, hogy valójában korruptak, antidemokratikusak és harácsolók. Tisztelt Képviselőtársaim! Önök azt mondják, hogy a liberális demokráciát meghaladta az illiberális demokrácia, önök szerint ez is jogállam, hiszen a törvények uralkodnak. Csakhogy a jogállam az önök felfogásában azt jelenti, hogy egy szűk kisebbség, jelen esetben a fideszes elit érdekeit védi csak a jog. Az önök által hozott törvényeknek az a célja, hogy a hatalom érdekeit megvédje. Önök azért hoznak törvényeket, hogy azzal saját hatalmukat, saját lopásaikat, visszaéléseiket, bűneiket legalizálják. Ezzel szemben mi a szociális demokráciában hiszünk, melyet a Magyar Szocialista Párt képvisel, és egy sikeres kormányváltást követően be is kíván vezetni. A szociális demokráciában a jog az emberek érdekeit védi a hatalommal szemben. A mi értelmezésünkben jogállamról ott beszélünk, ahol, ha a munkádat elvesztetted, az adódból eltartott kormányod segít rajtad, hogy túléljél. Ahol nem vihet el a rendőr egy kormányt kritizáló Facebook-bejegyzés miatt. Ahol nem szüntetnek meg független újságokat és rádiókat; ahol nem veszik el az egyetemek önállóságát; ahol nem alattvalókat nevelnek a gyerekeidből. Ahol a munka törvénykönyve nem teszi kiszolgáltatottá a munkavállalókat. Ahol a választásokon senkinek nem kell lefényképeznie a szavazólapját. Mondjuk ki: a Fidesz az önkényuralmi rendszerét védi, és egy párhuzamos valóságot, párhuzamos világot épít. A kevésről azt mondják, hogy elég, a nincsről azt, hogy van, a lopásról meg azt, hogy kormányzás. Ezt azonban nem lehet a végtelenségig folytatni. A hazugság paravánja sohasem takarhatja el a teljes igazságot. [[13.40]] Önök úgy félnek minden külső vizsgálattól, például az Európai Ügyészségtől is, mint ördög a tömjénfüsttől. Önök azért hozták létre az illiberális államot, hogy Magyarország határain belül szabadon lophassanak. Ezért fideszes a legfőbb ügyész, ezért fideszes a közmédia, ezért fideszes az Alkotmánybíróság, ezért fideszes mindenki, aki ellenőrizhetné a kormányt. Aki a magyar jogállamiságot kéri számon, az az önök lopásra épülő hatalmát veszélyezteti. Ezért hőbörögnek most az Európai Unió jogállamisági jelentésért felelős uniós biztosa ellen. A Fidesz és Orbán Viktor a jogállamisági vizsgálattól való félelmében eljátssza, hogy Magyarországot megtámadták és megsértették, pedig ilyesmiről nincsen szó. Önök csak a tíz év alatt összeharácsolt zsákmányukat féltik. Ez az egyszerű igazság. A Fidesz-kormány ugyanolyan, mint az a tolvaj, akinek tele van a zsebe lopott holmival, és ezért le akarja szereltetni a lopásgátló kapukat. Tisztelt Képviselőtársaim! Ki kell mondanunk, hogy az a köztársaság, ami most van, az csak formájában köztársaság, egy alaki köztársaság, ami valójában egy önkényuralmi rendszer, amit fel kell számolnunk. Éppen ezért a Magyar Szocialista Párt számára ez azt is jelenti, hogy valódi szabadságharcot kell folytatni, és bízom benne, hogy ebben a szabadságharcban nem leszünk egyedül. A demokrácia, a hatalommegosztás, a szabadságjogok, a szociális jogok és a jogállamiság újjáépítése nem lehet vita tárgya. Kezdjük el közös jövőnkért, Magyarországért!
Völner Pál államtitkár urat illeti a szó.
Köszönöm a szót, elnök úr. Tisztelt Képviselő Úr! Tisztelt Ház! Rossz hírem van az ön számára, önök egyre kevesebben lesznek ebben a harcban, mert épp a legutóbbi elnökválasztás előtt a tagságnak egy jó részét kizárták, hogy ön és a társa nyerhessék meg az elnökválasztást. [[Derültség a kormánypárti sorokban.]] Kicsit érdekes, hogy ezek után jogállamisági kérdésekről nyilatkozik, amikor a saját szervezetükön belül is megkérdőjelezhetők azok a jelenségek, amelyek vannak. [[Derültség és taps a kormánypártok soraiban.]] De hogy rátérjünk arra is, ami a mondandója lényegét alkotta: jogállamisági jelentés. Olvassák el a lisszaboni szerződést, mutassák meg nekem azt a passzust, amely szerint a Bizottságnak van olyan jogköre, mint a luxembourgi bíróságnak, hogy jogi szempontból minősítheti valamely tagállamnak bármilyen jogszabályát vagy bármilyen intézkedését! Kérem, hogy küldjék ezt majd el a részemre. Gyakorlatilag egy olyan zsarolóeszközzel állunk szemben, amikor erről a bizottsági jogállamisági jelentésről beszélünk, ahol azokat az ügyeket, amelyeket nem sikerül jogi úton, jogi keretek, jogállami keretek között rendezni, politikai jelentés formájában, jogi köntösben jelenítik meg, s ez már 2010 óta így van. 2010 óta, amióta a balliberális többség által uralt Európai Bizottság, az Európai Unió Parlamentje gyakorlatilag nem viseli el, hogy ebben az országban ki tudtunk jönni a kötelezettségszegési eljárás alól, hogy különadókkal be tudtuk vonni a közteherviselésbe a multinacionális cégeket, hogy rezsicsökkentéssel meg tudtuk védeni a legelesettebb rétegeket, amelyeket egyébként a baloldalnak is illene időnként megvédeni és nem áremelésekkel sújtania, valamint sikerült rendbe tennünk azokat a jogi kereteket, amelyek hihetővé teszik azt, hogy Magyarország meg tudja védeni ma a határait a migránsinvázióval szemben, amit egyébként a schengeni szerződés is előír. Gyakorlatilag egy olyan játéknak lettünk a részesei, ahol mi tartottuk be a szabályokat, és a hátunk mögött folyamatosan mindenki mást játszott, részben az önök felbujtására, bár az önök szerepét azért nem értékelem túl, mert a teljesítményük idehaza látszik elsősorban. De gyakorlatilag van egy ilyen nemzetközi nyomás, amelyet részben az a fajta liberális vagy baloldali ideológia, amit kész nemzetközi hálózat a Nyílt Társadalom Alapítványokon keresztül képvisel, amelynek a szerepét a jogállamiság szempontjából igenis meg kellene vizsgálni, hogy egy amerikai milliárdos ki-be mászkál az európai biztosok irodáiba; gyakorlatilag ezt követően az itteni szervezetei megkapják a Bizottságtól azokat a finanszírozási forrásokat, amelyekből jól fizetett zsoldosaikkal legyártják azokat a háttéranyagokat, amelyeket benyújtanak egy jogállamisági jelentéshez a Bizottságnál. Majd ez megjelenik egy hivatalos formában, és attól eltekintve, hogy Magyarország ezekre megadta a kellő választ, amire nem hajlandók reagálni, és gyakorlatilag egy kórusként üvöltenek ebben a történetben, ahol az EP alelnöke legutóbb azt engedte meg magának, hogy Magyarországot és Lengyelországot akarta kiéheztetni, ami mondom, egy német szájából kicsit furcsán hangzik, amikor lengyeleket akar éheztetni. Szerintem egy ilyen kijelentés után normál esetben gyakorlatilag egy német képviselőnek le kellene mondania, függetlenül attól, hogy az EP alelnöke és szociáldemokratae vagy sem, és milyen többség áll mögötte. Tehát ezek tarthatatlan, minősíthetetlen dolgok. S önök ezeken lovagolva próbálják itt, Magyarországon ezt a jogállamisági ügyet elővenni. Ugyanakkor, ha megnézzük a többi tagállamot, bár nem divat a részünkről mutogatni a többi tagállam különböző anomáliáira, de sajnos most már eljutottunk tíz év után oda, hogy ezekre is rákényszerülünk, hogy a jogállamiság barátai, mondjuk, hogyan viselkednek, és miért nincs meg ez a jelentésekben. Legutóbb: egy szlovák állampolgár évekkel ezelőtt meghalt egy brutális rendőri intézkedés következtében Belgiumban, és elégtelenül vizsgálták ki az ügyet, szó nincs róla a jelentésben. Az a rendőrségi vezető egyébként, aki akkor ezt a vizsgálatot folytatta, ma az Europol vezetője. De folytathatnám a sort, amilyen ügyeket elővesznek a jogállamisági jelentésben, amiket mondjuk, ’14 előtt lezártunk a Bizottsággal folytatott egyeztetések során. Épp a minap idéztem, ez olyan, mintha Jourová biztos asszonynak felidéznénk azt, hogy 2006-ban korrupciós vádakkal letartóztatták a prágai repülőtéren, és csak azért engedték szabadon, mert az a titkos lehallgatású telefonbeszélgetés, amit az ügyészség benyújtott, a bíróság szerint elégtelen volt. Vagy mondhatnánk a belga biztos esetét, aki ellen szintén korrupciós vádak miatt folyt eljárás, majd a biztosi meghallgatása során ejtették ellene a vádakat, és gyorsan kinevezték. Kik ezek, ha nem fogott emberek? Kik ezek, akik nem azt mondják, amit elvárnak tőlük, akiket a baloldali sajtó bármikor öt perc alatt kinyír, ellehetetlenít, és gyakorlatilag azt kell mondaniuk, amit önök elvárnak tőlük? Szégyelljék magukat! Köszönöm. [[Taps a kormánypártok soraiban.]]
Most a Jobbik képviselője, Z. Kárpát Dániel következik.
Tisztelt Elnök Úr! Tisztelt Ház! Közeleg a tél, egy olyan társadalmi és szociális kataklizmahelyzet felé masírozik ez az ország, amilyet talán az utóbbi évtizedekben nem látott, tízezer fölötti kilakoltatásszámmal, elképesztően széles tömegekkel a nyomorban, az út szélén hagyva. Azt látjuk, ahelyett, hogy kezelné ezt a helyzetet egy járványügyi veszélyhelyzetből fakadó válsághelyzet közepén a kormányzat, inkább Trónok harcát játszik. Megpróbálja egymásnak ugrasztani a különböző képzeletbeli birodalmakat: fővárosiakat a vidékieknek, fiatalokat az időseknek és fordítva, kijátszva egymás ellen társadalmi csoportokat, fenntartva a háborús pszichózist és a háborús retorikát. Ezzel szemben még egy „Trónok harca”-párhuzam , ha megnézzük az állami vezetésű szervezeteket, mindenhol ott van egy Lannister, mindenhol szőke fürtök táncolnak ki a függönyök mögül, és kék szemek villognak. Mindenhol van egy fideszes. Ha az Állami Számvevőszéket vizsgáljuk, ha a legfőbb ügyész környékét vizsgáljuk, ha a Médiahatóságot vizsgáljuk vagy éppen a közmédia vezetőit, érdekes módon önök mindenhol ott termettek. És megvan még a díszlet, megvan még a színpad: a demokráciát eljátsszák, csak a valóságban ez nem szűrődik át.Nem tudom, hogy melyik államtitkár fog nekem válaszolni, most bokszolják le, úgy látom, egymás között. [[Dr. Völner Pál közbeszól.]] Az első kérdésem az lesz hozzá, hogy hozotte magával csomagot, egy papirost, egy dokumentumot, egy elnézést kérő levelet, mert önök itt folyamatosan hazudoznak a parlamentben a Borsod 6-os sorsdöntő választás kapcsán, a jelöltünket, az én közösségemet ekézve. De a múlt héten akkorát égtek, mint az a bizonyos, hiszen a fideszes hazugsággyár egyik mainstream eleme el sem mert jönni a bíróságra, ahol egy óriási vereséget szenvedtek. A Magyar Nemzet képviselője még csak meg sem jelent abban a tárgyalóteremben, ahol olyannyira felsült a fideszes hazugsággyár, hogy megbukott minden, Bíró Lászlóval szemben felhozott hazugságuk. Ugyanazok a hazugságok, államtitkár úr, amelyeket önök itt harsognak ebben az ülésteremben, szó szerint ugyanazok, ugyanígy fog borulni az összes több hazugságuk. Nemcsak a fideszes médium vezetői és képviselői nem mertek elmenni erre a tárgyalásra, de az önök küldött médiamunkásai sem jelentek meg aznap, az én sajtótájékoztatómon sem, pedig ki nem hagynának egy lehetőséget, hogy a hazugságcunami beindításával megalázónak szánt kérdéseket tegyenek fel. Közeleg a tél, közben egy társadalmi és szociális kataklizmahelyzet közeleg, kilakoltatások sorjáznak. Mi ezekre meghívjuk önöket is, hogy segítsenek jogszerűtlen eseményeket a jog talajára visszaállítani. Önök nem jönnek el. A luxusjachtok árnyékába nem szűrődik be a valódi emberek valódi problémáinak özöne. Hagyják családbarátnak nevezett kormányként azt az elképesztő társadalmi nyomort kiteljesedni, amellyel szemben minden tisztességes hazafinak fel kell és fel kellene emelnie a szavát. Azt látjuk eközben, hogy a tiszaújvárosi kampányban sem az építkezésre koncentrálnak, nem arról próbálják a választókat meggyőzni, hogy az önök jelöltje esetleg alkalmasabb, tehetségesebb, jobb, hanem a politikai ellenlábasok folyamatos ekézése és egy hazugsággyár önök általi működtetése mellett kedvezményes krumpli- és élelmiszervásárt rendeznek Fidesz-logó alatt. Ez az önök Magyarországa, #szánalom. [[13.50]] Egy beismerő vallomás, igen, arról, hogy tíz év kormányzás után, ha önök el akarnak nyerni egy egyéni mandátumot, kedvezményes krumplivásárt kell pártzászló alatt szervezniük. Hozzáteszem, a borsodi emberek erre nem vevők. Olyan csekély érdeklődés mellett zajlott az esemény, hogy tudtommal még a jelölt és az odaküldött fideszes potentátok sem tették tiszteletüket ezen az eseményen; legalább nem olasz trikolór alatt jelentek meg [[Derültség a Jobbik soraiban.]] , mint az utóbbi időben többször is. De el kell hogy mondjam önöknek, a tél attól még közeleg. A társadalmi, szociális kataklizmahelyzettel szemben kutya kötelességünk lenne együttesen egy nemzeti minimummal fellépni; kilakoltatási moratóriummal, hogy Bíró Lászlónak, miután megnyeri ezt az időközit, ne a kilakoltatásokra kelljen járni, hanem itt képviselhesse a borsod-abaúj-zempléni embereket. Valamit kellene kezdeni a megalázóan alacsony bérszínvonallal, hiszen az önök kormányzása alatt fennmaradt az, hogy a borsodi ember átlagos fizetése még mindig 30-50 ezer forinttal alacsonyabb, mint egy fővárosi vagy nyugat-magyarországi honfitársunké, adott esetben ugyanabban a beosztásban és ugyanannál a cégnél is. Valamit azzal is kezdeni kéne, hogy időközben még egy keleti ország minimálbére is elhúzott a magyar mellett, és már csak kettő alacsonyabb adatot találunk az egész Európai Unióban. Valamit kellene kezdeni a lakhatási, albérletárak felvetette elképesztően nehéz helyzettel, hiszen egy lakhatási kataklizma közepén önök megint csak nem tesznek ebben a kérdésben semmit. Gyenge emberekként elengedték a forint árfolyamát is tudatos stratégia mentén, az önök exportáló multicéges barátait kiszolgálva, egy ezermilliárdos különadót zúdítanak a magyar polgárok nyakába csak a gyenge forinttal. Még egyszer szeretném hangsúlyozni: tenni kéne ezek ellen, közeleg a tél, a kétharmad lebontásával azonban végre elindulhatunk a tavasz felé. Köszönöm. [[Taps a Jobbik soraiban.]]
Ismét Dömötör Csaba államtitkár urat illeti a szó.
Köszönöm a szót, elnök úr. Trónok harca-utalásokkal nem készültem, ezt nézze el nekem, de utánanéztem a választás előtt mert sejtettem, hogy fel fogja hozni a Borsod-Abaúj-Zemplén megyei adatoknak, azért is, mert azt is sejtettem, hogy ilyen állításokat fogalmaz majd meg. Borsod-Abaúj-Zemplénben a foglalkoztatottak aránya 42 százalékról 56 százalékra emelkedett, a munkanélküliek aránya 17,7 százalékról, tehát ahhoz képest, amikor az önök új szövetségesei kormányoztak, 4,5 százalékra csökkent, a bruttó átlagkereset 76 százalékkal emelkedett. Ettől függetlenül azt nagyon jól tudjuk, hogy még nagyon sok további emelésre van szükség. A beruházások 184 milliárdról 552 milliárdra nőttek. Akkor egyébként volt a megyében 1552 orvos, ma 1874 orvos dolgozik. És van még egy fontos dolog, amit ön nem említett, de én fontosnak tartok, ez pedig a regisztrált bűncselekmények száma: 27 700-ról 10 800-ra csökkent, ami nagyjából 60 százalékos csökkenés. Talán egyetért azzal, hogy a közbiztonság javítása egy kiemelt feladat. Amikor erre azt mondják, hogy semmi, akkor azt tudom erre mondani, hogy önök már nagyon szépen megtanulták az őszödi technikákat, ebben is hasonultak. És ami még a szerencsi választást illeti: érdemes így a kampány végeztével, finisében összefoglalni a legfontosabb tapasztalatokat. Legalább három ilyen nagy tapasztalat van. Először is, a baloldal nevére vesz egy olyan jelöltet, aki ellen korábban hetekig tüntetett volna. Másodsorban: a Jobbik végleg összeállt azokkal, akikkel szemben korábban meghatározta magát. És a harmadik: az a Jobbik, amelyik állandóan az emberekre hivatkozik, mint például ön is megtette, otthagyja őket az út szélén, amikor arról van szó. Nem tudunk elmenni szó nélkül amellett, hogy a baloldal a most megkötött paktummal minden megmaradt elvét a kukába dobta. Mert tisztelt, még itt lévő baloldali képviselő hölgyek és urak, az önök főnöke egyszer úgy fogalmazott a Jobbikra utalva, hogy itt van egy náci karakterű, antiszemita szövegeket mondó párt, egyszerűbben: náci, antiszemita párt ő mondta így. Mit éreznek akkor, amikor most egy heveny antiszemita jelölt mögé sorakoznak fel? Hadd kérdezzem már meg, önök szerint belefér [[Közbeszólások a Jobbik soraiból.]] a judapestezés? Önök szerint belefér a tetűcsúszda kifejezés? Belefér?! Mert ha felsorakoznak egy ilyen jelölt mögött, akkor az azt jelenti, hogy az önök számára belefér. Tisztelt jobbikos Képviselők! Emlékeznek arra, amikor egyszer azt mondták, hogy Gyurcsány Ferencnél csak a pokol van lejjebb? Emlékeznek arra? Akkor most miért ragadtak önök is politikai vasvillát? Összeálltak vele. Nem egyszer, nem kétszer, hanem végérvényesen. És ez már így nem is egy politikai paktum, hanem egyenesen frigy. Nyugodtan elmehetnének az Apró-villába társbérlőnek ezek után. [[Közbeszólások a Jobbik soraiból.]] [[Közbeszólások a Jobbik soraiból.]] [[Közbeszólások a Jobbik soraiból.]] És ezt az összeállást nyugodtan tekinthetnék éppen több párt belügyének (Közbeszólások a Jobbik soraiból.), na de a szövetkezetes botrány már nem az, az már nem két párt belügye. Mint ismert, a baloldal jobbikos jelöltje nem fizette ki az alkalmazottait, pedig korábban 50 milliós támogatást is kapott munkahelyteremtésre... (Közbeszólások a Jobbik soraiból.)
Higgadtság, uraim, higgadtság, higgadtság! [[Z. Kárpát Dániel közbeszól.]]
Azt állítja a baloldal jobbikos jelöltje, hogy amikor továbbadta a céget, akkor még minden rendben volt, ezzel szemben az igazság mást mutat. Lehet, hogy önöket tájékoztatták félre, de ha megnézik a híradásokat, akkor [[Közbeszólások a Jobbik soraiból.]] könnyen arra a következtetésre jutnak önök is, hogy amit állít, az nem igaz, a felelősséget nem kenheti másra. És ahelyett, hogy önök az ügyet tisztáznák, hallgatnak, tagadnak és sértegetik a kérdéseket feltevőket is, pedig olyan kérdésekről van szó, amelyeket szerintem nagyon-nagyon sok borsodi ember feltenne. Mert a dolog lényege mégiscsak az, hogy rá lehete bízni a borsodiak képviseletét egy olyan emberre, aki a saját munkatársait is otthagyta az út szélén, és még fenyegetőzött is. Erről szól! A most vasárnapi választáson így két lehetőség közül lehet választani: az egyik oldalon Koncz Zsófia, aki azok táborát erősíti, akik erősebb országot szeretnének, sikeres küzdelmet a vírus ellen, még több munkahelyet és több támogatást a családoknak. A másik oldalon az elvtelenség és az agresszivitás koalíciója, azoké, akik bármilyen elvüket kidobják, és bárkit hátrahagynak, ha egy kis hatalomdarabkát remélhetnek tőle; ma a varrónőket, holnap bárki mást. [[Az elnök a csengő megkocogtatásával jelzi az időkeret leteltét.]] Úgyhogy ez a múlt semmiképpen sem vonzó jövőnek, tisztelt képviselő úr, a döntés most vasárnap a választóké. Köszönöm, hogy meghallgattak. [[Taps a kormánypártok soraiban.]]
Most a KDNP frakcióvezetője, Simicskó István képviselő úr következik.
Köszönöm szépen a szót. Tisztelt Elnök Úr! Tisztelt Országgyűlés! A járvány felfutó, aktív szakaszába lépett. Mindannyian tudjuk és látjuk az adatokat. Az elmúlt napokban a megbetegedések száma jelentősen növekedett, nemcsak Magyarországon, hanem az egész térségben. Csehországban a napi megbetegedések száma 3500 körüli, Ukrajnában 4600 körüli, és Magyarországon is 1000 fölött volt az elmúlt napokban.A magyar kormány, az operatív törzs és maga a miniszterelnök úr is több ízben jelezte, hogy a járvány második hulláma megérkezett, sokkal nehezebb lesz az ellene való védekezés, mint az első hullám időszakában volt. Azt is jelezte előre a kormányzat, hogy nagy teher fog hárulni a magyar egészségügyre, és látjuk, hogy milyen felelősségteljes munkát látnak el a magyar egészségügyben dolgozók, ezért a KDNP frakciója messzemenőkig támogatta és támogatja a magyar kormányt abban, hogy az egészségügyben dolgozók, az orvosok illetményét, bérét jelentős mértékben megemelje. Ez a döntés megszületett. Köszönjük szépen az egészségügyben dolgozóknak a helytállást, az áldozatvállalást. Ez azt mutatja egyébként, hogy a védekezés működik, azt mutatja, hogy Magyarország dolgozik, vállvetve küzdenek a megfelelő szervek és mindannyian azért, hogy a járvány elleni védekezés sikeres legyen. Engedjék meg, tisztelt képviselőtársaim, hogy egy másik helyszínről is szóljak röviden: eközben Brüsszelben mi történik. Mindenképpen szót kell ejtenünk erről, hogy miközben Magyarország védekezik, és mindenki küzd a járvánnyal szemben, aközben Magyarországot támadás érte, nyílt politikai zsarolással állunk szemben. Věra Jourová, az Európai Bizottság egyik alelnöke és biztosa és Katarina Barley, az Európai Parlament baloldali alelnöke igen durva kijelentésekkel élt, és Magyarországot, a magyar népet támadta, becsmérelte. Beteg demokráciáról beszélnek Magyarország vonatkozásában, sőt olyan megfogalmazás is napvilágot látott, hogy ki kell éheztetni Magyarországot pénzügyileg. Ezt felháborítónak látjuk, elítéljük, nem az Európai Unió értékeit jeleníti meg, az ilyen kijelentések elfogadhatatlanok. [[14.00]] Nagyon érdekes a szóhasználat, hiszen ha egy kicsit visszalapozunk néhány nappal, néhány évvel korábbra, akkor láthatjuk, hogy a Soros-jelentésben is hasonló kijelentések voltak. Azt kell mondjuk, hogy Vĕra Jourová és Katarina Barley, a brüsszeli boszorkánykonyha művészei összeállították Magyarország támadását és bírálatát, és Soros receptkönyvéből dolgoznak; a szóhasználat egyértelműen erre utal. Az Európai Bizottság jogállamiságnak nevezett jelentése ismét azt mutatja, hogy elővették a Soros-szótárt, kettős mércét alkalmaznak a tagországokkal és Magyarországgal szemben. A jelentés hamis állításokkal van tele, elfogult. S az is sajátos és érdekes ahogy Völner államtitkár úr fogalmazott , hogy kizárólag a Soros-szervezetek véleményét kérték ki a jelentés elkészítéséhez. Tisztelt Képviselőtársaim! Tudják, hogy Vĕra Jourová milyen feladatot lát el, milyen felelősséggel tartozik az Európai Uniónak? Az európai értékekért felelős. Az európai értékekért. Jogosan tehetjük fel a kérdést, hogy mi az érték az Európai Unióban Vĕra Jourová számára. Az ember? Az ember érték? Igen. Az emberi élet, az egészség? Igen. A nemzetek értéket jelentenek? Miszerintünk igen. Az európai nemzetek sokszínűsége érték? Igen, érték. Az erős tagállamok jelentik az Európai Unió erejét? Igen, ez is érték. A kereszténység is érték, hiszen az Európai Unió spirituális-kulturális alapját, a fundamentumot jelenti. Erre épülhet föl egy egészséges, normális Európai Unió. S amikor a világjárvány tombol, nincs jobb dolga Vĕra Jourovának, mint hogy minket kritizáljon, támadjon, bíráljon az értékekért felelős biztos részéről. Nem segít, hanem bírál, támadja Magyarországot. Nem is tudom pontosan, milyen bolygón él Vĕra Jourová, hogy ilyen támadást és ilyen kijelentéseket tesz. Amikor ég a pajta, ég a ház, akkor egy hasonlattal élve „nincs kivasalva a zsebkendő?” kérdést teszi fel magának, és ezt a problémát veti föl. A magyar kormány elkötelezett Magyarország megvédésében. Úgy látjuk, fontos, hogy ezt a kiállást továbbra is tegye meg, továbbra is álljon ki a magyar érdekek és Magyarország, a magyar családok védelmében, a magyar gazdaság megerősítésében. [[Az elnök a csengő megkocogtatásával jelzi az időkeret leteltét.]] Végezetül pedig egy tanácsot, egy üzenetet hadd mondjak el, és elnézést kérek előre, hogy túlcsúsztam az időben: Vĕra Jourovának azt üzenem, hogy a kettős mérce helyett önvizsgálatot alkalmazzon. S KDNP-s politikusként hadd ajánljam azt, amit Salamon kért a Jóistentől: több bölcsességet ajánlok Vĕra Jourovának. Köszönöm szépen, hogy meghallgattak. [[Taps a kormánypártok soraiban.]]
Ismét Völner Pálé a szó. Parancsoljon, államtitkár úr!
Köszönöm a szót, elnök úr. Tisztelt Ház! Tisztelt Képviselő Úr! Ha visszagondolunk a tavaszra, amikor felbukkant a járvány, és a kormányzatnak el kellett döntenie, hogy hogyan lehet minimalizálni ennek a veszteségeit, akkor, jól emlékszünk rá, valamennyien itt voltunk ebben a Házban, amikor kértük a baloldali ellenzéktől, járuljanak hozzá, hogy a kormány minél hamarabb megkapja azokat a jogköröket, amelyek lehetővé teszik a hatékony, gyors, operatív intézkedést, de ebben a pillanatban ők elárultak bennünket. Nem adták meg ezt a jóváhagyást, és gyakorlatilag egy hetet csúsztak ezek az intézkedések. Hál’ istennek, ennek nem lettek komolyabb következményei. De már akkor sikerült felállítani azt a szervezetrendszert az operatív törzset, a kórházak, az egészségügyi dolgozók vagy a rendvédelmi szervek részéről , amely a hatékony védekezést lehetővé tette. Most, a járvány második hulláma idején valóban a működőképességet is biztosítani kell, tehát súlyosabb áldozatokkal jár ennek a védekezésnek a végigvitele. De azokat az együttérző hangokat legalább, ha már a segítséget nem is, nem tapasztaljuk a baloldal részéről, amely legalább azt elősegítené, hogy az emberek minél inkább elfogadják azokat az intézkedéseket, amelyek az életek védelmét és a munkahelyek védelmét tartalmazzák és biztosítják. Ehhez járul még hozzá az a nemzetközi hisztériakeltés, ami a jogállamisági jelentés keretében jelentkezik, amelyre felülve próbálják gyakorlatilag szétzilálni a stabilnak mondható társadalmi viszonyainkat, és annak a kormányzatnak a legitimációját, amely már harmadszor nyert kétharmaddal a választásokon. Tehát az az intézkedéssorozat, az a gazdasági fellendülés, az a fajta családtámogatási rendszer, amit sikerült elérnünk, biztosította mindvégig azt, hogy stabil alapokon folyhatott a kormányzás. S ha nem megy idehaza ennek a megkérdőjelezése, akkor nyilván a külföldi elvbarátaikhoz futnak. Ha megnézzük ezeket a jelentéseket, vagy akár belemehetünk a kötelezettségszegési eljárások sorába is mikor mivel találkozunk, mi az, ami sérelmes nekik , sérelmes nekik a migráció megállítása, sérelmes nekik az a fajta adórendszer, ami a kisemberek megélhetését biztosítja, sérelmes az a fajta hatósági áras rendszer, amely a rezsiköltségeket szinten tartja. S mindezt-mindezt tagadva jelentkezik egy olyan meseország elhangzott itt a Trónok harca, de itt ezek szerint van egy jogállamisági harc is, amit néha szintén ilyen fantasztikus elemekkel bővítve próbálnak ránk zúdítani , hogy itt nem szabad a sajtó. Megnézném én azt, hogy Európában melyik országban gyalázzák ilyen minősíthetetlen hangnemben a sajtóban a kormányzatot vagy akár az egyházakat vagy más társadalmi szervezeteket, és ehhez hogyan társul hozzá a baloldali ellenzék vezénylő kórusa. Gyakorlatilag teljesen légből kapott állításokkal kell küzdeni. S mindehhez, amit már az előbbi napirend előtti felszólalásra adott válaszomban is jeleztem, a muníciót gyakorlatilag a Soros György által finanszírozott úgynevezett civil szervezetek biztosítják. Tizenkét jelentésbedolgozó volt ebben a részben, amelyek közül gyakorlatilag 11 Soros György által finanszírozott. Csak az arányok kedvéért említettem a pontos számot. Emellett persze szerepelnek más NGO-k is, olyanok, mint a Velencei Bizottság vagy az Országos Bírói Tanács, de azoknál a külföldi szervezeteknél is a véleményalkotás megint csak ugyanezeknek a külföldről finanszírozott hazai szervezeteknek a véleményén alapul. S azt is láthatjuk, hogy nem véletlen, hogy olyan nagy harc van például a külföldről finanszírozott szervezetek megítélésében is. Ez egy nagyon sérelmes megbélyegzés az ő részükről, mert kiderül, hogy ők nem karitatív tevékenységgel foglalkoznak, mint a Máltai Szeretetszolgálat, hanem kőkemény politikai tevékenységgel, amelyek részéről elvárás az, hogy ebben az országban ne keresztény, ne konzervatív és ne hagyományos európai értékrend uralkodjon, hanem a mindenhonnan összehordott Nyílt Társadalom Alapítványok nézetei, és ha ezt a kormány megbuktatása árán tudják elérni, akkor ők ezzel foglalkoznak elsődlegesen, amit az elmúlt tíz év is bizonyított. Csak a Helsinki Bizottság majdnem 1 milliárd forintnyi támogatásban részesült a Soros-szervezetek részéről, de emellett, mint már említettem, a Bizottság is lelkes támogatója ezeknek a szervezeteknek, sőt néha az ENSZ is megnyitja a pénztárat a részükre. Tehát ezeknek a szervezeteknek a belső finanszírozása ma szinte a nullával egyenlő, s külföldi ügynökként működnek, amit egy amerikai jogrendszerben akár jogszabályilag meg lehetne jeleníteni, de az általuk kreált európai valóságban nem. Köszönöm a figyelmet. [[Taps a kormánypártok soraiban.]]
A napirend előtti hozzászólók sorában utolsóként Kocsis Máté frakcióvezető urat illeti a szó.
Köszönöm szépen a szót. Tisztelt Elnök Úr! Tisztelt Országgyűlés! Völner államtitkár úr már említette a tavaszi járvány első hullámát, és én ott folytatnám, ahol ő az ebbéli mondandóját abbahagyta. Nehéz időszakon vagyunk túl, s bizonyára önök is látják, hogy egy nehéz időszak áll előttünk is. Újra itt a járvány, de ma már annyival másabb a helyzet a tavaszihoz képest, hogy talán mindenki tud mondani a saját környezetéből legalább egy olyan embert, aki koronavírusos vagy minimum karanténba került a vírus miatt. Ez tavasszal nem volt. Ebből világosan következik, hogy az előttünk álló időszak legalább olyan szintű összefogást igényel, mint amilyen tavasszal volt. Tavasszal jól oldotta meg az ország, a szakemberek felkészültsége, az emberek fegyelmezettsége a világ 25 legjobban védekező országa közé emelt bennünket. S mindez úgy sikerült, hogy akkor a hazai baloldal minden egyes ponton támadta a védekezést. Tavasszal a baloldali pártok azt mondták, hogy a rendkívüli jogrend bevezetése miatt nem támogatnak semmit, aztán természetesen még bocsánatot sem kértek a hamis vádak miatt, amelyeket a rendkívüli jogrenddel kapcsolatban megfogalmaztak. Nem támogatták a rendkívüli jogrend meghosszabbítását, nem szavazták meg a koronavírus-törvényt, kamuvideókat terjesztettek az egészségügyi dolgozókról. Emlékszünk Korózs Lajos producer munkásságára, aki talán kissé előre is szaladt ebben a témában. Álhíreket terjesztettek Európa-szerte a nemzetközi sajtóban is arról, hogy a magyar Országgyűlés nem ülésezik. Álhíreket terjesztettek a lélegeztetőgépekről. Emlékezzenek vissza arra, egyszer azt mondták, hogy nincs elég lélegeztetőgép, majd azt mondták, hogy túl sok lélegeztetőgép van. Nyáron pedig a nemzeti konzultációt is támadták, amelyben közel 2 millió ember mondta el az álláspontját. [[14.10]] Most ugyanakkor semmi magyarázat nincs arra, hogy miért folytatják ott, ahol abbahagyták, nincsen rendkívüli jogrend. Nem tudom, hogy mire kívánnak hivatkozni, amikor újra támadásba lendülnek, és az sem világos, hogy mi érdekük áll önöknek abban, amit néha már érzünk, és talán sokan ebben az országban, hogy önök azt gondolják, a baloldal azt gondolja, hogy minél rosszabb az országnak, a magyar embereknek, annál jobb lesz talán politikailag nekik. És azt gondolom, ez egy nagyon veszélyes és felelőtlen játék, de semmiképpen nem méltó parlamenti képviselőkhöz. Szeretném önöket tehát arra kérni, hogy a járvány második hullámában próbáljanak meg akként viselkedni, amire a választók megbízták önöket, állítsák le az álhírgyáraikat; állítsák le a rémhírterjesztést; és fogadják el a nemzeti konzultációban kialakított magyar álláspontot, azt ne támadják, azt ne kritizálják, ne próbálják meg állandóan gúny tárgyává tenni, hanem vegyék komolyan azt a rengeteg magyar véleményt, amit ott olvashatnak, jelesül, hogy az emberéletek és az egészség megvédése mellett a munkahelyek és a gazdaság védelme is nagyon fontos. A magyar kormány jelen pillanatban ezen dolgozik. Most is óriási összefogásra van szükség. Az előbb említett baloldali kritikával szemben elismerést is szeretnék mondani, ez már értelemszerűen nem a baloldali pártokat illeti, hanem a magyar kormányt. A Fidesz-frakció nevében üdvözöljük és támogatjuk azt a megállapodást, amelyet a kormány a Magyar Orvosi Kamarával kötött. Soha nem látott, történelmi léptékű bérrendezés előtt állunk: átlagban megduplázódik a magyar orvosok bére. És talán ez a legjobb pillanat arra, éppen a szükséges összefogás pillanatában, hogy ezt megoldjuk, hiszen a kutatók, a matematikusok, a virológusok, az orvosok szerint a következő 7-8 hónap nagyon nehéz lesz a magyar egészségügyi dolgozók számára. Az általuk, az előbb felsoroltak által közzétett becslések alapján akár 200 ezer fertőzöttről is beszélhetünk majd, ami könnyen együtt járhat 16 ezer, kórházban ápolt emberrel. Az helyes, hogy a kormány ennek a duplájára is felkészült, de visszatérve a béremelésekre, azt különösen jónak tartjuk, hogy ez a megállapodás most született meg. Szeretném önöknek azt is elmondani, és felszólalásom befejezéseként hangsúlyozni, hogy mindezek, az orvosi béremelés, a járvány tavaszi tapasztalatainak a felhasználása, a gazdaságvédelmi és a munkahelyvédelmi intézkedések újra lehetőséget adnak nekünk arra, hogy sikeresen védekezzünk. Egy kérésünk van a baloldali pártokhoz: ha ebben [[Az elnök a csengő megkocogtatásával jelzi az időkeret lejártát.]] segíteni nem tudnak, legalább ne is hátráltassanak bennünket. Köszönöm, elnök úr. [[Taps a kormánypártok padsoraiból.]]
Rétvári Bence államtitkár urat illeti a szó ismét.
Köszönöm szépen a szót, elnök úr. Tisztelt Frakcióvezető Úr! Tisztelt Ház! Valóban azt látjuk, hogy Magyarországnak a járványgörbéje az év elejétől kezdve és más országoknak a járványgörbéje párhuzamosan halad, pár hétnyi eltérés talán van más országok és Magyarország között, nyilván van a nagyságrendben, a mértékben, hogy hol mennyi a lakos, és ahhoz képest mennyi ugyanannyi arányú fertőzöttnek a száma , de a görbe ugyanazokban az időszakokban fut föl, valamikor ott március táján, illetőleg most augusztus végén, szeptember elején indult el szinte minden országban a második hullám, és látjuk újra a megbetegedések számának az emelkedését.Az első hullámban Magyarország sikeres volt, erre utalt frakcióvezető úr is. Ha megnézzük akár az egymillió lakosra jutó elhunytak számát, akár más mutatókat, azt láthatjuk, hogy Magyarország eredményesen tudott védekezni, mert minden magyar ember, aki csak tudott, összefogott, dolgozzon kórházban, rendőrségnél, vagy legyen munkavállaló, kereskedelmi dolgozó, mindenki össze tudott fogni, és így tudott Magyarország sikeres lenni. Annál sikeresebbek tudunk lenni a második hullám alatt is, minél szélesebb körű az összefogás. A második hullám előtt lezajlott a nemzeti konzultáció, amelyet látványosan próbált megakadályozni a baloldal. Úgy látszik, mindig, amikor nemzeti összefogásról és nemzeti minimumról van szó, legyen 2004. december 5e, vagy legyen a vírus elleni védekezés, a baloldal mindig igyekszik szétfeszíteni a magyar embereket, és nem pedig segíteni azt, hogy össze tudjunk fogni, 2004-ben összefogni határon innen és határon túli magyarok, most pedig, az idei évben pedig összefogni mindnyájan a koronavírus-járvánnyal szemben. Ezért volt fontos a nemzeti konzultáció, hogy széles legyen az összefogás, és ezt a széles összefogást mélyíti el még inkább a Magyar Orvosi Kamara javaslata és annak a kormány általi elfogadása, amely valóban olyan mértékű orvosbéremelést hoz el Magyarországra, amelyre példa az elmúlt harminc esztendőben nem volt. Mindemellett pedig segít abban, hogy megszűnjék egy nagyon régóta folytatott gyakorlat, a hálapénz intézménye is. A hálapénzről először Magyarországon az ötvenes években hallhattunk: míg a Magyar Dolgozók Pártja Központi Bizottságában az osztályharc részének tartották, hogy az orvosok a korábbi rendszer elnyomó hatalmi gépezetének részei voltak őszerintük, ezért megérdemlik, hogy nagymértékben csökkenjen a bérük, és ezen bércsökkentést a kommunista eszme nevében végre is hajtották, de ettől függetlenül nyilván valamiért az orvosok presztízse nagyon magas kialakult a hálapénz intézménye. Ez a szó hivatalosan Magyarországon egy MSZMP-kongresszuson hangzott utána el, és része lett a magyar szokásoknak, hiszen mindenki az egészségét a legfontosabbnak tartotta. Ez tehát az ötvenes évekből keletkeztethető, itt maradt magyarországi szokás, sajnálatos szokás, amely mindenkit kellemetlen helyzetbe hoz: aki adta, aki kapta, orvost, beteget egyaránt. A 2000-es években is volt egy egészségügyi baloldali ötlet, akkor azt a hálapénz mellett kórházi napidíjnak és vizitdíjnak hívták volna, tehát minden úton-módon valami fizetés az egészségügyben a baloldali logika szerint ott van. Ezt sikerült egy népszavazással eltörölni. A két baloldali örökség tehát az lett volna, hogyha a koronavírusos betegeknek egy baloldali kormányzás alatt vizitdíjat és kórházi napidíjat kellene fizetni, és mellette még az ötvenes évekből itt maradt hálapénzt is. Azt is láttuk, hogy az egészségügyben mit tett az előző gazdasági nehézség idején a baloldal: elbocsátott hatezer egészségügyi dolgozót; mindenkinek csökkentette a fizetését; bezárt több kórházat; leépített 16 ezer ágyat, és mellette próbálta még fizetőssé tenni az egészségügyet, magyarul: megszorított. Az előző válság idején egyértelmű volt a megszorítás az egészségügyben, most pedig láthatóan a forrásbővítés, hiszen a védekezés költségeinek nincs fölső plafonja, és mindemellett az orvosi béremelés az, ami meg tud valósulni Magyarországon, az elmúlt harminc év legradikálisabb, legnagyobb mértékű orvosi béremelése ebben az egyébként a világ minden országában válságos esztendőben. Ha elfogadja a parlament a törvényjavaslatot, az azt jelenti, hogy jövő évtől már egy szakmai pályáját elkezdő orvos 481 ezer forintot kereshet, jövő utáni évtől 619 ezer forintot; 2023-tól pedig a kezdő bér az egészségügyben 687 ezer forint lesz. Aki már 20 éve van a pályán, az jövőre 1 millió 150 ezer forintnál is többet fog keresni, aki 20 évnél több ideje van a pályán, az ’22-től közel 1,5 millió forintot fog keresni, és 2023-tól pedig 1 millió 655 ezer forintot. Aki pedig már több mint 40 éve dolgozik orvosként, ő jövő évtől 1 millió 666 ezer forintot, 2022-től 2 millió 142 ezer forintot, 2023-tól pedig hangsúlyozom, aki 40 évnél többet dolgozott orvosként az egészségügyben 2 millió 380 ezer forintot kereshet. Azt hiszem, a járvány elleni védekezés szempontjából is [[Az elnök a csengő megkocogtatásával jelzi az időkeret lejártát.]] rendkívül fontos ez a törvényjavaslat. Kérjük a parlamentet, hogy támogassa ezen a héten. Köszönöm szépen. [[Taps a kormánypártok padsoraiból.]]
Tisztelt Ház! A napirend előtti felszólalások végére értünk. Felkérem Hiszékeny Dezső jegyző urat, hogy ismertesse a további napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett: Keresztes László Lóránt, LMP; Fülöp Erik, független; Varga Zoltán, DK; Varju László, DK; Farkas Gergely, független; Bangóné Borbély Ildikó, MSZP; Tordai Bence, Párbeszéd; Rig Lajos, Jobbik; Brenner Koloman, Jobbik; Steinmetz Ádám, Jobbik; Z. Kárpát Dániel, Jobbik; Kálló Gergely, Jobbik; Apáti István, független.A holnapi napon napirend előtti felszólalásra jelentkeztek a következő képviselők: Mellár Tamás, Párbeszéd; Schmuck Erzsébet, LMP; Arató Gergely, DK; Gurmai Zita, MSZP; Balczó Zoltán, Jobbik; Rétvári Bence, KDNP; Selmeczi Gabriella, Fidesz. A holnapi napon napirend utáni felszólalásra jelentkezett: Keresztes László Lóránt, LMP; Varga-Damm Andrea, független; Z. Kárpát Dániel, Jobbik; Steinmetz Ádám, Jobbik; Magyar Zoltán, Jobbik; Apáti István, független.
Tisztelt Országgyűlés! Áder János köztársasági elnök úr államtitkári megbízatás megszűnéséről és új államtitkárok kinevezéséről szóló átiratokat küldött az Országgyűlésnek. Felkérem Szűcs Lajos és Hiszékeny Dezső jegyző urakat, hogy ismertessék ezeket. [[14.20]]
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 205. §-a alapján a miniszterelnök javaslatára Zsigó Róbert Vilmost, az Agrárminisztérium államtitkárát 2020. szeptember 30-ai hatállyal e megbízatása alól felmentettem. Egyúttal az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján a miniszterelnök javaslatára Zsigó Róbert Vilmost 2020. október 1-jei hatállyal a Miniszterelnökség államtitkárává kineveztem. Budapest, 2020. szeptember 25. Üdvözlettel: Áder János” [[Taps a kormánypártok soraiból.]] bekezdés j) pontja, valamint a kormányzati igazgatásról szóló 2018. évi CXXV. törvény 205. §-a alapján a miniszterelnök javaslatára Zsigó Róbert Vilmost, az Agrárminisztérium államtitkárát 2020. szeptember 30-ai hatállyal e megbízatása alól felmentettem. Egyúttal az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján a miniszterelnök javaslatára Zsigó Róbert Vilmost 2020. október 1-jei hatállyal a Miniszterelnökség államtitkárává kineveztem. Budapest, 2020. szeptember 25. Üdvözlettel: Áder János” (Taps a kormánypártok soraiból.)
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján a miniszterelnök javaslatára Ekler Gergelyt 2020. október 1-jei hatállyal a Miniszterelnökség államtitkárává kineveztem. Budapest, 2020. szeptember 25. Üdvözlettel: Áder János” [[Taps a kormánypártok soraiból.]] bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján a miniszterelnök javaslatára Ekler Gergelyt 2020. október 1-jei hatállyal a Miniszterelnökség államtitkárává kineveztem. Budapest, 2020. szeptember 25. Üdvözlettel: Áder János” (Taps a kormánypártok soraiból.)
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján a miniszterelnök javaslatára Papp Károlyt 2020. október 1-jei hatállyal a Belügyminisztérium államtitkárává kineveztem. Budapest, 2020. szeptember 28. Üdvözlettel: Áder János” [[Taps a kormánypártok soraiból.]] bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján a miniszterelnök javaslatára Papp Károlyt 2020. október 1-jei hatállyal a Belügyminisztérium államtitkárává kineveztem. Budapest, 2020. szeptember 28. Üdvözlettel: Áder János” (Taps a kormánypártok soraiból.)
Tisztelt Ház! Engedjék meg, hogy az Országgyűlés és a magam nevében gratuláljak Zsigó Róbert Vilmos, Ekler Gergely és Papp Károly uraknak és sok sikert kívánjak munkájukhoz.Tisztelt Országgyűlés! Soron következik ma kezdődő ülésünk napirendjének megállapítása. A napirendre, az ülés időtartamára, a felszólalási időkeretekre az elnöki jogkörben előterjesztett javaslat alapján döntünk. Mielőtt megkezdjük a szavazási eljárást, a szavazógépek működőképességének ellenőrzése érdekében jelenlét-ellenőrzést tartunk. Kérem, hogy nyomják meg szavazógépük valamelyik gombját. [[Megtörténik.]] Senki nem jelezte, hogy a gépe nem működik, úgyhogy rátérünk a határozathozatalokra. A kormány kezdeményezte, hogy az Országgyűlés kivételes eljárásban tárgyalja meg az egészségügyi szolgálati jogviszonyról szóló T/13174. számú előterjesztést. Az előterjesztő azt kezdeményezte, hogy a módosító javaslatok benyújtására a döntés meghozatalát követő három órán belül legyen lehetőség, az összevont vitára október 6-án első napirendi pontként kerüljön sor, az összegző módosító javaslatról történő határozathozatalra és a zárószavazásra október 6-án, a keddi ülésnapon kerüljön sor. A házszabályi rendelkezések 62. § (1) bekezdése alapján a kivételes eljárásban történő tárgyalásról az Országgyűlés vita nélkül határoz. Felhívom a figyelmüket, hogy a kivételes eljárás elrendeléséhez a képviselők több mint felének „igen” szavazatára van szükség. Most a határozathozatal következik. Kérdezem önöket, elfogadjáke a T/13174. számú előterjesztés kivételes eljárásban történő tárgyalását az előterjesztői indítvány szerint. Kérem, szavazzanak! [[Szavazás.]] Kimondom a határozatot: az Országgyűlés az előterjesztés kivételes eljárásban történő tárgyalását 155 igen szavazattal, 1 nem ellenében, tartózkodás nélkül elfogadta. Tisztelt Ház! Elfogadott döntésünknek megfelelően a módosító javaslatok benyújtására ma 17 óra 25 percig van lehetőség. Tisztelt Ház! Most a napirend módosítására tett javaslatról döntünk. A Fidesz képviselőcsoportja azt javasolta, hogy mai ülésünk napirendje akként módosuljon, hogy az egészségügyi szolgálati jogviszonyról szóló T/13174. számú törvényjavaslat kivételes eljárásban történő tárgyalásának elfogadásakor az október 6-i keddi ülésnapon a határozathozatalokra legkorábban 12 óra 30 perckor kerüljön sor. Aki ezzel egyetért, kérem, kézfelemeléssel jelezze! [[Szavazás.]] Köszönöm szépen. Megállapítom, hogy a látható többség a javaslatot elfogadta. Tisztelt Ház! A Fidesz képviselőcsoportja azt javasolta, hogy az Országgyűlés október 6-i, keddi ülésnapján a vad védelméről, a vadgazdálkodásról, valamint a vadászatról szóló 1996. évi LV. törvény módosításáról szóló T/13109. számú törvényjavaslat általános vitájára a lezárásig közvetlenül a határozathozatalokat követően kerüljön sor. Aki ezzel egyetért, kérem, kézfelemeléssel szavazzon! [[Szavazás.]] Köszönöm. Megállapítom, hogy az Országgyűlés látható többsége a javaslatot támogatja. Tisztelt Országgyűlés! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadjae a napirendi ajánlást. Kérem, ismét kézfelemeléssel jelezzék! [[Szavazás.]] Köszönöm. Megállapítom, hogy a Ház látható többsége a napirendet elfogadta. Tisztelt Országgyűlés! Házbizottsági egyetértés hiányában most előterjesztések bizottsági megtárgyalásáról és döntéshozataláról határozunk. Kérdezem a tisztelt Országgyűlést, hogy felkérie a kijelölt Gazdasági bizottságot „Az atomenergia 2017. évi hazai alkalmazásának biztonságáról” címmel benyújtott B/12910. számú előterjesztés határozathozatalára. Kérdezem a tisztelt Házat, támogatja-e. Aki igen, kézfelemeléssel jelezze! [[Szavazás.]] Köszönöm szépen. [[Zaj, közbeszólások.]] Bocsánatot kérek! Tévedtem. Gépi szavazás következik. Tehát még egyszer kérdezem a tisztelt Házat, hogy támogatjae, hogy a Gazdasági bizottság tárgyalja meg és határozzon a B/12910. előterjesztésről. Kérem, most szavazzanak! [[Szavazás.]] A Ház 116 igen szavazattal, 41 nem ellenében, tartózkodás nélkül a javaslatot elfogadta. Kérdezem a tisztelt Országgyűlést, hogy felkérie a kijelölt Gazdasági bizottságot „Az atomenergia 2018. évi hazai alkalmazásának biztonságáról” címmel benyújtott B/12911. számú előterjesztés határozathozatalára. Kérem, szavazzanak! [[Szavazás.]] A Ház 114 igen szavazattal, 41 nem ellenében, tartózkodás nélkül ezt a javaslatot is elfogadta. Tisztelt Országgyűlés! Tekintettel arra, hogy egyetlen frakció sem kért elhangzásra interpellációt, ezen napirendi pont tárgyalására nem kerül sor, most az azonnali kérdések tárgyalásával folytatjuk a munkánkat. [[Számos képviselő távozik az ülésteremből. Zaj. Rövid szünet.]] Arra kérem azon képviselő hölgyeket és urakat, akik nem kívánják végighallgatni az azonnali kérdéseket, hogy ne a patkóban beszélgessenek, hanem hagyják el a lehető leggyorsabban az üléstermet. Ez még a miniszter urakra is vonatkozik. Köszönöm szépen. [[14.30]] Tisztelt Ház! Folytatjuk munkánkat. Jakab Péter és Szilágyi György, a Jobbik képviselői, azonnali kérdést kívánnak feltenni a miniszterelnök úrnak. A miniszterelnök úr távollétében válaszadásra Gulyás Gergely Miniszterelnökséget vezető minisztert jogosítja fel. Kérdezem a képviselő urakat, hogy elfogadjáke válaszadóként a miniszter urat.
Megvárjuk a miniszterelnök urat.
A képviselő urak megvárják a miniszterelnök urat, aki a soron következő második alkalommal fog majd önöknek válaszolni legkésőbb.Csányi Tamás és Lukács László György, a Jobbik képviselői, azonnali kérdést kívánnak feltenni az emberi erőforrások miniszterének. Parancsoljon, képviselő úr, megadom önnek a szót.
Köszönöm szépen a szót, elnök úr. Tisztelt Miniszter Úr! Örülök, hogy újra látom, és van lehetőségünk néhány szóban beszélni az elmúlt időszakról, ritkán adatik ez meg. A nyakunkon van a vírusjárvány második hulláma, amelyet persze már jó előre lehetett tudni, hogy be fog következni, fel is lehetett rá készülni, illetve akarom mondani, fel is lehetett volna rá készülni, és pont ebből fakad az első kérdésem, tisztelt miniszter úr. Kérem, számoljon be nekünk arról, hogy a felkészülési időszakban az ön által vezetett oktatási tárca milyen fontos lépéseket tett meg annak érdekében, hogy az intézmények a lehető legrugalmasabban tudják elkezdeni ezt a közel sem egyszerűnek tűnő tanévet, milyen valódi lépéseket tettek. Kérem, szedje ujjhegyre, hogy lássuk azt, hogy a tanároknak, a diákoknak, a szülőknek milyen könnyítésekkel szolgált a tárca. Rétvári államtitkártól már rengeteg lózungot és propagandaízű kirohanást hallottunk ezzel kapcsolatban, de mégiscsak ön ennek a tárcának az arca, a feje, egy olyan szakember, aki kellő választ tud nekünk erre adni. A másik nagyon fontos téma, amelynek tekintetében kérném a válaszát majd a kérdésemre, ez pedig a digitális tartalomfejlesztésért felelős kormánybiztos, Czunyiné Bertalan Judit munkásságára vonatkozik. Vajon felgyorsulte, felpörgötte az ő munkássága az elmúlt nyári időszakban? Az láttuk, hogy a férjéé felgyorsult és felpörgött a Facebookon, és mindenféle kommentekben igyekezett megsérteni és megfenyegetni azon facebookozókat, akik vele nem egyetértő kommenteket hagytak. Nem tudom, miniszter úr, önnek ez belefér a mindennapjaiba, belefér az erkölcsi gondolatvilágába, hogy fenyegessenek kormánybiztosok férjei? A mi számunkra természetesen ez nem fér bele. De ahogyan emlékszünk arra, hogy a borsodi kampányban önök hazugságra építették a Bíró László elleni teljes kampányukat, úgy gondolom, valószínűleg ez önöknek belefér, és ez nagymértékben sajnálatos. A konkrét kérdésem tehát az, hogy Czunyiné Bertalan Judit kormánybiztos tette le az asztalra valamit. Ha igen, akkor mit, ha nem, akkor miért nem? Köszönöm szépen. [[Taps a Jobbik és a Párbeszéd padsoraiban.]]
Miniszter úrnak adom meg a szót. Parancsoljon, miniszter úr!
Hogy mit tettünk a nyáron, illetve szeptember előtt, hogy felkészítsük az iskolákat és az óvodásokat: az EMMI járványügyi intézkedési tervet készített el, amelyet augusztus 18-án közzétett, majd szeptember 7-én módosított. Ez egy tízoldalas, rendkívül részletes ajánlás, amely lehetőséget teremt arra, hogy minden intézmény a saját adottságának megfelelően kiválassza a megfelelő és alkalmazható eljárásrendet. Ez 11 fejezetet jelent. A rendelkezések arra vonatkoznak, hogy csak egészséges személyek látogathatják az iskolákat, védőtávolságot kell tartani, a tömegek összeverődését el kell kerülni, a szülők és a kísérők maradjanak az intézményen kívül. Elhalasztottuk a rendezvényeket, a kirándulásokat, a külföldi utakat. Csengetési rendet vezettünk be. A sportkörök tevékenységét korlátoztuk, ugyanígy az önképzőkörökét. Foglalkoztunk az úszásoktatás kérdéseivel, meghatároztuk a fertőtlenítési szabályzatot, az étkezésre vonatkozó rendkívül részletes szabályokat tettünk közzé. Bevezettük október 1-jétől a lázmérést, és meghatároztuk a teendőket, ha Covid-pozitív tanuló vagy tanár fordul elő. Czunyiné pedig végezte a dolgát [[Derültség a Jobbik soraiból. Közbeszólások a Jobbik soraiból: A férje is.]] megfelelő módon. Köszönöm szépen. [[Taps a kormánypárti padsorokból.]] [[A jegyzői székben dr. Szűcs Lajost Móring József Attila váltja fel.]]
Ismét Csányi Tamás képviselő úré a szó.
Köszönöm szépen. Na, pont erre lettünk volna kíváncsiak, hogy mi a dolga, mert ezt nem tudjuk gyakorlatilag. Ő meg már hosszú-hosszú ideje, 2016 óta betölti ezt a szerepet, és gyakorlatilag nem láttunk tőle produktumot. Csak nem véletlenül az államtitkári pozíció helyett egy kárpótlás ez a kormánybiztosi hely? csak kérdezem, nem állítom.A PDSZ felmérése alapján az egyes pedagógusok úgy látták a karantén ideje alatt, tisztelt miniszter úr, hogy semmilyen segítséget önöktől nem kaptak, sőt némelyeknek és többeknek a mindennapos kiadásaik is megnövekedtek, eszközbeszerzésre kényszerültek, amelyek mindegyike a saját kasszát, a családi büdzsét csorbította meg. Jelentős hányaduk gondolta úgy, hogy önök elhagyták őket, és valószínűleg szeptemberben is hasonlókat éreztek. Úgy gondolom, érdemes lenne elgondolkozni valódi bérfejlesztésen az ágazatban, érdemes lenne elgondolkozni a pedagóguséletpálya-modell reformján, mert tudja, miniszter úr, ha elfogynak a pedagógusaink, akkor elfogy a jövőnk is. Köszönöm szépen. [[Taps a Jobbik és a Párbeszéd padsoraiban.]]
Viszonválaszadásra ismét miniszter úré a szó.
Tisztelt Képviselő Úr! A kárpótlás a kilencvenes évek elején lezajlott. Ezzel nem foglalkozunk, de a pedagógusokkal foglalkozunk. Nem felel meg az állításnak az, hogy a pedagógusok magukra lennének hagyva, hiszen mindenről gondoskodott az állam, védőfelszerelésekről, eljárásrendekről és minden egyébről. Ezt bizonyítja, hogy az oktatás helytállt. Bizonyítják az oktatási intézményekben a fertőzési számok, aminek következményeképpen a több mint 6 ezer intézményből rendkívüli szünet 21 óvodában, 5 iskolában, az összes óvoda 0,71 százalékában és az összes iskola 0,16 százalékában van, digitális oktatás 64 esetben egy osztályban, 4 esetben a teljes iskolában. Tehát az eredmény meglepően jó. Köszönöm szépen. [[Taps a kormánypárti padsorokban.]]
Szakács László, az MSZP képviselője, azonnali kérdést kíván feltenni a miniszterelnök úrnak. A miniszterelnök úr válaszadásra Gulyás Gergely Miniszterelnökséget vezető minisztert jogosította fel. Kérdezem képviselő urat, hogy elfogadjae a válaszadó személyét.
Köszönöm, elnök úr, megvárom miniszterelnök urat.
Köszönöm. A miniszterelnök úrnak a harmadik soron következő azonnali kérdések órájában kell válaszolnia.Korózs Lajos, az MSZP képviselője, azonnali kérdést kíván feltenni a pénzügyminiszternek. A pénzügyminiszter úr helyett államtitkár úr fog válaszolni, amennyiben elfogadja. [[Jelzésre:]] Köszönöm szépen. Parancsoljon!
Köszönöm szépen. Tisztelt Ház! Kedves képviselőtársaim! Ismeretes mindenki előtt, hogy a 2010-es kormányra kerülése után az Orbán-kormány áttért az inflációkövető nyugdíjemelés technikájára, és ennek az lett a következménye, hogy befagyasztotta gyakorlatilag a nyugdíjakat, hiszen ez az inflációkövető nyugdíjemelési technika nem szól másról, mint ha valaki nyomorultul kevés nyugdíjból él, akkor garantálják neki, hogy a jövő évben is nyomorultul kevés nyugdíjból fog élni. Ez az inflációkövető nyugdíjemelési technika azért is istencsapása a kisnyugdíjasokra, mert látjuk az inflációs adatokat most már hónapról hónapra, amiből egyértelműen kiderül, hogy a nyugdíjas-infláció, a nyugdíjas fogyasztói kosár által mért infláció lényegesen magasabb, mint a lakosság egésze által mért és rögzített infláció. Éppen ebből adódóan kezdeményeztük, hogy az ez évi 2,8 százalékos nyugdíjemeléssel szemben vissza kell térni a vegyes indexálásra, konkrétan a svájci indexálásra, ahol 50 százalékban a mindenkori tervezett inflációt és 50 százalékban a realizálódott nettó bérnövekedést veszik figyelembe. Ennek következtében ebben az évben 6,5 százalékos nyugdíjemelésre kellett volna sort keríteni. Éppen ezért a rossz helyzetben lévő nyugdíjasok érdekében kérdezem államtitkár urat, hogy láte lehetőséget még arra, hogy a novemberi visszamenőleges kiegészítést 6,5 százalékos nyugdíjemelésben állapítsák meg, vane lehetőség arra, hogy a százezer forint alatt lévő nyugdíjasok legalább 30 ezer forintos egyszeri kiegészítést kapjanak, és tervezneke valamilyen nyugdíjkorrekciós programot a nagyon alacsony nyugdíjak felzárkóztatására. Megtisztelő válaszát várom. Köszönöm szépen, elnök úr.
Tállai András államtitkár úré a szó. [[14.40]]
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Emlékeztetem önt, hogy a Fidesz-kormány nyugdíjpolitikájának lényege, hogy a nyugdíjasok is kedvezményezettjei legyenek a hazai gazdasági folyamatoknak, hiszen ezért dolgoztak évtizedekig az országért, nevelték gyermeküket. Az aktív dolgozók sikeréhez hozzájárul a mostani nyugdíjasok munkája is, amit mindenképpen el kell ismerni. Nagyon fontos dolog, hogy a jelenlegi kormány politikája az, hogy ha válság vagy baj van a gazdasággal és esetleg alulteljesít, az nem érintheti a nyugdíjak reálértékét, az értékállandóságát. Ezt azért mondom el önnek, mert amikor önök voltak kormányon, ez nem így volt, hiszen éppen a válságot használták arra, hogy csökkentsék a nyugdíjasok nyugdíját. A jelenlegi kormány ezzel szemben azt tette 2011-től, hogy megtartotta a nyugdíjak reálértékét, a vásárlóértékét, de nemhogy megtartotta, hanem 10 százalékkal növelte is ezt. Nagyon fontos hangsúlyozni, hogy ez egy nagyon komoly teljesítmény, nagyon komoly gazdasági teljesítmény. Igenis úgy történik 2012 óta, hogy ha az év eleji nyugdíjemelés mértékét év közben az infláció meghaladja, akkor az novemberben visszamenőleg nyugdíj-kiegészítésként kiegészítésre kerül. Így fog ez történni ebben az évben is. A nyugdíjemelés mértéke 2,8 százalék volt, és attól függően, hogy év végéig hogyan alakul a nyugdíjas fogyasztói árindex, olyan mértékben, annyi százalékban fog kiegészítésre kerülni minden egyes nyugdíjas nyugdíja, mint ahogy az elmúlt tíz évben ez minden évben megtörtént. Köszönöm szépen. [[Taps a kormánypártok padsoraiból.]]
Ismét Korózs Lajos képviselő úré a szó.
Köszönöm szépen, elnök úr. Azt azért, államtitkár úr, azt hiszem, elismerte, hogy a nyugdíjasok tíz hónapon keresztül hiteleztek a kormánynak, hiszen a kormány szerintem szándékosan alultervezte az inflációt. Amikor a költségvetés vitája volt, én magam is itt elmondtam annak idején, hogy már a jegybank is magasabb inflációval tervezett erre az évre, mint ahogy a kormány benyújtotta az ez évi költségvetést. Ez az egyik dolog.A másik: államtitkár úr nem válaszolt arra, hogy vissza fognake térni a vegyes indexálásra, láte lehetőséget arra, hogy a 6,5 százalékkal kerüljön megállapításra ez a visszamenőleges kiigazítás, és nem válaszolt arra sem államtitkár úr, hogy tervezike a nagyon alacsony nyugdíjjal rendelkezők, így a százezer forint alatti nyugdíjjal rendelkezők nyugdíjkorrekciós programjának kidolgozását és benyújtását a parlament elé. Várom a válaszát, államtitkár úr, változatlanul. Köszönöm szépen.
Viszonválaszadásra államtitkár úré a szó ismét.
Köszönöm szépen, elnök úr. Tisztelt Országgyűlés! Egy percben nem fogok tudni átfogó nyugdíj-átalakítási tervekről beszélni, de azért egy dologról beszélek önnek: arról, hogy a Fidesz-kormány jövő év elején megkezdi a 13. havi nyugdíj visszaállítását, mégpedig év elején 25 százalékkal, ’22-ben 50 százalékkal és ’23-ban válik teljessé. Ez szintén egy nagy különbség az önök kormányzása és a jelenlegi polgári kormány, a Fidesz-KDNP-kormány között, hiszen önök válságban elvették a 13. havi nyugdíjat. Ön most követelőzik, de akkor is itt volt a parlamentben és megszavazta, hogy vegyük el a nyugdíjasoktól az egyhavi nyugdíjat. Jelzem, önök szerint ez a válság nagyobb, mint az akkori volt. Mi ennek ellenére nem ezt tesszük, hanem pontosan fordítva, a nehéz helyzetben a nyugdíjasoknak adunk, a gazdaság teljesítményével arányosan megkezdjük a 13. havi nyugdíj visszaadását, amit önök elvettek. Köszönöm szépen. [[Taps a kormánypártok padsoraiból.]]
Varga Zoltán, a DK képviselője, azonnali kérdést kíván feltenni az emberi erőforrások miniszterének. Miniszter úr Rétvári Bence államtitkár urat jogosította fel a válaszadásra, amennyiben elfogadja. [[Varga Zoltán: Köszönöm, elfogadom, igen.]] Köszönöm. Parancsoljon!
Köszönöm a szót. Tisztelt Elnök Úr! Tisztelt Államtitkár Úr! Miközben tízmillió magyar elképedve kapkodja a fejét, hogy maguk rendőrségi luxushelikopterrel járnak lassan nemcsak ebédelni, hanem haza is, és haveri oligarchák üdültetik a kormány tagjait százmilliós baksisért, amit, mondanom sem kell, a végén a magyar melósok fognak a kasszánál megfizetni adóforintjaikból, aközben minden kormányzati hazug propaganda ellenére is az egészségügy pusztul.Látjuk, hogy a kormányfő naponta új győzelmi jelentéseket fabrikál, de egészségügyi szakemberek sora kongatja a vészharangot, hogy az egészségügyi ellátás közel jár a teljes összeomláshoz. Tudjuk ezt, ön is, mi is, hogy a kormányfő egyszerűen nem mond igazat. Mert kevés az orvos, kevés a szakszemélyzet nemhogy az európai átlagnál ötször-tízszer drágábban megvásárolt, fürkészek által beszerzett kínai gépek működtetéséhez, de valójában az általános orvosi kezeléshez is. Viszont az a hátborzongató ebben az egész sztoriban, hogy önöket ez nem érdekli. Önök a szakemberek helyett arra az emberre figyelnek, aki éppen vízre viszi az országot, arra az emberre, aki kapkod, aki egyik nap mást mond, másik nap pedig mást cselekszik. Az esztelen kapkodásnak pedig, ezt ön is tudja, államtitkár úr, szörnyű ára lesz. Félő, hogy gyógyítható, megmenthető betegek válnak majd az őrült kormányzati válságkezelés áldozatává. Itt nemcsak Covid-betegekre gondolok, hanem az ellátatlanul vagy rosszul ellátott más betegségekben szenvedőkre is. Államtitkár úr, az ön kormányfője szeptember 17-én ezt mondta: aki elkapja a betegséget, meg fogjuk gyógyítani. Szombaton 14-en haltak meg, vasárnap 10-en, mára pedig 11-en. Hány áldozatnak kell még ahhoz meghalnia, hogy a magyar egészségügyet ne egy háborús retorikában, focilázban tobzódó politikus vezesse, hanem valódi szakemberek? Köszönöm szépen. [[Tordai Bence tapsol.]]
Rétvári Bence államtitkár úré a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Ismerjük az önök egészségpolitikáját, tisztelt képviselő úr, mert önök is voltak Magyarországon kormányon. Önök akkor, amikor gazdasági válságkezelést hirdettek, megszorítottak, és ezen megszorítás keretében minden magyar ápolótól elvettek egyhavi fizetést, minden magyar orvostól elvettek egyhavi fizetést, 16 ezer ágyon beszüntették a betegellátást, hogy azokon az ágyakon senki, de senki ne gyógyulhasson, és aki az egészségügyben maradt azon 6 ezer fős elbocsátás után, amelyet önök vezényeltek le, kevesebb fizetést kapott. Miután az IMF központjából önök ezt az üzenetet kapták, hogy zárjanak be kórházakat és bezártak négyet , bocsássanak el dolgozókat és elbocsátottak 6 ezret , vonjanak ki pénzt az egészségügyből és kivontak 600 milliárd forintot , ezek után, tisztelt képviselő úr, önöktől biztosan nem fogunk tanácsot kérni.Ezzel szemben mi az idei évben felső plafon nélkülivé tettük a védekezésre szánt költségeket. Az idei évben, annak ellenére, hogy válságos esztendőről beszélünk, 14 százalékos emelés már megvalósult a szakdolgozók esetében, és egy további 20 százalékos fog bekövetkezni, olyan mértékű orvosbér-emelkedés fog megtörténni a következő években, ha elfogadjuk a ma és holnap megvitatandó törvényjavaslatot itt a parlamentben, amelyre harminc éve példa nem volt, akkor az orvosok esetében is átlagosan, azt mondhatjuk, bérduplázásra fog sor kerülni azért, mert a vírus ellen mi is a legszélesebb összefogással szeretnénk küzdeni. Ebben a nagyon széles összefogásban benne vannak az orvosok, ápolók, egészségügyi dolgozók, rendőrök, akik a boltokban dolgoznak, vagy mindenki más, aki a munkahelyeit védi, csak egyetlen csoport nincs benne, csak egyetlenegy szűk rész, önök, a baloldali pártok, akik kamuvideókat gyártanak, álhíreket generálnak itt a parlamentben, és külföldre rohangálnak mindenféle hírekkel, többek között azzal, hogy a magyar parlament nem is ülésezik, tisztelt képviselő úr. Mi ezzel szemben, hála istennek, ezen széles körű összefogással eredményesebben védekeztünk, mint az európai országok jó része vagy a világ országainak jó része az első hullámban, és ezt próbáljuk a második hullámban is megtenni. Köszönöm szépen. [[Taps a kormánypártok padsoraiból.]]
Viszonválaszra ismét a képviselő úré a szó.
Köszönöm szépen. Tisztelt Elnök Úr! Államtitkár Úr! Azt kell mondanom, hogy ezért a mai napért önnek kár volt felkelni. Ezt a szöveget, amit itt most ön elmondott, valószínűleg az utolsó névelőig vissza tudnám mondani, ezt hallom öntől gyakorlatilag fél éve. Bármit kérdeznek öntől, önnek ez a válasza. Csak ez így kevés.Ezt a helyzetet tehát most kellene megoldani, az egészségügyet most kellene rendbe tenni. Önök ezt elrontották. A DK fél éve mondja, hogy emelni kell az orvosok, az egészségügyben dolgozók, sőt a szociális szférában dolgozók bérét. Ehelyett, úgy tűnik, hogy önök megint egy látszatmegoldást választottak, azt a propagandát, amit önök nyomnak végig. Ez így kevés lesz. Nagyon nehéz lesz megmagyarázni azoknak az embereknek, azoknak a hozzátartozóknak, akiknek most halnak meg a beteg szeretteik, hogy mi volt tíz évvel ezelőtt. Ez kevés ehhez. Tehát azt kérem, államtitkár úr, hogy próbáljanak a helyzet magaslatára emelkedni, ne pedig egy politikus kénye-kedve szerint cselekedni és viselkedni. Köszönöm szépen.
Ismét államtitkár úré a szó. [[14.50]]
Köszönöm szépen a szót. Tisztelt Képviselő Urak! Tisztelt Ház! Képviselő úr, akkor mondjon nekem még egy miniszterelnököt Gyurcsány Ferencen, a Gyurcsány-Bajnai korszakon kívül, aki Magyarországon az egészségügyben dolgozó orvosok és az egészségügyben dolgozó ápolók fizetését csökkentette! Mondjon rajtuk kívül még egy magyar politikust, aki az egészségügyben csökkentette a béreket! Nem tud mondani.Az ön pártelnöke, az önök miniszterelnök-jelöltje, vagy akinek a felesége lesz az önök miniszterelnök-jelöltje, az egyetlenegy olyan ember, aki nemhogy nem tett rendet a magyar egészségügyben, hanem rombolt. Amit lehetett, privatizálni akart, amit lehetett, fizetőssé akart tenni, és ami pénzt ki lehetett vonni legfőképp a bérekből, azt elvonta ezekből a bérekből. Ez volt az önök egészségügyi programja. Tisztelt Képviselő Úr! Nézze meg, hogy ha a számoknak hisz, hogy Magyarországon harmadannyi embert hunyt el [[Az elnök a csengő megkocogtatásával jelzi az időkeret leteltét.]] százezer lakosra vetítve a járványban, mint Kanadában, Romániában, vagy negyedannyi, mint mondjuk, Hollandiában, vagy hetedannyi, mint Svédországban; azt hiszem, ez eredményes magyar védekezés volt. Reméljük, együtt újra sikerülhet. Köszönöm szépen. [[Taps a kormánypárti padsorokban.]]
Tisztelt Ház! Keresztes László Lóránt, az LMP képviselője, azonnali kérdést kíván feltenni a miniszterelnök úrnak, aki Gulyás Gergely miniszter urat bízta meg a válaszadással, amennyiben ön elfogadja a válaszadó személyét.
Köszönöm, elnök úr. Megvárom a miniszterelnök urat.
Köszönöm. A miniszterelnök úrnak a második soron következő azonnali kérdések órájában kell önnek válaszolnia.Ismét ön következik, pontosabban most ön következik, amennyiben elfogadja a válaszadó személyét. Ez esetben viszont az innovációért és technológiáért felelős miniszternek teszi fel a kérdését, aki Schanda Tamás János államtitkár urat bízta meg a válaszadásra, ha ön elfogadja. [[Jelzésre:]] Elfogadja. Köszönöm szépen. Akkor öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Egy nagyon-nagyon komoly, talán az egyik legnyomasztóbb mai magyar rendszerproblémáról szeretném önt kérdezni már sokadik alkalommal. Egy olyan kérdésről, aminek a súlyát, fontosságát miniszterelnök úr a nyári nyilatkozatában elismerte; és nem oly rég a Magyar Nemzeti Bank által kezdeményezett válságkezelési csomagnak is fontos része ez. A víziközmű-ágazat összeomlásközeli helyzetéről szeretnék beszélni.Mivel ez valóban szakpolitikai, szakmai kérdés, igyekszem száműzni a lehető legnagyobb mértékben a pártpolitikát a felszólalásomból, kérdésemből, erre kérem önt, kivételesen, államtitkár úr, hogy próbáljon érdemben szakmai, szakpolitikai válaszokat adni. Teljesen világos, hogy 2010-ben nagyon nehéz volt az örökség, de azóta a rendszer rendkívül komoly problémákkal szembesül. Tehát 2011 óta megduplázódott a hálózatot érintő meghibásodások száma, tehát már az önök kormányzati ciklusáról beszélek. Ma már 20 százalék alatt van a megfelelő minősítéssel rendelkező vízrendszerek aránya. Mára a szakemberek 3000 milliárd körüli összeget saccolnak a tekintetben, hogy mennyi hiányzik 15 éves távlatban, hogy ezt a legfontosabb közszolgáltatást vagy a közműrendszereket fenn lehessen tartani. Tehát egyértelműen óriási kihívás ma az egészséges ivóvíz biztosításának a fenntartása, illetve a vízbázisok védelme. Ismétlem, miniszterelnök úr is jelezte, hogy ez egy ezermillárdos nagyságrendű probléma, aminek a megoldásához azonnal hozzá kell fogni. Évek óta kérdezzük a kormánytól, hogy mit lépnek ez ügyben, és mindig valamiféle ködös stratégiáról beszélnek, hogy már készül egy ágazati stratégia, de nem látjuk, hogy ez elkészülne. A Magyar Víziközmű Szövetség a megkeresésünkre mindig megerősíti, hogy nem is kommunikálnak velük, tehát most a miniszterelnök úr nyári nyilatkozatát követően sem keresték meg őket. De kérdésem erre vonatkozik, államtitkár úr, hogy mikor lépnek érdemben annak érdekében, hogy megakadályozzák a víziközmű-szolgáltatás, az ivóvíz-szolgáltatás összeomlását, mikor segítik meg a rendkívül nehéz helyzetben lévő szolgáltató cégeket, és mikor készül el ez a bizonyos nagyon-nagyon régóta ígért stratégia az ágazat helyzetét érintően. Köszönöm előre is a bízom benne, hogy szakmai válaszát.
Államtitkár úré a szó.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! A kormány elkötelezett a közös kincsünk, az ivóvíz, valamint a jó minőségű ivóvíz megvédése és a magyar állampolgárokhoz, a magyar családokhoz való eljuttatása iránt. Közös feladatunk az ehhez szükséges hálózat fejlesztése és a korszerűsítése is, hiszen ahogy ön is fogalmazott, valóban komoly feladatról van szó, egy komoly, előttünk álló és megoldást kívánó ügyről. Tisztelt Képviselő Úr! Mielőtt még részletesebben belemennék a válaszba, engedje meg, hogy azért arra fölhívjam a figyelmet, hogy azért mégiscsak az a kiindulási pont, hogy igazából ön ezt a kérdést a baloldali barátainak kellene hogy föltegye. Az a helyzet, tisztelt képviselő úr, hogy ők voltak azok és velük akar ön szövetséget kötni és kormányzási lehetőséghez jutni , akik szétprivatizálták a közműveket, lehetővé tették azt, hogy a külföldi tulajdonosok tonnaszámra lapátolják ki külföldre a megsarcolt magyar családoktól elszedett hatalmas profitot, és tették mindezt úgy, hogy közben nulla fejlesztést hajtottak végre gyakorlatilag a rendszeren. Tisztelt Képviselő Úr! A baloldali kormányok, amit csak lehetett, elkótyavetyéltek, elprivatizáltak, és a külföldi cégek pedig ahelyett, hogy fejlesztettek volna, hagyták lepusztulni a közműveket, miközben a családoktól elvett pénzt nyereségként kivitték az országból. Tisztelt Képviselő Úr! Ezt a helyzetet örököltük, és ezt követően hozta meg a nemzeti polgári kormány azokat az intézkedéseket, amelyek segítségével javult az ágazat helyzete. A mintegy 400 víziközmű-szolgáltatóból mindössze ennek a töredék része maradt, akik jobb szolgáltatásokat tudnak nyújtani. [[Az elnök a csengő megkocogtatásával jelzi az időkeret leteltét.]] Köszönöm megtisztelő figyelmüket. [[Taps a kormánypárti padsorokban.]]
Ismét a frakcióvezető úré a szó, parancsoljon!
Köszönöm, államtitkár úr. Szeretném leszögezni, hogy nagyon határozott álláspontja az LMP-nek, hogy a víziközmű-infrastruktúrát mindig meg kell őrizni és az ezzel foglalkozó cégeket mindig meg kell őrizni nemzeti tulajdonban, tehát alapvetően önkormányzati és állami tulajdonban. Ebben adott esetben lehet, hogy vitáink is vannak a 2010 előtti kormányokkal.Ön a válaszában gyakorlatilag azt ismerte el, hogy 10 év kevés volt ahhoz, hogy bármi érdemi lépést tegyenek az ágazat megmentése érdekében. Az pedig egy az egyben súlyos tévedés, hogy 2010 óta jobb lett az ágazat helyzete. Nem lett jobb. A Magyar Víziközmű Szövetség évről évre szakmai szervezetek, szakmai tanácsadók által előkészített, nagyon világos szakmai értékelést ad ki, ami alapján elmondhatjuk, hogy gyakorlatilag összeomlásközeli állapotba került ez az ágazat. Talán ön is hallott róla, hogy az Alföldvíz cég, amely közel félmillió ember ivóvíz-szolgáltatását látja el, gyakorlatilag a működésképtelenség közelébe jutott. Én arra kérem államtitkár urat, hogy próbáljon érdemi választ adni a kérdésre. Nem nekem, hanem a magyar emberek számára. És egy olyan kérdésem is lenne, hogy támogatjáke azt az általunk sokszor benyújtott javaslatot, hogy első lépésként [[Az elnök a csengő megkocogtatásával jelzi az időkeret leteltét.]] mintegy tűzoltás jelleggel a víziközműadót, a közműadót vonják ki a rendszerből. [[Az elnök ismét csenget.]] Már ez is nagy segítség lenne a cégeknek. Köszönöm szépen.
Államtitkár úré a szót ismét. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Először is engedje meg, hogy leszögezzem, hogy mindig és minden körülmények között, ameddig mi kormányzunk, a magyar emberek, a magyar családok számára a tiszta és minőségi ivóvizet biztosítani fogjuk.Engedje meg, hogy arra is fölhívjam a figyelmét, tisztelt képviselő úr, hogy nem igaz az, amit ön mond, hogy nem történt intézkedés ebben az ágazatban. Ahogy az előbb is említettem, 2010-ben mintegy négyszáz cég foglalkozott ezzel, napjainkra mintegy negyvenre csökkent, annak érdekében, hogy egyébként minőségibb, felkészültebb és jobb szolgáltatást tudjanak ezek a cégek nyújtani. Az üzemméret sokkal megfelelőbb így, ebben a szerkezetben, mint a korábbi időszakban. Tisztelt Képviselő Úr! Engedje meg, hogy arra is fölhívjam a figyelmet, hogy az Innovációs és Technológiai Minisztérium a szakmai szervezetekkel, az ágazati érdekképviseletekkel egyeztetett, folyamatosan egyeztet, és előkészítette azt a stratégiát, ami számtalan kérdésre választ ad majd. [[Az elnök a csengő megkocogtatásával jelzi az időkeret leteltét.]] Köszönöm megtisztelő figyelmét. [[Taps a kormánypárti padsorokban.]]
Tisztelt Ház! Burány Sándor, a Párbeszéd képviselője, azonnali kérdést kíván feltenni a miniszterelnök úrnak, aki Gulyás Gergely miniszter urat jelölte ki. Elfogadja? [[Jelzésre:]] Elfogadja a miniszter urat válaszadónak. Akkor parancsoljon, öné a szó.
Köszönöm a szót, elnök úr. Tisztelt Miniszter Úr! Tisztelt Ház! A Központi Statisztikai Hivatal honlapján fellelhető hivatalos adatok szerint a foglalkoztatás nagymértékben csökkent. Nem meglepő, hiszen egy gazdasági válság is övezi a pandémiát. A hivatalos számok szerint az előző év hasonló időszakához képest több mint 117 ezer fővel csökkent a foglalkoztatottak száma, ami egy hatalmas szám. Olyan, mint hogyha Magyarország térképéről, a munkaerőpiacról eltűnne egy Győr vagy Nyíregyháza vagy Székesfehérvár vagy Kecskemét nagyságú város teljes népességével. Ez a szám önmagában is brutális, viszont ha a dolgok mélyére nézünk, akkor a folyamatok még ennél is rosszabbak, hiszen egy nemrég napvilágot látott felmérés szerint a megkérdezettek mintegy 15 százaléka nyilatkozott úgy, hogy az elmúlt időszakban elvesztette a munkáját, és ennél is lényegesen nagyobb volt azok száma és aránya, akik úgy nyilatkoztak, hogy komoly jövedelemveszteséget kellett elkönyveljenek. [[15.00]] Köszönhető ez annak, hogy a válságra a kisvállalkozók egy jelentős része úgy reagált, hogy kényszerszabadságra hazaküldte a munkatársait abban a reményben, hogy egyszer majd, hónapok múlva vissza tudja őket venni, de ezek az emberek ebben bízva meg se jelennek az álláskeresők között a munkaerőpiacon, viszont jövedelmük nincs. A valóság tehát még annál is rosszabb, mint amit a hivatalos számadatok tükröznek, hiszen számos cég élt ezzel a nem túl elegáns, de Magyarországon sajnos nem ritka eszközzel. Kérdezem tehát miniszter urat, hogy ebben a helyzetben, amikor emberek tömegei veszítik el állásukat, jövedelmüket, mit kíván tenni a kormány annak érdekében [[Az elnök csengetéssel jelzi az időkeret leteltét.]] hogy ezek az emberek ne maradjanak az út szélén. Várom válaszát. [[Az elnöki széket dr. Latorcai János, az Országgyűlés alelnöke foglalja el.]]
Köszönöm szépen, képviselő úr. Szeretettel köszöntöm képviselőtársaimat. A válaszra megadom a szót Gulyás Gergely miniszter úrnak. Parancsoljon, miniszter úr!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Miután a KSH adatai nyilvánosan mindenki számára elérhetőek, ezért kénytelen vagyok kiigazítani a kérdését megelőző állítását. Itt van a KSH-monitor, amely azt mondja, hogy 2020 augusztusában idén először ebben benne van a január és a február is, amikor még a válság, a koronavírus-járvány miatt bekövetkezett gazdasági válság nem is sújtotta Európát és Magyarországot több mint 4,5 millióan dolgoztak. „A 2020. augusztusi szám” folytatja, szó szerint idézem a KSHt „már csak 18 ezer fővel [[0,4 százalékkal]] volt alacsonyabb a tavaly augusztusinál.” Tehát 4 millió 513 ezren dolgoztak. Természetesen többen dolgoznak részmunkaidőben. Természetesen az is igaz, hogy a részmunkaidő sokak számára, sokaknál ezt körülbelül 127 ezer főre teszi a KSH, ha jól emlékszem, de ezt már fejből mondom okozhat bevételcsökkenést, de ha van olyan területe a járvány által okozott gazdasági nehézségeknek, ahol a kormány Európában a legjobban áll, ahol a munkanélküliség a legalacsonyabb számok között van továbbra is, tehát ha a munkanélküliség felől vizsgálom ezt, akkor is, akkor az éppen a foglalkoztatottság és a munkanélküliségi statisztika. Ezért természetesen a kormány nagyon sokat tesz és fog még tenni annak érdekében, hogy álláshelyeket megóvjon és új munkahelyeket hozzon létre, de külön köszönöm képviselő úr részéről azt a megtiszteltetést, hogy arra a területre kérdez rá, ahol pillanatnyilag időarányosan a legjobban állunk, még akkor is, ha természetesen itt is van mit javítani és a járvány kártételei közül jóvátenni. Köszönöm a figyelmet. [[Taps a kormánypártok soraiban.]]
Köszönöm szépen, miniszter úr. Egyperces viszonválaszra Burány Sándor képviselő úré a szó. Parancsoljon!
Miniszter úr, ön újra azt a megoldást választja, hogy egy másik táblázatból idéz. [[Derültség a kormánypárti sorokban.]] A KSH honlapján van a „2.1.2.2. A 15-64 éves népesség gazdasági aktivitása nemenként”, ez a legfrissebb. Mondom a számot, már csak azért is, hogy pontosítsam miniszter úr szavait: 2019 második negyedévében 4 433 800 fő dolgozott, idén a második negyedévben 4 316 100 fő dolgozott. Innentől kezdve egy egyszerű kivonással a miniszter úr is ugyanazt a számot fogja kapni, mint én. Legyen kedves utánanézni és ne egy másik táblázatot böngészni! A KSH-nak többféle módszertana van, ne mindig azt idézze, amelyik az ön állításához, a szívéhez a legközelebb áll!De nem ez a lényeg, hanem az, hogy emberek százezrei vesztik el most jövedelmük jelentős részét anélkül, hogy a kormány erre bármilyen választ adna. Elégtelen a munkahelyvédelmi támogatás, nem hajlandóak meghosszabbítani az álláskeresők járadékát, nem hajlandók tárgyalni sem a válságkezelő alapjövedelem bevezetéséről, egyszerűen az út szélén hagyják az embereket. Köszönöm szépen.
Köszönöm szépen, képviselő úr. Egyperces viszonválasz illeti meg miniszter urat is. Parancsoljon!
Köszönöm szépen a szót. Képviselő Úr! Az a helyzet, hogy az ön újabb felszólalása csak felhívta a figyelmet arra, hogy ön téves statisztikát idéz, ugyanis ön a második negyedévet idézi. [[Burány Sándor: Ez a legfrissebb adat!]] Ön a második negyedévet idézi. A második negyedév ebben az országban, úgy, ahogy Európában máshol is, április, május, június. Ez tehát a válság által érintett legeslegrosszabb időszak. Tehát akkor most képviselő úrral közösen tudunk örülni annak, szó szerint olvasom a KSH jelentését, hogy: „2020 augusztusában a 15-74 éves foglalkoztatottak átlagos havi létszáma az éven belül a legmagasabb, 4 millió 514 ezer fő volt. Az előző hónaphoz képest 54 ezer fős növekedést jelentett.” Egy olyan pillanat van, amikor a negyedéves statisztikának semmi értelme nincs: amikor egy gazdasági válság, mint amilyen a járvánnyal bekövetkezett, hirtelen következik be. Itt csak a havi adatoknak van jelentősége, hiszen gyorsan vesztették el sokan az állásukat, és sokan, hála a jóistennek, az augusztusi adatok szerint már szereztek is. Ettől még mindig van sok gond és probléma, ami megvitatható a munkaerőpiacon, de hogy mindenféle összehasonlításban a legjobban állunk [[Az elnök csengetéssel jelzi az időkeret leteltét.]] és hogy negyedéves adatot ismertetni teljes tévedés, abban egész biztos vagyok. Köszönöm a türelmet. [[Taps a kormánypártok soraiban.]]
Köszönöm szépen, miniszter úr. Tisztelt Országgyűlés! Zsigmond Barna Pál, a Fidesz képviselője, azonnali kérdést kíván feltenni az igazságügyi miniszternek: „Ki írja az Európai Bizottság jelentéseit?” Tisztelt Képviselő Úr! Miniszter asszony távolléte miatt Völner Pál államtitkár urat bízta meg a válasszal. Tisztelettel kérdezem öntől, hogy elfogadjae a válaszadó személyét.
Elfogadom.
Köszönöm szépen. Zsigmond Barna Pál képviselő úré a szó. Parancsoljon!
Köszönöm, elnök úr. Tisztelt Államtitkár Úr! Tisztelt Ház! Az Európai Bizottság legutóbbi jogállamisági jelentése ismételten megalapozatlanul támadja hazánkat. A jelentés egy politikai fércmű, a kettős mérce ékes bizonyítéka, egy elfogult iromány.Az Európai Unióhoz történő 2004-es csatlakozásunk óta még csak 16 év telt el, de már azt kell realizálnunk, hogy az Unió értékrendje teljesen kifordult magából. Magyarország nem fogadja el, hogy Európa bevándorlókontinenssé váljon. Az Unió részéről továbbra is erőltetik a kvótát, dúl a liberális véleményterror, és az illegális migráció elutasítása miatt mondvacsinált indokokkal támadják Magyarországot. A következetes álláspontunk miatt nem is számíthattunk semmi pozitívra az Európai Bizottság 2020-as jogállamisági jelentését illetően. A dokumentum hemzseg a tárgyi tévedésektől, megalapozatlan, hamis állításokat tartalmaz. Az elkészítéséért Věra Jourová felelt, az a bizottsági alelnök, aki a jelentés közzétételét megelőzően beteg demokráciának nevezte Magyarországot, és megsértette a magyar embereket, amikor azt mondta róluk, rólunk, hogy nem tudnak, nem tudunk szabadon dönteni politikai kérdésekben. Jourová asszony egy országok feletti szervezet tagja, amely nem minősítheti a szervezetet alkotó országok állampolgárait, és végképp nem sértegetheti. Věra Jourová tehát nevét adta egy olyan jelentéshez, amelyet valójában a Soros-szervezetek írtak. A jelentés magyar fejezetében tizenhárom forrás tizenegy olyan civil szervezettől származik, amelyek az elmúlt években pénzügyi támogatást kaptak a Soros Györgyhöz kötődő Nyílt Társadalom Alapítványtól. A lista ismerős lehet: Helsinki Bizottság, TASZ, Mérték és egyebek. Az Igazságügyi Minisztérium már korábban megküldte tárgyilagos tájékoztatásait a jelentéshez, de hiába, mert Brüsszelben csak a Soros-szervezeteket hallgatják meg. Tisztelt Államtitkár Úr! Magyarország Kormánya karakteres jobboldali, nemzeti [[Az elnök csengetéssel jelzi az időkeret leteltét.]] migrációt elutasító politikát folytat, erre a brüsszeli bürokraták a jogállamiság furkósbotjával és a pénzügyi kiéheztetéssel válaszolnak. Az Európai Bizottság az európai adófizetők pénzéből is eurószázezreket költött arra, hogy egy abszurd jelentést kiadjon. Tényleg ennyire becsülik a magyar embereket? [[Taps a kormánypártok soraiban.]]
Köszönöm szépen, képviselő úr. Mint említettem, a választ Völner Pál államtitkár úrtól fogjuk hallani. Parancsoljon, államtitkár úr!
Köszönöm a szót, elnök úr. Tisztelt Ház! Tisztelt Képviselőtársam! Ha nem tisztelném az Unió állampolgárait, ahogy Věra Jourová nem tisztelte a magyar állampolgárokat, akkor azt is mondhatnám, hogy az Unió demokráciája beteg. Nem tekinthető elfogadhatónak egy olyan jelentés, amelyet egy amerikai milliárdos által pénzelt szervezetekkel írattak, még azokat a részeket is, amelyek látszólag máshonnan származnak. Magyarország mindent megtett azért, hogy a jogállamisági jelentés legalább az objektivitás és a kiegyensúlyozottság minimális követelményeinek megfeleljen, az év folyamán részletes elemzéseket juttattunk el a Bizottsághoz, hogy segítsük a munkáját a jelentés előkészítése során; sajnos, ezt nem értékelték. Tisztelt Ház! A fellelhető adatok szerint a jelentéshez háttéranyagot nyújtó tizenkét szervezetből, ahogy ön is említette, tizenegyet Soros-szervezetek támogatnak, irányultságuk pedig az elmúlt időszakban folyamatosan kormányellenes volt, például a migráció vagy a börtönbiznisz kérdésében is. A Helsinki Bizottságot az Orbán-kormány 2010-es megalakulása óta csaknem egymilliárd forint támogatással látta el a Soros-alapítványok hálózata. A jelentés másik sajátossága a lezárt ügyek felemlegetése. Ezek olyan ügyek, amelyeket már 2014 előtt lezárt Magyarország a Bizottsággal folytatott vitákban. Ez olyan, mint ha újra felhoznánk, hogy a jelentésért felelős Věra Jourovát, az Európai Bizottság értékekért és átláthatóságért felelős alelnökét 2006-ban korrupció miatt letartóztatták, és csak a bizonyítottság alacsony foka miatt engedték szabadon. [[15.10]] Ez is ténykérdés. Ahogy az is, hogy Didier Reynders, az Európai Bizottság igazságügyi biztosa ellen éppen megválasztása időszakában folyt korrupciós eljárás Belgiumban, amelyet később utána ejtettek, hogy biztossá lehessen választani. Tisztelt Ház! Nem meglepő a Vĕra Jourová által használt kifejezés, amikor beteg demokráciának minősítette Magyarországot, mivel az „ill democracy” nem feltétlenül Jourová saját gondolata, hanem a Soros György által finanszírozott civil szervezetek bevett szófordulata. [[Taps a kormánypártok soraiból.]]
Köszönöm szépen, államtitkár úr. Egyperces viszonválaszra Zsigmond Barna Pál képviselő úré a szó.
Köszönöm, elnök úr. Tisztelt Államtitkár Úr! Tisztelt Ház! Valóban példátlan az a lejárató hadjárat, amelyet az Európai Unió folytat hazánk ellen, és felháborító az, hogy nemcsak Vĕra Jourová, hanem Katarina Barley szociáldemokrata képviselő asszony is megfenyegetett bennünket, Lengyelországot és Magyarországot, és a legrosszabb időket idéző „kiéheztetés” szót használta Lengyelországgal és Magyarországgal szemben. Valóban nem adhatjuk fel a harcot, és köszönöm az Igazságügyi Minisztérium kitartó munkáját, hiszen nagyon nehéz ezekkel a hazugságokkal szemben reális érveket felhozni. Nehéz akkor észérveket felhozni, amikor azt halljuk, hogy nem működik a magyar parlament; nehéz akkor szembesíteni a valósággal az Európai Unió vagy az Európa Tanács képviselőit, amit én is látok Strasbourgban mint Európa tanácsi küldött, hogy hazugságokat vágnak a fejünkhöz. És mindig ugyanaz a 10-20 civil szervezet mártja be hazánkat és mond valótlanságokat, miközben van Magyarországon 60 ezer civil szervezet. Tűrhetetlen, és nem engedhetünk a zsarolásnak. Köszönöm. [[Taps a kormánypártok soraiból.]]
Köszönöm szépen, képviselő úr. Egyperces viszonválaszra államtitkár úré a szó. Parancsoljon!
Köszönöm a szót, elnök úr. Ha az Európai Unió a jog uralmáról beszél, akkor el kell gondolkodni azon, hogy egy milliárdos amerikai spekuláns miért tud minden korlátozás nélkül akár a Bizottság korábbi elnökével, akár az alelnökeivel, akár a biztosokkal korlátozás nélkül bármikor tárgyalni. És ha arra gondolunk, hogy a hálózatai, a szervezetei, az általa pénzelt magyarországi szervezetek is folyamatosan politikai tevékenységet folytatnak, akkor még inkább visszatetsző ez a helyzet, hiszen az Unió Bizottsága nem politikai szervezet, bár ezt Juncker elnök úr még annak idején viccesen megjegyezte, de az alapszerződés szerint nincs ilyen jogkörük. Mindenhol folyik ez a küzdelem, ahol kormányon keresztény-konzervatív erők vannak Európában. Magyarország sorsfontosságú kérdésekben határozott konzervatív álláspontot képvisel, ezért egyfajta büntetésként próbálják ezt a jogállamisági eszközt felhasználni, amire egyébként a luxembourgi bíróság lenne illetékes. És fenntartjuk, hogy a Bizottságnak ilyen jogköre nincs. Köszönöm a figyelmét. [[Taps a kormánypártok soraiból.]]
Köszönöm szépen, államtitkár úr. Tisztelt Ház! Képviselőtársaim! Földi László képviselő úr, a KDNP képviselője, azonnali kérdést kíván feltenni az emberi erőforrások miniszterének: „Mit tesz a kormány az egészségügyben dolgozókért?” címmel. Tisztelt Képviselő Úr! Miniszter úr halaszthatatlan elfoglaltsága miatt válaszadásra Rétvári Bence államtitkár urat hatalmazta fel. Tisztelettel kérdezem önt, elfogadjae a válaszadó személyét, képviselő úr.
Igen.
Jelzi most már egyértelműen is, hogy elfogadja. Földi László képviselő úré a szó. Parancsoljon!
Köszönöm a szót, elnök úr. Tisztelt Elnök Úr! Tisztelt Államtitkár Úr! Tisztelt Képviselőtársaim! Az elmúlt hónapokban az egészségügyben dolgozók nagy része azért dolgozott, dolgozik, hogy a koronavírus-járványnak Magyarországon minél kisebb negatív hatása legyen. A járvány első hulláma idején példaértékű volt az az odaadás és elkötelezettség, ahogy az ismeretlen veszély közben végezték a munkájukat. A közelmúlt egyik legnagyobb kihívásával kerültünk szembe, azonban minden egyes egészségügyi dolgozó tudta a feladatát, és szerepe volt abban, hogy a járvány első hulláma elleni harcban győzedelmeskedtünk. Tisztelt Államtitkár Úr! Az elmúlt időszakban az egészségügyi kiadások összértéke a költségvetést tekintve is emelkedett. A 2009-es 1300 milliárd forintos, a kormányzati egészségügyi alrendszereket érintő kiadás az elfogadott 2021-es költségvetés szerint 2115 milliárd forintra nő, és mintegy 156 milliárd forinttal haladja meg a 2020-as forrásokat is. Fontos még megemlítenem, hogy idén novemberben 20 százalékkal emeli a kormány az ápolók és az egészségügyi szakdolgozók fizetését, mely a korábban bejelentett 72 százalékos béremelés harmadik része. Tisztelt Államtitkár Úr! A kormány a második hullám idején is számít az egészségügyi dolgozók áldozatos munkájára. Az infrastruktúra fejlesztése mellett az egészségügyben dolgozók munkáját is el kell ismernünk. Ezért kérdezem tisztelt államtitkár urat, mit tesz a továbbiakban a kormány az egészségügyben dolgozókért. Várom tisztelettel válaszát. [[Taps a kormánypártok soraiból.]]
Köszönöm szépen, képviselő úr. Mint említettem, a választ Rétvári Bence államtitkár úr fogja megadni. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Azt hiszem, hogy mindannyian duplán is odafigyelünk arra, hogy valóban az egészségügyi rendszer most jól működjön. Nem csak mi, magyarok, a világ minden országában odafigyelnek erre. És ahogy láttuk a különböző híradó-tudósításokat, -felvételeket más országokból és látjuk a magyarországi helyzetet, azt hiszem, hogy méltán lehetünk büszkék a magyar egészségügyi alkalmazottakra, orvosokra, ápolókra, mert más, nálunk gazdagabb országokhoz képest is sikerült a járvány első hullámát sikeresebben vennünk, és bízunk benne, hogy együtt újra sikerülhet a második hullám esetében is. Az egészségügyi dolgozók nyilván nagyobb veszélynek vannak kitéve, hiszen a koronavírusos betegeket is ápolják, illetőleg más betegeket, akik adott esetben a koronavírust is hordozhatják, éppen ezért az egészségügyi dolgozók számára, ha a munkahelyükön fertőződnek meg a koronavírussal, akkor számukra 100 százalékos táppénz jár. Ezt az egészbiztosítási szerv utalja ki nekik, és előtte a tisztiorvos részvételével állapítják meg a megbetegedést. Ez azért is fontos, hiszen ők sokkal inkább kockázatos körülmények között dolgoznak, nagyobb az esély, hogy megfertőződjenek. És az is fontos, hogy őket igyekezzünk minél jobban megvédeni, hiszen ők azok, akik megvédik a többi embert, a nem egészségügyi dolgozókat, vagy gyógyítják a többi, nem egészségügyi dolgozót abban az esetben, ha a betegségnek a veszélye felmerül. Ezért is fontos, hogy az egészségügyi dolgozók számára a munkahelyi megfertőződés esetén 100 százalékos táppénz járjon. A mai napon és a holnapi napon itt a parlamentben bizottsági ülésen és a plenáris ülésen is az orvosoknak a bérduplázása, a radikális béremelése napirenden szerepel. Előző időszakokban válságkezeléskor csökkentették az orvosok bérét, ez a Gyurcsány-féle modell, és van a jobboldal válasza a válságkezelésre, nem a megszorítás, hanem a béremelés. Bízunk benne, hogy ez a béremelés még többeket fog pályaválasztási döntései során az orvosi pályára ösztönözni, és éppen ezért Magyarországon az orvosutánpótlás is minden téren sokkal inkább biztosított lesz ezen radikális, nagyon nagy mértékű orvosbéremelés után. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Egyperces viszonválaszra képviselő úré a szó. Parancsoljon!
Köszönöm a szót, elnök úr. Tisztelt Államtitkár Úr! Köszönöm megtisztelő válaszát. Ezt a kérdést azért is tettem föl, mert az én választókerületemben kettő kórház is működik, a Nagykőrösi Rehabilitációs Szakkórház és a ceglédi Toldy Ferenc Kórház. A két kórházban mintegy 4500 ember dolgozik, és nagyon fontosnak tartom, hogy azok a kormányintézkedések, amelyek korábban is megtörténtek és meg fognak történni például az orvosbéremeléssel kapcsolatban, ezek jó lehetőséget adnak arra, hogy az orvosok, szakápolók helyben maradjanak, hogy ne menjenek el más területre, főleg ne menjenek el külföldre. Azt a reményt is kifejezem, hogy ilyen béremelés mellett a külföldön dolgozó magyar orvosok is talán haza fognak jönni, mert itthon is megéri majd orvosként dolgozni. Köszönöm szépen, államtitkár úr. [[Taps a kormánypártok soraiból.]]
Köszönöm szépen, képviselő úr. Egyperces viszonválaszra államtitkár urat illeti a szó. Parancsoljon!
Köszönöm szépen a szót. Elnök Úr! Tisztelt Képviselő Úr! Tisztelt Ház! A kormány elfogadta a Magyar Orvosi Kamarának a komplex javaslatcsomagját annak sok-sok részletével együtt, melyek között a nagyarányú béremelés mellett a hálapénz kivezetése is szerepelt, hiszen ez egy olyan örökségünk, amely mindenki számára tehertétel volt. Bízunk benne, hogy most már minden orvos számára ott a kórházban, ahol dolgozik, egy olyan mértékű hivatalos, legális jövedelme lesz, amely mellett mind az orvosok számára a mindennapi életben nagyon megalázó helyzeteket létrehozó hálapénz rendszerét, mind a beteg számára megalázó hálapénz rendszerét sikerül kivezetnünk, és ez valóban egy polgári életformához, az orvosi hivatás presztízséhez méltó fizetést tud eredményezni. Nyilvánvalóan mindannyiunk számára nagyon fontos, hogy a kórházak jól tudjanak működni, és ne legyen a hálapénz az, amely adott esetben egy rossz logikát ültet el a rendszerben. Reméljük, hogy a hálapénztől ez a nagymértékű béremelés meg tudja szabadítani a magyar egészségügyet. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Farkas Gergely képviselő úr független képviselőként azonnali kérdést kíván feltenni a családokért felelős tárca nélküli miniszternek: „Mit tanácsol nekik, Miniszter Asszony?” címmel. [[15.20]] Tisztelt Képviselő Úr! Tájékoztatom önt, hogy miniszter asszony távolléte miatt a válaszadásra Zsigó Róbert államtitkár urat kérte fel. Tisztelettel kérdezem önt, elfogadjae a válaszadó személyét, vagy személyesen miniszter asszonytól kéri a választ.
Köszönöm, de megvárom miniszter asszonyt.
Köszönöm szépen. Tájékoztatom önt és a tisztelt Házat, hogy a soron következő harmadik ülésen kell miniszter asszonynak az elhangzott kérdésre válaszolnia. Tisztelt Országgyűlés! Potocskáné Kőrösi Anita képviselő asszony, a Jobbik képviselője, azonnali kérdést kíván feltenni a belügyminiszternek: „Miért húzzák ki az önkormányzatok lába alól a talajt?” címmel. Tisztelt Képviselő Asszony! Miniszter úr, távolléte miatt, válaszadásra Pogácsás Tibor államtitkár urat jogosította fel. Tisztelettel kérdezem önt, hogy elfogadjae a válaszadó személyét. [[Jelzésre:]] Nagyon szépen köszönöm, képviselő asszony jelzi, hogy elfogadja a válaszadó személyét. Potocskáné Kőrösi Anita képviselő asszonyé a szó. Parancsoljon!
Köszönöm szépen a szót, elnök úr. Tisztelt Ház! Tisztelt Képviselőtársaim! Tisztelt Államtitkár Úr! Önök akárhogy is próbálják másként magyarázni, nem túlzás azt állítani, hogy az önök kormányzása óta, 2010 óta az önkormányzatiság szisztematikus leépítése folyik. Kezdték ezt önök a finanszírozás átalakításával, a normatív támogatási rendszert átváltotta a feladatfinanszírozás. Államosították az önkormányzat által fenntartott oktatási és egészségügyi intézményeket látjuk, milyen óriási nagy sikerrel. Bevezették azt az ASP-rendszert, amely Nagy Testvérként figyeli az önkormányzatok gazdasági és pénzügyi döntéseit, gyakorlatilag a teljes működést. Elvettek olyan ügyeket az önkormányzatoktól, mint a gyermekvédelem és gyámügy, vagy az okmányokkal, nyilvántartásokkal kapcsolatos ügyek, a szabálysértési vagy engedélyezési ügyek, és lehet ezt még fokozni, a csúcs az építéshatósági ügyek elvétele az önkormányzatoktól, és ezeknek az ügyeknek a kormányhivatalokhoz történő átcsoportosítása. Nem maradt más eszköz az önkormányzatok és polgármesterek kezében, csak és kizárólag a településkép-véleményezési eljárás, amely tudjuk, hogy egy miniatűr eszköz, hogy valódi beleszólásuk legyen abba, hogy mi épül az adott településen. Azt gondoltuk, hogy ezt már nem lehet fokozni, de 2020-ban önök mégis egy koronát rá tudtak tenni erre az egész rendszerre. Mégpedig a saját bevételeknek az iparűzési adónak, az idegenforgalmi adónak, a gépjárműadónak az elvételét. Önök semmi mást nem csinálnak, csak szisztematikusan leépítik a demokrácia utolsó bástyáját. Mi történhet még az elkövetkezendő időszakban? Önöknek semmi sem drága. Egy olyan függőségi rendszert alakítanak ki, amelynek még nevet is adtak: „Magyar falu” program vagy „Modern városok” programja. Látszik, hogy ezek alapján sakkban tartják az önkormányzatokat, megkötik a kezüket. Ennek így nem lesz jó vége. Tisztelettel kérdezem tehát, mikor ismerik be végre, hogy kihúzták az önkormányzatok lába alól a talajt, és a demokrácia utolsó bástyáinak lebontásán dolgoznak. Köszönöm. [[Taps a Jobbik soraiban.]]
Köszönöm szépen, képviselő asszony. A válaszra Pogácsás Tibor államtitkár úrnak adok szót. Parancsoljon, államtitkár úr!
Köszönöm szépen a szót, elnök úr. Tisztelt Országgyűlés! Tisztelt Képviselő Asszony! Azt kell mondanom, hogy az ön által vélt bűneink felsorolása mérhetetlen mennyiségű ténybeli tévedéssel járt. Egyfelől azt gondolom, hogy az önkormányzati rendszer valóban a magyar demokratikus átalakulás egyik legfontosabb bástyája, és az önkormányzatok a települések szabályozásával, a települések életének formálásával valóban hozzájárulnak ahhoz, hogy a polgárok érezzék azt, hogy az ország fejlődik. A szisztematikus átalakítás, amit ön megfogalmazott az önök frakciójától ezek a vádak folyamatosan elhangzottak, nagyjából ebben a sorrendben is és ezekkel a tévedésekkel is. Tehát azért szögezzük le, hogy 2009-2010-re a magyar önkormányzati rendszer az összeomlás szélére került. Az akkori Állami Számvevőszék állítása szerint mintegy 3000 milliárd forintot vont ki a kormány 2006-2009 között az önkormányzati rendszerből. Ebből az önkormányzatok mintegy 1300 milliárdot hitelből pótoltak, és mintegy 600-700 milliárdot vagyonfelélésből és vagyonértékesítésből. Az Orbán-kormány a hiteleket átvállalta, és a feladatok észszerű megosztásával az önkormányzatok működési lehetőségét újra megnyitotta. Ön óriási tévedésben van, amikor például az okmányok kiadását önkormányzati feladatként aposztrofálja; ez sosem volt az, maximum jegyzői hatáskör volt. Az építéshatóság ugyanígy. Nagyon furcsa lett volna, ha az önkormányzat képviselő-testülete bármilyen módon egy hatósági ügybe, építéshatósági ügybe beleszólhatott volna. Ez jegyzői hatáskör volt, taxatív szabályozás alapján kellett végrehajtani. Tehát semmi köze nem volt az önkormányzati rendszer működéséhez. Az ASP-t folyamatosan támadták önök. Ma már az önkormányzatok döntő többsége örömmel dolgozik az ASP-ben, és tisztán látják, hogy lényegesen egyszerűbb a szabályos gazdálkodás, mint ezt megelőzően. Egyébként az ellenőrzések is azt mutatják, hogy lényegesen szabályszerűbbé vált az önkormányzatok gazdálkodása. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra képviselő asszonyé a szó. Parancsoljon!
Köszönöm. Válaszából is látszik, hogy államtitkár úr valamilyen alternatív valóságban él. Nem kell olyan messzire menni, csak pár száz kilométerre, Borsodba, ott zajlik most egy választás. Ott, abban a választókerületben önök azzal riogatják a választókat ami egyébként minden kampánynál így van , hogy ha nem a kormánypárti képviselőjelöltet támogatják az ott élők, akkor majd nem jutnak pályázati forráshoz. Én erre a függőségi viszonyra gondoltam, amikor azt mondtam, hogy egyedi pénzosztogatással gyakorlatilag megzsarolják, megfenyegetik a választópolgárokat. Csakhogy ezek után már elég sok embernek kinyílik a szeme. Úgyhogy mi azon dolgozunk most vasárnap, október 11-én, a Borsod 6. számú választókerületben, hogy lebontsuk a kétharmadot. Hajrá, Bíró László! Hajrá, Borsod! Köszönöm. [[Taps a Jobbik soraiban.]]
Köszönöm szépen, képviselő asszony. Egyperces viszonválaszra államtitkár úré a szó. Parancsoljon!
Köszönöm szépen, elnök úr. Tisztelt Képviselő Asszony! Önnek nem nyílt ki a szeme, sőt önnek teljesen becsukódott a szeme. Emlékezzen koalíciós partnerének, Lamperth Mónikának belügyminiszterként elmondott mondataira, amelyekben egyértelműen kifejtette, hogy azzal, hogy az önkormányzati választásokat az MSZP elvesztette, ettől függetlenül ők pontosan rajta tartják majd a kezüket az önkormányzati költségvetésen, rajta tartják a kezüket a fejlesztéseken, és a kistérségi társulásokat ennek megfelelően alakították ki és találták ki. Tehát amikor ön arról beszél, hogy politikai alapon történt pénzosztogatás, ezt pont az önök saját, újdonsült barátja, a baloldal hozta be ebbe az országba. S ha ön megnézi a „Magyar falu” programot, akkor láthatja azt, hogy az ötezer-egynéhányszáz pályázatból a magyar önkormányzatok mindegyike legalább két pályázati alprogramon nyerni tudott, függetlenül attól, hogy milyen pártállású az önkormányzat. Köszönöm szépen, elnök úr. [[Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! Tisztelt Ház! Kénytelen vagyok Farkas Gergely képviselő úr azonnali kérdése kapcsán, amelynél nem fogadta el a válaszadó személyét, korrigálni mindazt, amit elmondtam, mert az elfogadott H/12958. irományszámú, házszabálytól való eltérés értelmében a független képviselők esetében, amennyiben a független képviselő nem fogadja el a válaszadó személyét, a kérdése visszavontnak minősül. Így tehát ezt vagyok kénytelen most módosításként bejelenteni. Köszönöm szépen. Tisztelt Országgyűlés! Tisztelt Képviselőtársaim! Bangóné Borbély Ildikó képviselő asszony, az MSZP képviselője, azonnali kérdést kíván feltenni az emberi erőforrások miniszterének: „Mi történik itt?” címmel. Tisztelt Képviselő Asszony! Miniszter úr, távolléte miatt, válaszadásra Rétvári Bence államtitkár urat jogosította fel. Tisztelettel kérdezem önt, hogy elfogadjae a válaszadó személyét. [[Jelzésre:]] Nagyon szépen köszönöm, képviselő asszony jelzi, hogy elfogadja a válaszadó személyét. Bangóné Borbély Ildikó képviselő asszonyé a szó. Parancsoljon!
Köszönöm szépen a szót, elnök úr. Tisztelt Államtitkár Úr! Tisztelt Képviselőtársak! Az Egészségügyi Világszervezet ajánlása szerint akkor megfelelő a tesztelési stratégia, akkor van kontroll alatt a járvány egy országban, ha az elvégzett tesztek kevesebb, mint 5 százaléka pozitív. Magyarországon szeptember 11e óta nem teljesül ez a WHO-ajánlás.Azért hoztam ezt az ajánlást ide, mert viszonválaszban folyamatosan azt kapjuk a kormány részéről, hogy a magyar állam a WHO ajánlása szerint tesztel. Pozitívan mondhatjuk azt, hogy szeptember közepétől, szeptember 5e után megnőtt a napi elvégzett tesztek aránya, és szeptember végén eljutottunk odáig, hogy akár a 10-12 ezret is meghaladta a naponta elvégzett tesztelési arány. [[15.30]] Viszont azt láthatjuk, hogy az elmúlt napokban drasztikusan visszaesett Magyarországon az elvégzett PCR-tesztek száma, tegnap 6424 tesztet végeztek el, és ez egy nagyon drasztikus visszaesés az elmúlt hetekhez képest. És azt látjuk, hogy a WHO ajánlása szerint az 5 százalékos arány felugrott a tegnapi nap folyamán, ez már 14 százalékot jelent, tehát az elvégzett tesztek arányában 14 százaléka fertőzött a magyar embereknek. Nagyon nem jól van ez így, államtitkár úr! Müller Cecília tiszti főorvos asszony a mai nap sajtótájékoztatón, amit az operatív törzs tartott, az alábbiakat mondta: a tesztek elvégzésének anyagi korlátja eddig sem volt, ezután sem lesz. Azt tudjuk, hogy az a korlát, hogy mióta a hatósági árat bevezették, nagyon kevés labor van Magyarországon, aki ezt el tudja végezni, és ezért csökkent drasztikusan az elvégzett tesztek száma. Államtitkár úr, tesztelni, tesztelni, tesztelni! Nem kapunk valós képet, és ez nagyon nem jól van így. Nem tudjuk akkor azokat a valós adatokat, hogy Magyarországon hányan fertőződnek meg. Minden szám azt mutatja, hogy egy nagyon súlyos időszak előtt állunk. Államtitkár úr, mikor fogunk úgy tesztelni, ahogy a WHO előírja? Várom megtisztelő válaszát.
Köszönöm szépen, képviselő asszony. A válaszra Rétvári Bence államtitkár úrnak adok szót. Parancsoljon, államtitkár úr!
Köszönöm szépen a szót, elnök úr. Tisztelt Képviselő Asszony! Tisztelt Ház! Valóban, ha az utóbbi napokban körbenéz ön Európa országaiban, körbenéz a világ országaiban, akkor azt láthatja, hogy napról napra újabb és újabb hírek érkeznek, minden országban, akár közvetlen szomszédainkat ha nézi, akár nyugat-európai országokat, újabb és újabb, kvázi negatív rekordok dőlnek meg, egyre több és több fertőzöttet mutatnak ki. Ugyanúgy, ahogy Magyarországon is itt van a második hullám, és egyre több a fertőzöttek száma, ugyanígy Európa nagyon sok országában szinte mindennap újabb és újabb rekordokról esik szó. Arra törekszünk természetesen, hogy mindenkinek az egészségét a legnagyobb mértékben megőrizzük, ezért Magyarországon ingyenes a tesztelés mindenki számára, aki a betegségnek a tüneteit mutatja, vagy aki bekerül a kontaktkutatásba, mert közvetlenül találkozott olyan személlyel, aki igazoltan koronavírus-fertőzött. A növekvő számokhoz a kapacitást is folyamatosan növeljük, mind a tesztelésekben, mind a kórházi kapacitásokban. Ön is tudja, ön is ismeri, pontosan meg van szabva, hogy mely kórházak következnek, mely ágyak következnek egymás után. Most tízezer ágy van erre, de ha kell, akkor lesz húszezer, ha kell, harmincezer, azért, hogy tudjuk segíteni ezeket az embereket. Ha ön megnézi egyrészről a WHO ajánlását, amelyre azt mondja, hogy a WHO szerint, ahogy Didier Lazzari mondta, az lenne az optimális, ha minden egyes kimutatott és igazolt fertőzés mellett tíz tesztet tudnának elvégezni. Erre törekszik minden ország, így Magyarország is. Ha ezt az arányt megnézi, tehát a fertőzöttek és az elvégzett tesztek arányát, itt a WHO kimutatása szerint Lettország teljesít egyébként ebben a legnagyobb arányban, utána következik Litvánia. De Magyarország olyan országokat előz meg, mint Franciaország, Románia, Horvátország, Hollandia, Svédország, Csehország, Spanyolország, és még lehetne sorolni a példákat. Tehát e tekintetben is megnézve ezen országokat, néhány ország körülöttünk levő, néhány nyugat-európai, de jóval magasabb arányban tesztel Magyarország, tehát nem igazak azok az ellenzéki álhírek, hogy Magyarországon szignifikánsan kevesebb lenne a tesztelések aránya.
Köszönöm szépen, államtitkár úr. Egyperces viszonválasz illeti meg Bangóné Borbély Ildikó képviselő asszonyt is. Parancsoljon!
Köszönöm szépen, elnök úr. Én nem tudom, államtitkár úr, de a mai nap jelentették be az operatív törzs sajtótájékoztatóján, és az elmúlt napokban azt láttuk, hogy drasztikusan visszaesett Magyarországon a tesztelési arány, és a tesztelési arány azt hozta most ki, hogy mivel kevesebbet tesztelnek, a fertőzésszám nem csökken magasabb a fertőzöttségi arány. Államtitkár úr, biztos ön is, vagy nem tudom, hogy ön kape naponta e-maileket, hogy hogyan zajlik ma Magyarországon a tesztelés. Nekem tegnap is küldtek egyet a környezetemben lévő iskolából, hogy az egyik gyerek pozitív tesztet produkált. Senkit nem teszteltek le az osztályból, karanténba helyezték őket, és kész, ennyi. Magyarországon az egyik legszigorúbb a környező országokban, hogy kiket lehet tesztelni. A saját gyerekemről is elmondhatom, hogy hiába produkált három tünetet, nem tesztelték le, állami úton nem tesztelték le a gyereket. Államtitkár úr, folyamatosan jönnek a panaszok, hogy hiába kérik, beteg az illető, produkálja a tüneteket, de nem tesztelik, és milliószámra jönnek ezek az esetek. Államtitkár úr, ha nincs kapacitás, a WHO ajánlása szerint akár az állatorvosi laborokat is igénybe lehet venni. Mi csak azért mondjuk ezt önöknek, mert mi is szeretnénk azt, hogy minél kevesebb legyen a megbetegedések száma, és minél kevesebb ember halálozzon el Magyarországon. Ennek egyetlenegy módja van, ha kiszűrik a betegeket, és tesztelnek, tesztelnek, tesztelnek. Köszönöm szépen, elnök úr. [[Tordai Bence tapsol.]]
Köszönöm szépen, képviselő asszony. Viszonválasz illeti meg Rétvári Bence államtitkár urat is. Parancsoljon!
Köszönöm szépen a szót. Tisztelt Képviselő Asszony! Tisztelt Ház! Amennyiben önöket tényleg az vezeti, hogy minél gyorsabban és minél hatékonyabban lépjünk föl, akkor továbbra is a kérdés fennáll, hogy akkor önök miért nem tudták megszavazni a koronavírus-törvényt itt a parlamentben, amelyik a gyors reagálásra adott volna lehetőséget a kormányzat számára. Miért szavaztak ellene? Miért nem engedték sem a gyors tárgyalását, sem utána magát a törvényt nem támogatták? Miközben azt mondják, hogy önök mindent támogatnak, ami a védekezést segíti, csak amikor szavazni kell itt a parlamentben, akkor azt mondják, hogy diktatúra épül, ezért nem támogatják. Nyilván az élet azt az állításukat is cáfolta. Amikor a múlt héten voltunk itt a parlamentben, még hatszáz- egynéhányezer elvégzett tesztről, mintavételről beszéltünk, közelített akkor a 700 ezerhez. Most felmentem a honlapra, most éppen 765 598 mintavételt mond, tehát most már az akkori 700 ezerhez közelítéshez képest most már lassan a 800 ezerhez közelítenek a tesztszámok, tehát nagyon nagy mértékben, sok-sok tízezerrel több van ezen a számlálón, mint egy héttel ezelőtt volt. De ha már a járványgörbéről beszélünk: Spanyolországban, Franciaországban, Nagy-Britanniában, Szlovákiában rekordot döntöttek, Romániában tízszeres az arány Magyarországhoz képest, Írországban azt tervezik, hogy négy hétre bezárkóznak, Csehországban az egyetemek digitális oktatásra tértek át, a világ minden országában emelkednek ezek a számok. Ha mi összefogunk, újra sikerülhet viszonylag sikeresen védekezni. Köszönöm szépen. [[Taps a kormánypártok padsoraiból.]]
Köszönöm szépen. Tisztelettel arra kérem mind a felszólaló képviselőket, mind az államtitkár urakat, hogy legyenek szívesek az időkeretet tartani. És, tisztelt Országgyűlés, tisztelt képviselőtársaim, emlékeztetem önöket, hogy az elfogadott, házszabálytól való eltérés értelmében az azonnali kérdések tárgyalása során a 60. percet követően a miniszterelnök és a miniszter az azonnali kérdéseket nem köteles személyesen megválaszolni. A 60. perc pedig 15 óra 29-kor járt le, és most 15 óra 37 van. Tisztelt Országgyűlés! Arató Gergely képviselő úr, a DK képviselője, azonnali kérdést kíván feltenni az innovációért és technológiáért felelős miniszternek: „Meddig tűri még a kormány az SZFE kuratórium ámokfutását?” címmel. Miniszter úr távolléte miatt válaszadásra Schanda Tamás János államtitkár urat jogosította fel. Most Arató Gergely képviselő úré a szó. Parancsoljon!
Tisztelt Államtitkár Úr! A kormány és a minisztérium szánalmas módon menekül a Színház- és Filmművészeti Egyetem ügyében vállalt felelősségétől. Gulyás miniszter úr egyenesen azt mondta, hogy a kormány nem része az SZFE körüli vitáknak, mivel az egyetem feletti kormányzati felügyelet megszűnt. Ez sima hazugság, hiszen az önök által elfogadott törvény alapján az SZFE-alapítvány fölötti alapítói jogokat a kormány nevében az ITM minisztere gyakorolja a mai napig is. Palkovics miniszter úr pedig egyszer azzal védekezett, hogy törvényesen történt a kuratórium kinevezése. Hát, a szerint a törvény szerint, amit önök fogadtak el, és ami minden valószínűség szerint megsérti az egyetemi autonómia Alaptörvényben is rögzített elvét. [[15.40]] Nézzünk néhány példát a kuratórium működésére! Például augusztus 24-én a kuratórium egyoldalúan, az egyetem még hivatalban lévő vezetésével való egyeztetés nélkül fogadta el az új alapító okiratot és szervezeti és működési rendet, ebben megfosztotta az SZFE mindenkori vezetőségét a döntéshozói jogköreitől. Majd látván, hogy magára maradt, finoman szólva, az egyetem elfoglalásában, úgy döntöttek, hogy a fenntartó kuratórium saját magát felhatalmazza, ráadásul egy visszamenőleges módosítással arra, hogy pályázat nélkül nevezhesse ki a rektorhelyetteseket, továbbá ezeket a rektorhelyetteseket megbízhassa intézményvezetéssel is. Majd ezt avval tetézték, hogy szintén egyeztetés nélkül egy, azon a területen bizonyára érdemdús katonatisztet neveztek ki kancellárnak az egyébként korábban a kormány által kinevezett, de közmegelégedésre dolgozó kancellárral szemben. Most éppen azt olvashattuk, hogy ezek a vezetők aztán hivatalba is léptek, éppen ultimátumot adtak az egyetem dolgozóinak, kár, hogy október 7-ére; október 6. stílszerűbb lett volna egy olyan ultimátumra, amely lényegében fenyegeti a tiltakozó hallgatókat és dolgozókat. [[Az elnök a csengő megkocogtatásával jelzi az idő leteltét.]] Meddig tűri még ezt a kormány? Meddig bújik ki a felelősség alól? Mikor váltja le az alkalmatlan és törvénysértő kuratóriumot?
Köszönöm szépen, képviselő úr. A választ Schanda Tamás államtitkár úr fogja megadni. Parancsoljon, államtitkár úr!
Tisztelt Képviselő Úr! Ebben a történetben egyetlenegy fenyegetés volt, forr a bosszú önökben, ennek hangot is adtak. Vezetőjük, az ön vezetője, Gyurcsány Ferenc ezt meg is fogalmazta, miszerint a hatalomra jutása után a magyar kulturális és művészeti élet meghatározó alakjait földönfutóvá akarja tenni. Önök fenyegetőznek! [[Dr. Rétvári Bence: Így van!]] Földönfutóvá akarnak tenni embereket, akik egyébként részt vesznek abban, hogy a Színház- és Filmművészeti Egyetem modellváltása sikeres legyen, és egy jobb felsőoktatási intézményként tudjon tovább működni. Fenyegetik a kuratórium tagjait, azokat a kiváló művészeinket és szakembereket, akik feladatot vállaltak itt. Itt komoly emberekről van szó, képviselő úr. Az az igazság, hogy önök semmit nem változtak. Semmit nem változtak ahhoz képest, amit láttunk önöktől 2006-ban, ezzel szemben mi semmiképpen nem fenyegetjük sem a hallgatókat, sem senki mást. A tüntetésekbe sem avatkozik be az állam, az egyetemisták nyugodtan tüntethetnek, nem úgy, mint az ön főnöke, Gyurcsány Ferenc kormányzása idején, amikor is szemeket lőttek ki, vízágyúval kergettek embereket, és vertek véresre embereket a magyar útcákon. Képviselő úr, ezt nevezik fenyegetésnek. Ön ne akarjon bennünket számonkérni olyanért, aminek önök a százszorosát, ezerszeresét követték el! Tisztelt képviselő úr, engedje meg, hogy még egyszer nyilvánvalóvá tegyem: a Színház- és Filmművészeti Egyetem fenntartója a Színház- és Filmművészetért Alapítvány. És valóban van itt egy kialakult belső szakmai vita, amit a kultúra embereinek, a film és a színház világa embereinek kell hogy megvitassák egymással. [[Az elnök a csengő megkocogtatásával jelzi az idő leteltét.]] Képviselő úr, ez a helyzet. Köszönöm megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Arató Gergely képviselő úré a szó. Parancsoljon!
Tisztelt Államtitkár Úr! Ön a kultúra és a szellem kiválóságait emlegeti, őket nem fenyegeti senki, és nekik nem is kell következményekkel szembenézniük. [[Nacsa Lőrinc: Csak Gyurcsány Ferenccel.]] Akik azonban elvállalják azt, hogy ennek a kormánynak a pártkatonájaként, komisszárjaként odamennek egy egyetemre és letörik az egyetemi autonómiát, azoknak ezért bizony vállalni kell a felelősséget. Vállalni kell azért a felelősséget, mert még az önök tákolt Alaptörvényében szereplő egyetemi autonómiát is semmibe veszik.Önök ilyenkor mindig a vagyonukat féltik, és attól félnek, hogy azt elvesztik, de tudja, államtitkár úr, van nagyobb szégyen is, mint ha valaki a vagyonát veszti el, és ezzel ezeknek az embereknek szembe kell néznie. Az pedig bizony fenyegetés, ha valaki azt mondja, hogy ha október 7-éig befejezitek a tiltakozást, akkor nem lesznek következmények. Milyen következmények lesznek, ha nem hagyják abba? Arról beszéljen, államtitkár úr, ha már fenyegetésről beszélünk! Annak pedig a kormányra nézve lesz következménye, ha hagyják azt a kuratóriumot [[Az elnök a csengő megkocogtatásával jelzi az idő leteltét.]] amelyik jogsértő módon, törvénytelenül és alaptörvény-ellenesen működik, garázdálkodni. Köszönöm szépen.
Köszönöm szépen. Egyperces viszonválasz illeti meg államtitkár urat is. Parancsoljon!
Tisztelt Képviselő Úr! Tisztelt Elnök Úr! Tisztelt Országgyűlés! Ön is, ahogy az ön főnöke, Gyurcsány Ferenc is, fenyegeti azokat a kiváló embereket, akik szerepet vállaltak a Színművészeti Egyetem átalakításában és modellváltásában. Itt Kossuth-díjas emberekről van szó, Jászai Mari-díjas emberekről van szó, Balázs Béla-díjas emberekről van szó, olyan emberekről, akik olyan filmeket készítettek például, mint az Örök tél, a Trezor, a Félvilág vagy A berni követ, ami önnek lehet, hogy nem mond semmit, egy olyan korszakról szól, aminek ön a nyertese volt és nem pedig a vesztese. Ezt láthattuk egyébként akkor is, amikor önök ugyanúgy, ahogy az elődjeik, 2006-ban véresre vertek embereket tüntetéseken. Szabadon lehet ma Magyarországon tüntetni [[Arató Gergely közbeszól.]] az egyetem hallgatóinak is.Tisztelt Képviselő Úr! Ez a modellváltás egy jó modellváltás, aminek a kapcsán valóban van szakmai vita, de ezt a szakmai vitát a kultúrának, a színháznak és a művészet embereinek kell egymás között elrendezniük. Köszönöm megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Képviselőtársaim! Hohn Krisztina képviselő asszony, az LMP képviselője, azonnali kérdést kíván feltenni az emberi erőforrások miniszterének: „Meddig még Miniszter úr?” címmel. Tisztelt Képviselő Asszony! Miniszter úr távolléte miatt válaszadásra Rétvári Bence államtitkár urat jelölte ki. [[Jelzésre:]] Nagyon szépen köszönöm, hogy jelzi, hogy elfogadja a válaszadót. Hohn Krisztina képviselő asszonyé a szó. Parancsoljon!
Köszönöm a szót. Tisztelt Képviselőtársaim! Tisztelt Államtitkár Úr! Gyermekek esetében átlagosan elmondható, hogy évente öt-hat megfázás, vírusos megbetegedés előfordulhat, hiszen az immunrendszerük ilyenkor még fogékonyabb. A jelenlegi szabályozások értelmében azonban minden esetben csak orvosi igazolással mehetnek vissza a gyermekek az iskolába. Ennek eredménye, hogy adott praxisok rendkívül leterheltekké váltak, akár napi 100-150 megkeresést is kaphatnak melynek több tucat igazoláskiállítás a vége naponta úgy, hogy nincs mögötte tényleges orvosi vizsgálat. Ez mutatja a szülők felelősségét is abban, hogy mit mondanak az orvosnak. Nem mindegy, hogy a szülő azért keresi meg az orvost, mert kell az igazolás, vagy pedig tényleges, valós orvosi segítségre van szüksége. Félő, hogy ilyen nagyszámú ellátási teher mellett könnyen elveszhet vagy várnia kell olyan gyermeknek, aki valóban komoly orvosi segítségre szorulna. A szülőtől elvárható, hogy tudja, mikor kell orvoshoz fordulni, éppen ezért talán újra vissza kellene adni a szülői felelősséget, a szülő által is ismert, egyértelműen nem koronavírus-gyanús esetekben. Egyszeri fejfájás vagy akár egy havi periódus miatt is orvoshoz kell adott esetben a szülőnek fordulnia, mert a gyermekét csak így engedheti vissza az oktatásba. Az a kérdésem, hogy gondolkodnake azon, hogy változtatnak ezen az eljáráson, és ezzel kívánjáke könnyebbé vagy kevésbé leterheltté tenni az orvosi praxisokat. Köszönöm szépen.
Köszönöm szépen, képviselő asszony. Rétvári Bence államtitkár úrnak adok szót a válaszra. Parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Erről a kérdésről pró és kontra a sajtóban is olvashattunk sokat az utóbbi napokban. Rendkívüli helyzet van, a koronavírus-járvány, ez indokolja azt, hogy próbáljuk csökkenteni azoknak a találkozásoknak az arányát és lehetőségét, ahol egyik ember a másiknak a koronavírust átadhatja. Nyilván egy orvosi rendelő, egy orvosi váróterem az egyik legnagyobb kockázat lehet, hiszen legyengült immunrendszerű, valamilyen betegség tüneteit mutató vagy részben akár a koronavírus tüneteit mutató emberek tudnak egymással találkozni és át tudják adni a fertőzést.Ezért igyekszünk két dolgot figyelembe venni, nyilván mindenekfölött áll a gyerek érdeke. A gyerek érdeke az, hogy a betegségét diagnosztizálják, és lehetőség szerint jól diagnosztizálják, és mindemellett csökkenjen mégis annak a lehetősége, hogy egy vizsgálat során a betegséget oda vagy vissza átadják egymásnak az orvosi rendelőben vagy a váróteremben. Ezért van jelenleg ez a rendszer, ahol az orvos szaktudására azért szükség van, hiszen olyan tapasztalatot halmozott föl egy gyermekorvos, egy háziorvos, amivel a szülők elsöprő többsége nem rendelkezik, és még ha csak telefonon is konzultálnak, még ha csak úgy is teszi föl az orvos a kérdéseit, talán pontosabban tudja megállapítani, hogy a gyereknek vane betegsége, nincs betegsége, ha van betegsége, milyen súlyú, vagy milyen további vizsgálatokra van szükség. Szerintem a szülők többsége is igényli azt, hogy az orvos azért ismerje meg a gyereke tüneteit, még ha személyesen nem találkoznak, hanem telefonon keresztül is történik ez. Mi arra törekszünk természetesen, hogy az orvosoknak is a lehető legkevesebb adminisztráció legyen, ezért vezettük be a digitális egészségügyi rendszert, az EESZT-t, az egységes egészségügyi szolgáltatási teret, hogy legyen lehetőség digitálisan is ezeket az adatokat továbbítani, a kórelőzményeket megnézni. De ugyanakkor a gyermekek érdeke is azt kívánja, hogy ha valamilyen betegség tünetei jelentkeznek náluk, ha orvos nem is látja őket, legalább a szülő konzultáljon az orvossal, és a többi osztálytársnak, többi csoporttársnak is az az érdeke [[Az elnök a csengő megkocogtatásával jelzi az idő leteltét.]] hogy csak akkor menjen valaki közösségbe, ha semmilyen tünetét nem mutatja sem a koronavírus-járványnak, sem más betegségnek. [[Taps a kormánypártok soraiban.]]
Köszönöm szépen, államtitkár úr. A viszonválaszra Hohn Krisztina képviselő asszonyé a szó. Parancsoljon! [[15.50]]
Köszönöm a szót. A jelenlegi eljárásrend előírja, hogy láz és nehézlégzés esetén történik a tesztelés, azonban a gyermekorvosok szerint a gyerekek tesztelésével kapcsolatban az a nehézség, hogy náluk legtöbbször nincs láz koronavírusos megbetegedés esetén, vagy esetleg csak nagyon enyhe tünetek vannak. Ezért könnyen előfordulhat, hogy maga a tesztelési, majd a kontaktkutatási folyamat is hátráltatva van, ami nehéz helyzet elé állítja az orvosokat. A tesztnek gyermeknél leginkább a kontaktkutatásban van szerepe, mert jobban tudható, hogy az adott pedagógusokat figyelni kelle, illetve könnyebben elrendelhető a kontaktszemélyek ellátásnak priorizálása a tünetek megjelenésekor. Az a kérdésem, hogy miért nem alakítanak ki olyan tesztelési protokollt, amiben a veszélyeztetett csoportok érdekei hatékonyabban érvényesülni tudnak. Köszönöm szépen.
Köszönöm szépen, képviselő asszony. Egyperces viszonválasz illeti meg Rétvári Bence államtitkár urat is. Parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Egy olyan protokollt használ Magyarország, amelyet a világ legtöbb országában használnak, ez a WHO-nak az ajánlása szerint zajlik. A WHO-nak a magyarországi irodavezetője többször, még baloldali médiumokban is, mint a Klubrádió vagy a 168 Óra, elmondta, hogy Magyarország a WHO-protokoll szerint jár el, így végezzük a teszteléseket is, így végezzük a kontaktkutatásokat is. Nagyon fontos, hogy Magyarországon ingyenes a tesztelés mindenki számára, akár gyerek, akár felnőtt, ha felmerül annak a veszélye, hogy koronavírusos, és mutatja ezeket a tüneteket, de ehhez nyilvánvalóan szükség van egy orvosnak a közreműködésére. Az esetek elsöprő többségében a háziorvos, aki elrendeli ezt, de nyilván a járványügyi szakemberek is hasonló lépéseket tehetnek, de a háziorvosnak kulcsszerepe van ebben. És amit ön is mondott, az is indokolja az ő részvételüket, hiszen ők azok, akik látják, hogy a gyermekeknél vagy bizonyos betegségtípusnál milyen tünetek jelentkeznek hatványozottan, milyen tünetek jelentkeznek kevésbé. Mi arra törekszünk az ingyenességgel is, hogy mindenki számára ez elérhető legyen, sem vizitdíj, sem semmilyen más díj nincs. Akik ezen túlmenően szeretnék magukat tesztelni, ott hatósági árat szabtunk, hogy ne lehessen nyerészkedni azokon [[Az elnök a csengő megkocogtatásával jelzi az időkeret leteltét.]] akik nem az orvos utasítására mennek, hanem saját elhatározásukból. Bízunk benne, hogy a második hullámban is sikerül sikeresen védekezni a járvánnyal szemben. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Képviselőtársaim! Tordai Bence képviselő úr, a Párbeszéd képviselője, azonnali kérdést kíván feltenni a Miniszterelnökséget vezető miniszternek: „Mi folyik itt?” címmel. Tisztelt Képviselő Úr! Képviselőtársaim! A miniszter úr távolléte miatt válaszadásra Orbán Balázs államtitkár urat jelölte ki. Parancsoljon, képviselő úr, öné a szó.
Köszönöm a szót, elnök úr. Hadd pontosítsam a kérdés címét: miért hazudik a Fidesz az alapjövedelemről? Ugyanis múlt héten a kirendelt fideszes államtitkár, talán éppen ön, azt hazudta, hogy az alapjövedelem bevezetése csökkentené a munkavállalási hajlandóságot. A valóság ezzel szemben az, hogy az alapjövedelem Párbeszéd által kidolgozott modellje az alacsony és közepes bérek emelésével éppen hogy növelné a munkavállalási hajlandóságot, vonzóbbá tenné a munkát. A fideszes államtitkár a hazugságát egy másik hazugsággal próbálta alátámasztani. Azt a hamis tényállítást tette, hogy a finn alapjövedelem-kísérlet a fideszes előítéleteket támasztaná alá. Amikor pedig jeleztem, hogy ez szembemegy a valósággal, akkor heveny fake newsozásba kezdett. Nézzük a hiteles forrásból származó, hivatkozással ellátott, ellenőrizhető tényeket! Az illetékes finn minisztérium, a Kela hivatalos honlapján is elérhető jelentése az alapjövedelem-kísérletről a következő címet viseli, tessék rákeresni: Suomen perustulokokeilun arviointi elnézést a gyorsíró kollégától. Ebben a dokumentumban a 188. oldalon a 2. bekezdésben az angol nyelvű összefoglalóban a következők olvashatók, hevenyészett fordításban: a foglalkoztatásban töltött idő átlagosan hat nappal többel nőtt az alapjövedelmet kapók csoportjában, mint a kontrollcsoportban. További eredmények ugyaninnen: az alapjövedelemben részesülők a kontrollcsoportnál kisebb arányban számoltak be egészségügyi problémákról, stresszről, optimistábbak voltak a jövőjükkel kapcsolatban, jobban tudtak koncentrálni, és némileg nőtt bennük a bizalom is az emberek és az intézmények iránt. És hogy akkor mégis miért nem vezették be még Finnországban az alapjövedelmet, ahogy Olaszországban, Spanyolországban már megtették, és ahogy Skóciában is tervezik? A Világbank 2020-as tanulmánya szívesen megadom a címét annak is megállapítása szerint csak azért, mert az akkori három kormánypártból csak egy volt az alapjövedelem elkötelezett híve, a többiek ellenezték azt. Mindezek után kérdezem, államtitkár úr: miért hazudozik a Fidesz az alapjövedelemmel kapcsolatban?
Köszönöm szépen, képviselő úr. Orbán Balázs államtitkár urat kérem, hogy a választ próbálja megadni.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Ugyan egy utolsó huszárvágással megpróbálta megelőzni az én kérdésemet, de azért mégiscsak felteszem a kérdést, mert engem az a válasz, amit ön előzetesen meghatározott, nem elégített ki, és azt gondolom, hogy még több millió választópolgár van Magyarországon hasonlóképpen.Ha ilyen sikeresek ezek a nemzetközi kísérletek, ha ilyen jól működik a finn történet, ha ilyen jól működik az összes többi, szép blikkfangos tudományos nyelven leírt tanulmányban foglalt történet, akkor miért nem vezeti be senki? Akkor a finnek miért döntöttek amellett, hogy oké, megcsináltuk, kipróbáltuk, nem működik? Azt nem mondták, hogy a magyaroknak van igazuk, de akár ezt is mondhatták volna. Mindenesetre azt megállapították, hogy nem működik. Akkor tessék meggyőzni a többi parlamenti pártot Finnországban, illetőleg a többi parlamenti pártot a világ többi demokratikus országában, hogy ez a dolog működik! Én látom, hogy ezzel próbálkoznak, és ez rendben is van. Az a pár százaléknyi választópolgár Magyarországon, aki önöket támogatja, biztos, hogy értékeli is ezt. Nekünk az a problémánk vele, hogy azt az elvet hozzák vissza, ami 2010-ig volt Magyarországon, ez pedig ilyen egyszerűen foglalható össze: munka helyett segély. Ez az, amit önök kínálnak a magyar választópolgároknak. Ez juttatott el odáig minket, hogy összeomlott a gazdaság, és hogy 12 százalék fölött volt a munkanélküliség. Mi ezt az egész történetet 2010 után megfordítottuk, és azt mondtuk a magyar embereknek, hogy ha összefogunk, akkor sikerülni fog, és segély helyett munkát fogunk nyújtani nekik. És ennek köszönhetően volt koronavírus-járvány ide vagy oda a foglalkoztatás, mint a rendszerváltozást követően vagy az akkori összeomlásokat megelőzően, csúcsra járatva, a magyar emberek dolgoznak, és ők munkából, nem pedig segélyből szeretnének élni, és mi ezt a törekvésüket támogatjuk. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Tordai Bence képviselő úré a szó. Parancsoljon!
Miután a fideszes államtitkár nem adott választ a kérdésre, megadom én a választ: azért hazudik a Fidesz az alapjövedelemről, mert fél tőle. A Fidesz fél egy olyan erős víziótól, ami tökéletes ellentéte Orbán Viktor politikájának, hiszen az az emberek kizsákmányolására, kiszolgáltatottá tételére, bizonytalanságban tartására épít.A Fidesz fél az alapjövedelem gondolatától, mert annak elsöprő a társadalmi támogatottsága, és pontosan tudják, hogy a Fidesz-szavazók többsége is velünk ért egyet abban, hogy be kell vezetni az alapjövedelmet. Kedves fideszes kollégák, nem kell félni, nem fog fájni. Az alapjövedelem a jövő, és a jövőt nem lehet megállítani. Az alapjövedelmet előbb vagy utóbb be fogjuk vezetni, akár tetszik ez önöknek, akár nem. Köszönöm szépen.
Köszönöm szépen, képviselő úr. Egyperces viszonválaszra az államtitkár urat kérem. Parancsoljon!
Köszönöm a szót, tisztelt elnök úr. Képviselő úr, csak egy ellentmondást nem értek. Ha az igaz, hogy amit önök szeretnének, azt a magyar emberek döntő többsége támogatja, és a Fidesz-KDNP, illetőleg nyilvánvalóan akkor az ezen pártok támogatását élvező magyar kormány ettől fél, akkor hogy lehet az, hogy önök 1 százalékon állnak a közvélemény-kutatások szerint [[Tordai Bence közbeszól.]] bocsánat, köszönöm a pontosítását, 2 százalékon állnak, a Fidesz-KDNP pedig 50 százalék fölött? Itt olyan ellentmondás van, amit nem nekünk, nem a magyar parlamentnek és nem a választópolgároknak, hanem önöknek kellene feloldani. Jó munkát kívánok ehhez! Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Dunai Mónika képviselő asszony, a Fidesz képviselője, azonnali kérdést kíván feltenni a Miniszterelnökséget vezető miniszternek: „Miként biztosítható az emberi méltóság sérthetetlensége?” címmel. A miniszter úr távolléte miatt válaszadásra Orbán Balázs államtitkár urat jelölte ki. Dunai Mónika képviselő asszonyé a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Vasárnap időközi választást tartanak Tiszaújvárosban. A tragikus hirtelenséggel, szomorú körülmények között eltávozott Koncz Ferenc képviselőtársunk a vidéket szerető, azért tenni akaró, nyíltszívű ember volt, akinek egész élete erről szólt. Politikai életműve legméltóbban úgy élhet tovább, ha az ő nyomdokaiban járó képviselő lép majd az örökébe. Arcpirító azonban, hogy pont az a baloldal válik Saulusból Paulussá, akik reggeltől estig a világmindenséget telekürtölve siratják a magyarországi demokráciát és jogállamiságot, most viszont álszent módon beállnak egy olyan jelölt mögé, aki nyíltan antiszemita hangnemet üt meg. A Gyurcsány Ferenc által vezérelt baloldal jelöltjéről égbekiáltóan súlyos dolgok derültek ki. [[16.00]] Kezdődött mindez a judapestező és tetűcsúszdások címkék alatt futó antiszemita megnyilvánulásokkal, további cigányellenes kirohanásokkal, majd pedig folytatódott a homályos cégügyekkel, megfélemlített és kisemmizett varrodai dolgozókkal és fegyverrel való visszaéléssel. Mindezek ellenére a jogállamiság mellett lándzsát törő Karácsony Gergely is ahelyett, hogy kikérné magának a judapestezést, videoüzenetben fejezte ki támogatását. A Fidesz-KDNP számos kérdést szegezett a baloldal jelöltjének, ám ő érdemben egyikre sem válaszolt, ellenben pert helyezett kilátásba. Viszont most új helyzet állt elő. A sajtóhírek alapján több irat is igazolja, hogy Bíró László visszatartotta az alkalmazottai bérét. Bérgarancia-biztos kijelöléséről írnak, és több hivatalos dokumentumra is hivatkoznak, amelyek rögzítik az elmaradt bérek összegét. Bíró rossz cégvezetése miatt vajon hány embert nem fizettek ki? Vajon hány család megélhetése került veszélybe? Elég legyen most már a sumákolásból! Valljon színt a baloldal, hogy a vállalhatatlan megnyilvánulásai ellenére továbbra is támogatjae Bíró Lászlót! Tisztelettel kérdezem az elhangzottakra való tekintettel államtitkár urat, hogy miként biztosítható az emberi méltóság sérthetetlensége. Köszönöm szépen a figyelmet. [[Taps a kormánypártok soraiban.]]
Köszönöm szépen, képviselő asszony. Orbán Balázs államtitkár úrnak adok a válaszra lehetőséget. Parancsoljon!
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Asszony! Én is szeretném kifejezni szomorúságomat a képviselő úr elhalálozása miatt. Azt gondolom, hogy ez a szomorú apropó arra alkalmas, hogy az ő munkáját méltassuk, és ez az egyik legfontosabb, mert kiváló munkát végzett a térségben. Én pár Központi Statisztikai Hivatal általi adatot hoztam önnek Borsod-Abaúj-Zemplén megyével kapcsolatban. Az első negyedévben ezen a területen 92 milliárd forint értékű új beruházást valósítottak meg, ez 37 százalékkal több, mint az egy évvel korábbi, ennek legalább a 71 százalékát 50 főt foglalkoztató vállalkozások teljesítették. A 4 főnél többet foglalkoztató ipari vállalkozások negyedéves kibocsátási volumene 2017 óta emelkedik, a termelési érték 745 milliárd forintot tesz ki, a bruttó és nettó átlagkereset a közfoglalkoztatással együtt számolva pedig 8,8 százalékkal múlta felül a 2019-es értéket. Ez a pár adat, amit most mondtam önnek, azt hiszem, azt mutatja, hogy Koncz Ferenc képviselő úr alatt Borsod-Abaúj-Zemplén megye és ez a választókerület jó úton járt. Azt gondolom, hogy a leánya, Koncz Zsófia az, aki ezt a folytonosságot tudja biztosítani, annál is inkább, mert ha megnézzük, hogy a baloldalnak milyen jelöltje áll szemben a képviselőjelölt asszonnyal, akkor csak azt láthatjuk, amire ön is utalt: antiszemita, rasszista botrányok, gazdasági visszaélések. S tulajdonképpen egyetlenegy olyan ígéretet vagy egyetlenegy olyan, már teljesített vállalást nem tudtak a kampányban megfogalmazni, amely az ott élő embereket szolgálja. Szomorúak vagyunk, szomorú az apropó, de azt gondoljuk, hogy a borsodi emberek jó döntést fognak hozni. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Dunai Mónika képviselő asszonyé a szó. Parancsoljon, képviselő asszony!
Köszönöm szépen a szót. Tisztelt Elnök Úr! Tisztelt Államtitkár Úr! Álságos, hogy pont Bíró László beszél munkahelyekről, munkahelyteremtésről, aki a hírek szerint ahelyett, hogy a saját dolgozóit kifizette volna, az 50 millió forintos munkahelyvédő támogatással kitömött cégét strómanok kezére játszotta át. Ne feledjük el azt sem, hogy a jelölt mögött az a Gyurcsány Ferenc áll, aki korábban bezáratta a Szerencsi Cukorgyárat, azt a vállalkozást, amely a körzetben több ezer embernek nyújtott mindennapi munkát és megélhetést. Tisztelettel köszönöm és elfogadom államtitkár úr válaszát, ellenben nem tudom elfogadni azt, hogy a baloldal a vállalhatatlan megnyilvánulásai ellenére továbbra is támogatja Bíró Lászlót. Köszönöm szépen a figyelmet. [[Taps a kormánypártok soraiban.]]
Köszönöm szépen, képviselő asszony. Egyperces viszonválasz illeti meg Orbán Balázs államtitkár urat is. Parancsoljon, államtitkár úr!
Köszönöm szépen a szót. Tisztelt Elnök Úr! Képviselő Asszony! Valóban meg tudom erősíteni, amit ön is mondott: azt látjuk, hogy ebben a választókerületben, ebben a térségben, mindegy, hogy Szerencsről, Tiszaújvárosról vagy esetleg más, kisebb központokról beszélünk, töretlen a fejlődés. Ehhez együttműködésre és munkára van szükség. Az látszik, hogy az elmúlt években ez az együttműködés és munka megvalósult. Jelen pillanatban a választásokat figyelve azt látjuk, hogy olyan jelölt áll a túloldalon, aki egyrészt elutasítja az együttműködést, másrészt a választókerület érdekében eddig még semmilyen munkát nem végzett el, amit pedig elvégzett, ahogy ön is mondta, annak az eredménye sajnos inkább lehangoló és szégyenteljes, bár ne tette volna. A döntés és a választás lehetősége a borsodi embereké. Sok sikert és jó döntést kívánok nekik. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Képviselőtársaim! Nacsa Lőrinc képviselő úr, a KDNP képviselője azonnali kérdést kíván feltenni az emberi erőforrások miniszterének: „Mire kapott Bíró László cége 50 millió forintot?” címmel. Tisztelt Képviselő Úr! Miniszter úr távolléte miatt válaszadásra Rétvári Bence államtitkár urat jogosította föl. Ennek megfelelően Nacsa Lőrinc képviselő urat illeti a szó. Parancsoljon, képviselő úr!
Köszönöm szépen a szót. Tisztelt Elnök Úr! Tisztelt Országgyűlés! Tisztelt Államtitkár Úr! Most vasárnap, október 11-én Borsod-Abaúj-Zemplén megye 6. számú választókörzetében országgyűlésiképviselő-választást tartanak. Ezen indul a baloldal közös jelöltje is, Bíró László. A sajtóban mára már nem képviselőjelölti terveivel amit Koncz Zsófiáról másolt le , hanem botrányaival, vállalhatatlan antiszemita kijelentéseivel és gazdasági visszaéléseivel, hazudozásával szerepel. Egyes híradások szerint Bíró a kampányban gazdasági fejlesztéseket reklámoz a plakátjain és a szórólapjain is. Ezeken munkahelyteremtő beruházásokat ígér, sőt korábban megvalósult fejlesztésekkel dicsekszik, amikben neki semmi része nem volt, sőt az őt támogató baloldali pártok még a fejlesztések ellen is dolgoztak. Teszi ezt mindazok után, ami korábban a sajtóban a saját vállalkozásáról derült ki. Pár évvel ezelőtt a NAV elrendelte Bíró László cégének, a Hegyalja-Mix Szövetkezetnek a felszámolását, Bíró pedig a hírek és az érintettek beszámolói szerint nem fizette ki a szövetkezethez tartozó varroda alkalmazottait. Ezután vélhetően strómanok segítségével döntötte be a szövetkezetet, s mindezt úgy, hogy még állami támogatást is kapott a cége működtetéséhez, mégpedig 50 millió forintot. Az ügyben már nyilvánosság elé álltak azok a varrónők, akiket a baloldal közös képviselőjelöltje a fizetés helyett megfenyegetett, de Bíró László mindent tagadott, és csak menekült a kamerák elől. A Fidesz-KDNP-kormánynak és nekünk, kormányoldali frakciótagoknak itt a parlamentben mindenkor a munkahelyek megvédése és újak teremtése a feladatunk. Fokozottan így van ez ma is, a világjárvány idején, hiszen milyen munkát végezne a parlamentben az a képviselő, aki így, cégek bedöntésével és a munkavállalók kisemmizésével képzeli el a gazdaságot ma Magyarországon. Ehhez a jelölthöz asszisztált például Varju László, Brenner Koloman vagy Magyar Zoltán, amikor neki kampányoltak. S képviselőtársaim, egyáltalán milyen politikai jelölt az, aki az ellenfelei iránt érzett gyűlöletével magyarázza antiszemita és rasszista gondolatait? Kérdezem államtitkár urat, hogy mire kapott Bíró László cége 50 millió forintot. Köszönöm szépen. [[Taps a kormánypártok soraiban.]]
Köszönöm szépen, képviselő úr. A válaszra megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Bíró László csak az antiszemitizmusa ügyében beszélt nyíltan, amikor egyértelműen megvallotta a Facebookon az antiszemita nézeteit. A cég ügyeivel kapcsolatban összevissza beszélt az elmúlt időszakban, sok mindent állított, és sok mindennek az ellentétét is. Ezek külön-külön is alkalmasak arra, hogy teljesen kétségbe vonják azt, hogy ő bárkit tud képviselni, bármilyen tisztességes embereket. Hiszen aki a XX. század egyik legnagyobb történelmi katasztrófájáról így beszél, és aki a jelenben a legrászorultabb embereknél csak tovább kelti a zavart és nem segít nekik, hanem problémákat okoz a saját, részben állami támogatásból is fizetett bérük kifizetésénél, az egyáltalán nem méltó arra, hogy az Országgyűlés tagja legyen, bár emlékszünk azokra a most már baloldali képviselőkre, akik még a zsidó származású politikusokat is listázták volna itt a parlamentben. Ami magát a céget jelenti, itt Bíró László is többféle nyilatkozatot tett. Először tagadta, hogy bármi köze lett volna a végrehajtás kapcsán a céghez, aztán kénytelen volt a dátumok miatt ebből visszakozni. 2017. június 14-ei dátummal szabálytalanságigyanú-bejelentő került kiadásra, mert a fenntartási időszak alatt a kedvezményezett kényszertörlési eljárás alá került. A 2017. július, tehát VII. hó 12-ei dátummal jogerőre emelkedett döntés értelmében a támogató szervezet elállt a szerződéstől és a kifizetett támogatás visszakövetelését írta elő. Ilyen jelölttel állunk szemben. [[16.10]] S mivel a kedvezményezett szervezet, amelynek a vezetőségében vett részt a baloldal jelöltje, a döntés időpontjában törlési eljárással adta át, ezért 2017. július 24-én a Fővárosi Törvényszéknél az EMMI is bejelentkezett hitelezőként a nyilvántartásba, és ez a követelés mind a mai napig fennáll. Láttuk a stílust, hogy hogyan bánt az alkalmazottaival; láttuk a lelkiismeretlenséget, hogy mennyire viselte szívén az ő gondjukat; és látjuk a teljes érzéketlenségét a XX. század legnagyobb [[Az elnök a csengő megkocogtatásával jelzi az időkeret lejártát.]] történelmi katasztrófájával szemben; és látjuk az egész baloldal elvtelenségét, hogy egy ilyen ember mögött sorakoznak fel mind egy szálig. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Egyperces viszonválasz illeti meg Nacsa Lőrinc képviselő urat, parancsoljon!
Köszönöm a szót, tisztelt elnök úr, és köszönöm a választ, tisztelt államtitkár úr. Látszik, hogy a rossz cégvezetéséről híres Bíró László nemcsak hogy antiszemita, nemcsak hogy rasszista, de még ennek ellenére is élvezi a baloldal teljes támogatottságát: a Párbeszéd, a Gyurcsány-párt, a szocialisták, az LMP, a Momentum és a Jobbik is versenyt liheg azért, hogy támogathassa és szelfizhessen vele a közösségi médiában, ezáltal számukra megszűnt az a vörös vonal. Nyugodtan lehet Varju Lászlónak antiszemita jelölt mellett kampányolnia. Majd biztos az újpesti választók meg fogják öntől kérdezni, hogy miért tette ezt ön, és hogy gondolja azt, hogy önök, baloldali pártok antiszemita, rasszista jelölt mellett kampányolnak, őt szeretnék ideküldeni a parlamentbe. Én azt remélem, hogy október 11-én a borsodi, hegyaljai, taktaközi választók frappáns választ fognak adni erre az agresszióra és erre az elvtelenségre, amit az egész baloldalon tapasztalhatunk, és ezeket a szelfiket Varju László vagy épp Brenner Koloman a későbbiekben majd még szégyellni fogják. [[Dr. Brenner Koloman közbeszól.]] Köszönöm szépen. [[Taps a kormánypártok padsoraiból.]]
Köszönöm szépen, képviselő úr. Egyperces viszonválasz illeti meg Rétvári Bence államtitkár urat is. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Az is beszédes, hogy Bíró László kinek adta tovább a cégét, felelős döntéssel vagy sem: olyan embernek, aki kilenc céget állított már a földbe; egy olyan embernek, aki jelenleg is el van tiltva a cégvezetéstől. Nyilvánvalóan szűkebb környezetben valakinek híre van, ha őt csak utolsó cégvezetőnek szokták felkérni, és egy ilyen emberhez juttatták tovább ezt a céget. A mai napon itt a parlamentben a baloldal arról beszélt, hogy munka nélkül is alapjövedelmet kéne adni az embereknek, miközben a saját jelöltjük, aki mögött mindenki felsorakozik, még a munkával keresett jövedelem esetében is veszélyezteti, sőt, úgy láttuk, hogy bizonyos szempontból akadályozta azt, hogy a varrónőkhöz eljusson az a jövedelem, amit megérdemelnek, és amit részben állami támogatásból fizettek. Hát hogy beszélnek önök munka nélküli alapjövedelemről amivel szemben nyilván nekünk filozófiai szembenállásunk is van , amikor önök gyakorlatilag olyan jelölt mögé állnak, aki a munkával, állami támogatásból szerzett jövedelem kifizetése elé is csak akadályokat gördít, csak problémákat okoz [[Az elnök a csengő megkocogtatásával jelzi az időkeret lejártát.]] és fenyegetéseket hallottunk tőle? Milyen ember ez? Milyen emberek önök, hogy őt támogatják? Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Képviselőtársaim! Magyar Zoltán képviselő úr, a Jobbik képviselője, azonnali kérdést kíván feltenni a Miniszterelnökséget vezető miniszternek: „Mennyire hiteles a kormány politikája?” címmel. Miniszter úr távolléte miatt, tisztelt képviselő úr, válaszadásra Orbán Balázs államtitkár urat jelölte ki. Magyar Zoltán képviselő úr következik. Parancsoljon, öné a szó.
Köszönöm a szót, elnök úr. Tisztelt Ház! Államtitkár Úr! Mi folyik a nyugati határszélen? Miből telik erre a brutális urizálásra itt a világjárvány közepén? tehetjük fel a kérdést, de ez a kérdés költői, hiszen jól tudjuk a választ: a magyar adófizetők állják a végén a cechet. A Lajta-Hanság Zrt. korábban állami mezőgazdasági cég volt, amelyet önök privatizáltak, és több lépcsőn keresztül, hogy, hogy nem, Mészáros Lőrincnél kötött ki. Úgy tűnik, hogy mostanában Mészáros Lőrinc és a hozzá köthető agrárcégek a vadászatban szeretnének nagyot előre lépni, és a csodálatos természeti környezetben, az Észak-Hanságban található Krisztinaberek tava partján egy 6 hektáros vadászkomplexumot húztak fel pillanatok alatt, tényleg szinte varázsütésszerűen, a földből, mindenféle extra engedélyt ehhez szintén pillanatok alatt megkapva. Ehhez a luxuskomplexumhoz egyébként sok minden tartozik, aki akar, akár helikopterrel is érkezhet. Lehallgathatatlan helyiségekből áll, és mintegy 25 ezer hektár jó nagyvadas vadászterület is tartozik ide. [[Dr. Rétvári Bence: Bíró László is vadászik…]] A 86-os számú főúttól 5 kilométeres aszfaltos utat létesítettek. Érdekességképpen megjegyezném, hogy az itt élő néhány család évtizedek óta könyörög egy járható útért, nekik eddig nem adatott meg. És az is érdekes, hogy ezt az utat Szíjj László cége építette, a Duna Aszfalt, amelyik arról híres, hogy a fideszes elitet az Adrián szokta jachtoztatni. Mindez a komplexum sajtóhírek szerint 1500 millió forintból létesült. És akkor talán még egy érv a Mészáros-adó mellett ezen felszólalásom, amit önök elutasítottak, és amivel azt irányoztuk elő, hogy ha egyszer valaki évtizedeken keresztül az állam, az önök kegyeltje volt, akkor az ilyen nehéz helyzetben igenis juttasson vissza, legalább csepegtessen vissza néhány adóforintot a közösbe. Tehát kérdezem: mit szól a kormány ehhez az urizáláshoz? Részt vette esetleg ön vagy a minisztériumból, esetleg a kormányból valaki [[Az elnök a csengő megkocogtatásával jelzi az időkeret lejártát.]] a nagyszabású avatóünnepségen, amit a szarvasbőgés kellős közepén tartottak? [[Taps a Jobbik és a DK padsoraiból.]]
Köszönöm szépen, képviselő úr. A választ Orbán Balázs államtitkár úrtól fogjuk hallani. Parancsoljon, államtitkár úr!
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Bevallom őszintén, zavarba hozott, mert nem tudom, hogy önöknél mi a divat. Lehet, hogy önöknél a Jobbikban az a divat, hogy bizonyos iparágakat, gazdasági szereplőket, vállalkozókat politikai alapon megkülönböztetnek, listáznak, adott esetben negatív jogkövetkezményeket kapcsolnak az ő politikai hovatartozásukhoz. Nálunk ez nem divat. Mi nem politikai alapon döntünk gazdaságélénkítő és munkahelyteremtő vagy munkahelymegvédő tevékenységekről [[Zaj és közbeszólások a Jobbik padsoraiból, többek között: Óh!]] , hanem az alapján, hogy mi a jó a magyar embereknek, és ez 2010 óta is egy sikeres politikának minősül. Nézzék meg a foglalkoztatási adatokat! Nézzék meg a reálbér- és az átlagbér-emelkedésre vonatkozó adatokat! Nézze meg a gazdasági növekedésre vonatkozó adatokat! És hogyha most itt a koronavírus-járvány kellős közepén vagyunk, akkor gondolom, abban talán csak tudunk nemzeti minimumra jutni meg egyetérteni, hogy itt sem politikai alapon kéne megkülönböztetni különböző vállalkozókat, hanem mindenki, aki ebben a nehéz helyzetben beruházni szeretne, munkahelyeket szeretne teremteni vagy meglévő munkahelyek megtartását vállalja, az jogosult az állami támogatásra. És ha megnézi az erre vonatkozó statisztikákat itt ülünk hetek óta a parlamentben, és csak ezeket a statisztikákat soroljuk az önök kérdéseire , azokból az látszik, hogy politikai hovatartozástól függetlenül mindenki, aki kért munkahelyteremtő vagy munkahelyvédő támogatást, az kapott, és mindenki, aki olyan értelmes tervet tud megfogalmazni Magyarországon, amelyből gazdasági növekedés lesz, az támogatásra jogosult. Mi ezt szeretnénk fenntartani, és nem szeretnénk visszahozni azt a rendszert, amit ön javasol, ahol politikai ideológia alapján döntenek ilyen különböző támogatásokról. Köszönöm szépen a szót. [[Taps a kormánypártok padsoraiból.]]
Köszönöm szépen, államtitkár úr. Egyperces viszonválaszra Magyar Zoltán képviselő úré a szó, parancsoljon!
Ez beszédes volt, államtitkár úr. Eszerint ön szerint a magyar emberek érdeke az, hogy egy évi 4,6 milliárd forintos árbevételt produkáló állami céget privatizálnak. Ön szerint a magyar embereknek érdeke és a magyar embereknek siker az, hogy Mészáros Lőrinc véletlenül az ország leggazdagabb embere lett. Ön szerint az természetes, hogy évtizedek óta ott horgászó magyar állampolgárokat most napi 22 ezer forintos díjjal próbálják meg távol tartani ettől a tótól. Ön szerint az normális, ha én közúton még egyszer hangsúlyozom: közúton megközelítem ezt az ingatlant, akkor biztonsági őröket küldenek rám, hogy még véletlenül, a közútról se tudjam megpillantani azokat a luxusjárműveket, amelyekkel önök felavatták ezt a vadászkomplexumot. Ezek szerint ön szerint normális, hogy a korábbi tervekkel ellentétben, amikor úgy volt, hogy ez a térség Mosonmagyaróvár tüdeje lesz, az most gyakorlatilag a fideszes elitnek a játszóterévé vált. Ön szerint normális, hogy már nem gyermektáborokat tartunk ezen a területen, nem erdei iskolák folytatják a tevékenységüket, hanem önök vadászgatnak kizárólag. Ezt visszautasítom, és úgy gondolom, hogy ez egyáltalán nem a magyar emberek érdeke, ez kizárólag a Fidesz érdeke, ami itt történik. [[Taps a Jobbik és a DK padsoraiból.]] [[Dr. Steinmetz Ádám elfoglalja jegyzői helyét.]]
Köszönöm szépen, képviselő úr. Egyperces viszonválasz illeti meg Orbán Balázs államtitkár urat is. Parancsoljon! [[16.20]]
Képviselő úr, hála az istennek, nem vagyok abban a helyzetben, hogy a Jobbik parlamenti képviselőjének vagy frakciójának tanácsot adjak, de az nem tűnik egy jó és életképes politikai stratégiának, hogy ön olyan felszólalásokat tesz, amelyekben emberek millióit és vállalkozások tízezreit megsérti. Az elmúlt percekben ezt tette, ugyanis azok a támogatások és azok a rendszerek és azok a segítségek, amiket ön áttételes módon kritizált, azok emberek milliói munkahelyének megtartását, megvédését szolgálta, és vállalkozók tízezreinek segített ebben a nehéz helyzetben, amit a koronavírus-járvánnyal összefüggésben mindannyian megélünk. Szerintem nem jó, nem jó az, hogy önök ezeket a döntéseket így támadják. Egyébként pedig, ha ön valamilyen törvénytelenséget észlel bármivel összefüggésben, mert a törvényeket mindenkinek be kell tartania, akkor forduljon az illetékes hatóságokhoz [[Közbeszólások a Jobbik soraiból.]] , mi ezzel összefüggésben az ön törekvéseit támogatni tudjuk, ha vannak ilyenek. Köszönöm szépen a szót.
Köszönöm szépen, államtitkár úr. Tisztelt Országgyűlés! Képviselőtársaim! Varju László képviselő úr, a DK képviselője, azonnali kérdést kíván feltenni a miniszterelnök úrnak: „Ígérgetés helyett azonnali segítséget a nyugdíjasoknak!” címmel. Tisztelt képviselő úr, miniszterelnök úr távolléte miatt válaszadásra Gulyás Gergely, Miniszterelnökséget vezető miniszter urat kérte föl, aki Orbán Balázs államtitkár urat jogosította fel. [[Jelzésre:]] Parancsoljon! Varju László képviselő urat illeti a szó.
Köszönöm szépen. Most, hogy a Nacsa-párt képviselői kivonultak a teremből, és így a Bíró-hazugsággenerátort lejjebb lehet tekerni, nyugodtan elmondhatom, hogy ha kíváncsiak arra, hogy Újpesten mi fog történni, akkor elmondhatom, hogy az emberek összefognak, és rájöttek, hogy akkor a Fidesztől meg lehet szabadulni, és le fogják szavazni, már csak azért is, mert azt tapasztalják, hogy az egész kontinensen nincs olyan ország, ahol akkora drágulás következett volna be pár hónap alatt, mint egyébként Magyarországon. A rekord gyenge forint rekord magas inflációt hozott, emiatt pedig ugyanazokért a dolgokért akár több ezer forinttal kell többet fizetni. Lelkiismeretlen politikájuk eredményeként drágább a kenyér, a hús, a tej, a cukor, és még sorolhatnám. Érzéketlenségük következtében nyugdíjasok százezrei szembesülnek azzal, hogy nem jönnek ki a nyugdíjukból. Önök ígérgetnek. Nem adnak egyetlen peták segítséget sem, csak homályos ígéreteket, hogy majd lesz egyszer tizenharmadik havi nyugdíj, majd jövőre, majd több lépcsőben, majd évek alatt, majd egyszer, majd valamikor, talán és esetleg.Államtitkár úr, amikor ön éhesen hazaér, vagy betér egy luxusétterembe ez több alkalommal előfordulhat , ott is azt mondják önnek, hogy majd jövőre lesz nagy lakoma, addig meg tessék csak kibírni?! Ön jól lakik pár friss, ropogós ígérettel, hazugságágyon handabandaöntettel, államtitkár úr?! Csak önöknek éppen ilyen cinikus, elvtelen ígéretekkel van terítve. Nem elég a nyugdíj az elszabadult élelmiszerárak miatt? Majd jobb lesz jövőre. Lesz majd 53. heti nyugdíj. Nem, persze, nem azonnal, nem most, majd valamikor, majd jövőre. Államtitkár úr, minden nyugdíjas nevében kérdezem önt, és kérem önt, fejezzék be a páratlan hazudozást, adjanak 50 ezer forintos segítséget minden nyugdíjasnak, mert ez jár nekik. Köszönöm szépen. [[Bősz Anett tapsol.]]
Köszönöm szépen. Tisztelt Képviselő Úr! Még Orbán Balázs államtitkár úr meg sem szólalt, úgyhogy most megadom a szót Orbán Balázs államtitkár úrnak. Parancsoljon!
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Azon gondolkoztam, hogy a pszichológiában hogyan hívják azt a fogalmat vagy azt az érzést, amit aközben éreztem, miközben az ön felszólalását hallottam. Azt hiszem, ezt szekunder szégyenérzetnek nevezik. Ugyanis ön a nyugdíjasokról beszélt, a nyugdíjasok megvédéséről beszélt, miközben 2002-2010 között ön is és pártja, kormánya kormányzati pozícióban volt, és ilyen módon direkt módon felelt a nyugdíjasokért. Ezen időszak mérlege, hogy 2,4 millió nyugdíjastól vették el a tizenharmadik havi nyugdíjat, és a nyugdíjak reálértéke ebben az időszakban, képviselő úr, nem stagnált, és sajnos nem növekedett, hanem csökkent, 4 százalékkal csökkent. Mi ezzel szemben a nyugdíjasokkal 2010-ben kötöttünk egy megállapodást: amíg nemzeti kormány van Magyarországon, addig a nyugdíjak vásárlóértékét garantáljuk. Az elmúlt évek bebizonyították, ezt ön sem tudja megkérdőjelezni, hogy tartottuk a szavunkat. Reálértéke a nyugdíjaknak 10 százalékkal nőtt 2010 óta, és a tizenharmadik havi nyugdíjat, amit önök elvettek, azt is vissza tervezzük adni. 2021 februárjától fokozatosan építjük vissza a tizenharmadik havi nyugdíjat, mégpedig úgy, hogy a januári nyugdíjon felül a nyugdíjasok plusz egyheti nyugdíjat fognak kapni. Nem gondoljuk, hogy innentől kezdve kolbászból lesz a kerítés, de azt gondoljuk, hogy önöknek a nyugdíjak vásárlóértéke és nyugdíjemelés kapcsán a szekunder szégyenérzet okozásán kívül semmilyen hitelességük vagy mozgásterük vagy lehetőségük nincsen a felszólalásra. Köszönöm szépen a lehetőséget. [[Taps a kormánypártok soraiból.]]
Köszönöm szépen, államtitkár úr. Varju László képviselő urat illeti a szó. Parancsoljon!
Köszönöm szépen. Államtitkár úr, bizonyára nem szorul a tanácsomra, de ha önöknek primer szégyenérzete van, akkor az teljesen indokolt, ha így gondolja, már csak azért is, mert ha önök egy európai normákat elfogadó kormány lennének, akkor kérdésemre egyértelműen azt válaszolta volna, igen, segítünk, meghallottuk a nyugdíjasok segélykiáltását, bocsánatot kérnek a késlekedésért, és önök azonnali 50 ezer forintos segítséget nyújtanak nekik. Ez az egyetlen elfogadható válasz a kérdésemre, de ön ehelyett továbbra is csak handabandázott, mellébeszélt, megtagadta azokat a magyarokat, akik végigdolgozták az életüket, és nem segítenek önök rajtuk.Államtitkár Úr! Most van válság, most kell nekik segíteni, most kell a nyugdíjasoknak azonnali 50 ezer forintos segítséget nyújtani. Úgyhogy válasza elfogadhatatlan, szavazást nem is kérek róla. Köszönöm.
Képviselő úr, megnyugtatom, nem is lesz szavazás, ugyanis ennek a műfajnak nincs szavazási tartalma, úgyhogy egyperces viszonválaszra Orbán Balázs államtitkár úré a szó.
Jaj! Ne haragudjon, képviselő úr, ez egyre borzalmasabb. Ahhoz, hogy bejöjjön a parlamentbe, és ezeket elmondja, ehhez nincs szükség díszletre. Ez egy komoly hely, ahol, én eddig azt gondoltam, hogy komoly emberek beszélgetnek komoly dolgokról az ország érdekében. Ön ezzel a két felszólalásával lejáratta az egész parlamentet, nem a jobboldali képviselőket, nem a kormányt, hanem az egész parlamentet! Ne haragudjon, fogalma nincs arról, hogy itt milyen eljárás van! Elfelejtették a kollégái átírni az erre vonatkozó háttéranyagot, hogy milyen rendezvényen van. A helyzet az, képviselő úr, hogy önök elvették a tizenharmadik havi nyugdíjat, az önök kormányzása alatt a nyugdíjak reálértéke csökkent, mi pedig visszaadjuk a tizenharmadik havi nyugdíjat, és a mi kormányzásunk alatt a nyugdíjak reálértéke nő. Mi megvédjük a nyugdíjasokat, önök pedig kisemmizték őket. Úgyhogy találja meg a rendezvényt, és legközelebb, azt szeretném kérni, hogy ezt követően szólaljon csak fel. [[Varju László: Adnak 50 ezer forintot a nyugdíjasoknak, vagy nem?]] Köszönöm szépen. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Böröcz László képviselő úr, a Fidesz képviselője, azonnali kérdést kíván feltenni a Miniszterelnökséget vezető miniszternek: „Hogyan állítható helyre a helyi közélet tisztasága?” címmel. Tisztelt képviselő úr, miniszter úr válaszadásra távolléte miatt Orbán Balázs államtitkár urat jelölte ki. [[Jelzésre:]] Böröcz László képviselő urat illeti a szó. Parancsoljon!
Köszönöm a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Tavaly óta nem találni olyan embert az országban, aki ne hallott volna Lackner Csabáról, azaz Mr. 40 százalékról. Igen, ő az a kispesti MSZP-s politikus, akinek az anyagi helyzete szokatlan egy átlagos önkormányzati képviselőhöz képest. Százmilliós ingatlanok, luxusórák, százezres bulik havonta többször is, fehérporos zacskók. Saját magáról pedig úgy vélekedett, hogy neki olyan befolyása van helyi szinten, hogy ha mindebből valamit is megszellőztetnek, az nemcsak az önkormányzati választásra, hanem a pártjára is kihatással van. A botrány azonban tovább dagad. Több mint egy hete előállt a baloldal helyi sofőrje, aki igazolni tudja a Lackner-Kránitz-Gajda-háromszögben folyó korrupciós ügyek és a kispesti baloldal alvilági üzelmeinek létezését. Ő maga számtalan bulin vett részt a kábítószert fogyasztó, konzumlányokat vendégül látó Lacknerékkel, és nyomatékosan állítja, hogy a hangfelvételek nem manipuláltak. Aggasztó, hogy a visszaosztási pénzek ilyen bulikon történő elszámolása Gajda Péter MSZP-s polgármester tudtával és részvételével zajlottak. Az viszont még felháborítóbb, hogy a jogállamiság élharcosaként tündöklő baloldal körében nincs semmilyen következménye az ügynek. Az ügy egyik kulcsfigurája, a Krinyóként ismert Kránitz Krisztián mind a mai napig a kispesti vagyonkezelő élén áll. Lackner mind a mai napig betölti mandátumát. Vajon miért nem mozdítja el őket Gajda Péter a helyükről? Netán sakkban tartják valamivel? Pedig az ORFK tájékoztatása szerint az ügyben vesztegetés elfogadása és más bűncselekmények gyanúja miatt folyik nyomozás ismeretlen tettes ellen. [[16.30]] Érdekes módon a demokrácia és az igazság mellett lándzsát törő baloldalon is feltűnően nagy a hallgatás. Gyurcsány, Karácsony, az MSZP és az összes többi kis párt is hallgat, következmények pedig megint nincsenek. Csak hebegnek-habognak, és aggályos, hogy nem ismerik fel saját párttársaikat a felvételeken. Míg Karácsony Gergely szerint bűncselekmény gyanúja is felmerül, addig Gajda Péter mindezt csupán a személye ellen irányuló támadásként veszi. Hiába kérdezték az érintetteket, ugyanis Lackner elmenekül a sajtósok elől, míg Kránitz egyszerűen fittyet hányva a sebességkorlátozásra, egyszerűen elhajt mellettük.
Köszönöm szépen, képviselő úr. Már fél perccel túl vagyunk az időkereten. [[Böröcz László: Elnézést!]] Orbán Balázs államtitkár úr válaszol az elhangzottakra. Parancsoljon, államtitkár úr!
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! A kormány álláspontja egyértelmű: a településeknek, legyenek azok ellenzékiek vagy kormánypártiak, fejlődniük kell, emellett pedig úgy valljuk, hogy az önkormányzati képviselőket a választók azért küldik oda, hogy ennek a fejlődésnek a motorjai legyenek, ne pedig az ott lévő felelősséget, hatalmat a saját jólétük növelésére fordítsák. Aggodalomra ad okot, és elkeserítő az, hogy ahogy Bíró László esetében is, úgy Lackner Csaba esetében is mélyen hallgat a baloldal. A kispesti baloldal a legutóbbi képviselő-testületi ülésen előbb beterjesztette, majd leszavazta azt a javaslatot, amely a kerületi vagyonkezelő, a VAMÜSZ korrupciógyanúba került vezetőjét, Kránitz Krisztiánt azonnali hatállyal felmentette volna a tisztségéből. A parlamenti jegyzőkönyv kedvéért ismét megemlíteném, hogy a képviselő-testület Gajda Péter által irányított többsége nem szavazta meg a korrupciógyanús ügyeket vizsgáló bizottság mandátumának meghosszabbítását. Tehát a helyzet úgy áll, hogy előbb felállítottak egy bizottságot, amely aztán igazolta a korrupciógyanút, majd leszavazták ennek a bizottságnak a jelentését, és megszüntették ezt a bizottságot. Azt gondolom, hogy innentől kezdve mindenki, aki ebben részt vett, politikai értelemben egyetemleges felelősséget visel. Egyébként pedig azt látom, hogy nyomozás zajlik, a hatóságok teszik a dolgukat. Remélem, hogy hamarosan félreérthetetlenül fény derül az igazságra. Köszönöm szépen a szót. [[Taps a Fidesz soraiból.]]
Köszönöm szépen, államtitkár úr. Egyperces viszonválaszra Böröcz László képviselő úré a szó. Parancsoljon!
Köszönöm szépen a szót, tisztelt elnök úr. Elnézést az előbbi időtúllépésért! Köszönöm államtitkár úr válaszát. Az az igazság, hogy rendkívül kellemetlen, hogy az önkormányzat, amelynek egyébként a helyi emberek érdekeit kellene védenie, mégsem a helyi emberek védelmére törekszik, hanem tulajdonképpen falaz Lackner Csabának, hiszen gyakorlatilag a polgármester most hirtelen felismerni vélte talán Lackner Csabát a felvételeken. Ez több mint fél évig egyébként nem sikerült neki. Lehet, hogy egyébként ott az egész pártvezetésnek mivel a helyi vizsgálat sem talált semmilyen kifogásolnivalót a felvételek alapján, és nem talált semmilyen problémás részletet ebben az ügyben inkább szemvizsgálatot kellett volna tartani, mielőtt a vizsgálatba belefogtak, hiszen aki megnézi ezeket a felvételeket, mégiscsak egyértelmű, hogy Lackner Csabáról van szó, ráadásul azóta megszólalt a felvételeken részt vevő egyik személy is, aki tulajdonképpen igazolta az ott elhangzottakat. Köszönöm szépen. [[Taps a Fidesz soraiból.]]
Köszönöm szépen, képviselő úr. Egyperces viszonválaszra Orbán Balázs államtitkár úré a szó. Parancsoljon!
Köszönöm szépen. A tavalyi önkormányzati választásokat követően elindult az a félelem, hogy a baloldal hatalomra jutott képviselői Budapesten, egyrészt Budapest fővárosban, másrészt egyes kerületekben tulajdonképpen a Demszky-korszakban megszokott politikacsinálás és politikaműködtetés visszahozásán ügyködnek. Sajnos az elmúlt egy év nem cáfolta, hanem inkább ellenkezőleg, megerősítette az ebbéli aggályainkat. A kormányzati oldalról azt tudom önnek mondani, hogy mi mindenkivel együttműködünk, aki a település érdekéért kíván tenni. Arra kérjük a hatóságokat, hogy aki pedig nem így tesz, azzal szemben a törvény legnagyobb szigorával lépjenek fel. Nagyon remélem, hogy sikerül végre e két kategória között különbséget tenni. Kispesten eddig ez nem sikerült. Reméljük, hogy ezután másként lesz. Köszönöm szépen a szót. [[Taps a Fidesz soraiból.]]
Köszönöm szépen, államtitkár úr. Tisztelt Országgyűlés! Képviselőtársaim! Brenner Koloman képviselő úr, a Jobbik képviselője, az Országgyűlés alelnöke, azonnali kérdést kíván feltenni az innovációért és technológiáért felelős miniszternek: „A tudás hatalom?” címmel. Tisztelt alelnök úr, miniszter úr távolléte miatt válaszadásra Schanda Tamás államtitkár urat jogosította fel. Brenner Koloman alelnök úré a szó. Parancsoljon, alelnök úr!
Köszönöm a szót. Tisztelt Elnök Úr! Működik a mikrofonom?
Most már működik. Kérem visszaigazítani az időt! Parancsoljon, alelnök úr!
Nagyon köszönöm, elnök úr. Tisztelt Államtitkár Úr! Tisztelt Képviselőtársaim! Az egyetem a középkor óta Európában egy olyan jelenség, amelynek az a legfontosabb jellemzője, hogy mindig is autonóm volt, a függetlenséget, az értelmiségi függetlenséget jelképezte és a nemzetközi nyitottságot. Ez azóta így van, amióta az első egyetemet megalapították Európában. Nézzük meg, hogy mi történt az elmúlt tíz évben és egyébként az elmúlt harminc évben, hiszen az OECD nyolc szempont alapján vizsgálja a felsőoktatási autonómiát, és sajnos azt kell mondanunk, hogy az elmúlt harminc évben, a rendszerváltás óta szinte mindegyik területen romlottak a magyar egyetemek mutatói. Nézzük meg tehát a Fidesz tudomány- és értelmiségellenes politikájának legutóbbi gyümölcseit! idézőjelben mondom a „gyümölcsét”. Az államtitkár úr egy másik államtitkár úr kollégája kedvéért, aztán a minisztérium belenyúlt a korábban a szakmai zsűri által kiválasztott pályázatokba. Meg volt mondva, hogy a Magyar Tudományos Akadémia fenntarthatja saját brandjét, ehhez képest jó bolsevik párthoz illő módon a múltat végképp eltörölni mostanában arról hallottunk, hogy a Magyar Tudományos Akadémia nevet is majd ki kell mindenhonnan vezetni az új kutatóhálózatba. Lássuk be, hogy a piacosítás, amely a kuratóriumi fenntartású egyetemek kapcsán aztán mindig feljön, beleilleszkedik az elmúlt harminc év neoliberális politikájába, amely azt gondolja, hogy az egyetemi hallgató, aki majd végez, az egy csavar egy csavargyárból. Nem, tisztelt képviselőtársaim, ennél sokkal bonyolultabb a világ. Meddig fogja tehát a Fidesz folytatni ezt a tudás- és értelmiségellenes politikáját? [[Taps a Jobbik padsoraiban.]]
Köszönöm szépen, alelnök úr. A választ Schanda Tamás államtitkár úr fogja megadni. Parancsoljon, államtitkár úr, öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Az a helyzet, hogy jó pár témát érintett a kérdésében, amely messze szétfeszíti egy azonnali kérdésre adható válasz idejét, de mégis igyekszem. Először is szeretném felhívni a figyelmét arra, hogy ön éppen egy olyan párttal és olyan pártokkal fog össze, amelyek fizetőssé akarták tenni a magyar felsőoktatást. Ön azon dolgozik, hogy az a Gyurcsány Ferenc jusson hatalomra, képviselő úr ezen dolgozik, velük fog össze, ezért küzd nap mint nap, ezért szólal fel itt az Országgyűlésben, és ezért megy el kampányolni, hogy olyan többség legyen az Országgyűlésben, amely Gyurcsány Ferenc háta mögött áll. Ez a többség pedig ha lenne ilyen; reméljük, hogy soha nem lesz ilyen a magyar nemzet történetében újra fizetőssé tenné a magyar felsőoktatást, ahogyan erre kísérletet tettek már a baloldal bukott kormányzása során is. De szintén Gyurcsány Ferenc minisztere volt az, aki be akarta szántani a Magyar Tudományos Akadémiát. Képviselő úr, ön ezekkel az emberekkel, ezekkel a pártokkal áll össze. Annak ellenére, hogy a kérdésében számtalan dolog felmerült, engedje meg, hogy néhányra röviden kitérjek. Egyrészt a felsőoktatási modellváltás célja egyértelmű és világos. Azt szeretnénk, hogy a magyar felsőoktatási intézmények, bár javuló helyezéseket szereznek a különböző nemzetközi rangsorokon, ezt sokkal gyorsabban és sokkal eredményesebben tudják megtenni, másrészt hogy ki tudják teljesíteni a saját küldetésüket, és részt tudjanak venni azokban a kutatás-fejlesztési folyamatokban is, amelyek a helyi gazdaság szempontjából jelentősek, hogy valóban az innovációnak, a kutatás-fejlesztésnek, a gazdaságfejlesztésnek a központjává válhassanak a magyar felsőoktatási intézmények. Mi ezt szeretnénk, és ezért tartjuk felháborítónak, hogy önök többször nemet mondtak erre. Többször nemet mondtak arra, hogy egy jobb színvonalú, sikeresebb és eredményesebb magyar felsőoktatási rendszer jöjjön létre Magyarországon. [[Taps a Fidesz soraiból.]]
Köszönöm szépen, államtitkár úr. Egyperces viszonválaszra Brenner Koloman alelnök úré a szó. Parancsoljon, alelnök úr! [[16.40]]
Köszönöm a szót. Tisztelt Elnök Úr! Tisztelt Államtitkár Úr! Ön dolgozik nap mint nap azoknak a csőnadrágos csinovnyikoknak, akik megkérdőjelezik, hogy mire való egy levéltár, és egy féloldalas jelentést kérnek róla. Ön azoknak dolgozik, akik egy félmondatos indoklásban osztják el a kutatásra szánt milliárdot. Nem szégyelli magát, államtitkár úr, hogy ezek után feláll és Gyurcsány Ferencre hivatkozik, miközben a néppárti Jobbik egy kizárólag tisztességes konzervatív pártként az egyetemek autonómiája mellett áll ki az én személyemben is, mint volt egyetemi vezető? Tényleg nem szégyelli magát?!Ráadásul, lássuk be, a Színművészeti Egyetem megmutatja állatorvosi lóként, hogy az önök általi kuratóriumi átforgatás nem azt jelentette, amire ön itt hivatkozik, hogy majd felvirágoztatjuk a felsőoktatást, hanem katonatiszteket küldenek oda kancellárnak, és ráadásul abszolút törvényellenesen és alkotmányellenesen sárba tapossák az egyetem autonómiáját, hiszen a kuratórium nevezi ki a rektort meg a rektorhelyetteseket. Ez legutóbb a bolsevik időkben volt így. Szégyelljék magukat! [[Dr. Gyüre Csaba tapsol.]]
Köszönöm szépen. Egyperces viszonválaszra Schanda Tamás államtitkár úré a szó. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Értem, hogy önnek nehéz lehet azt feldolgozni, hogy a baloldal hatalomra jutásáért dolgozik nap mint nap, de, tisztelt képviselő úr, mégis ez a keserű igazság. Ez az első mondat.A második mondat az, hogy a magyar felsőoktatásban a modellváltás folyamata egy régóta tervezett stratégiai cél volt. Számos felsőoktatási intézmény esetében azt látjuk, hogy ez problémamentesen, belső szakmai konfliktusok nélkül tudott megvalósulni. Egyetlenegy olyan hely van, ahol ebből belső szakmai konfliktus alakult ki. Három: az is egyértelmű és világos, hogy amikor ön a kuratóriumot támadja, akkor ön neves művészembereket is támad. Támadja a Balázs Béla-díjas Lajos Tamást, támadja Vidnyánszky Attilát, akinek az érdemeiről sokat lehetne beszélni, és támadja mindazokat, akik szerepet vállaltak ebben. Tisztelt képviselő úr, ne tegye ezt! Az a kérésem, hogy támogassa a magyar felsőoktatást és a magyar felsőoktatás színvonalának emelését. Köszönöm megtisztelő figyelmét.
Köszönöm szépen, államtitkár úr. Tisztelt Képviselőtársaim! Ezzel az azonnali kérdések végére értünk.Tisztelt Országgyűlés! Most bizottsági jelentés vitájával folytatjuk munkánkat. Felhívom szíves figyelmüket, hogy az ülésteremben lehetőség szerint csak a soron következő felszólaló és az azt követő két felszólalásra váró személy tartózkodjon. A viták a belső televíziós közvetítőrendszeren keresztül mindenki számára követhetők. A felszólalásra jelentkező következő három képviselő nevét az ülésvezető elnök minden esetben a felszólalás végén ismertetni fogja. Tisztelt Országgyűlés! Most soron következik a Nemzeti Média- és Hírközlési Hatóság 2020. évi egységes költségvetéséről szóló 2019. évi XCV. törvény módosításáról szóló előterjesztéshez benyújtott bizottsági jelentés vitája. A Költségvetési bizottság által benyújtott előterjesztés T/12869. számon a parlament informatikai hálózatán valamennyiünk számára elérhető. Tisztelt Országgyűlés! Most megkérdezem Szűcs Lajos képviselő urat mint előterjesztőt, hogy kíváne felszólalni. [[Dr. Szűcs Lajos: Nem.]] Nem kíván felszólalni, így zárszóra 15 perces időkeret áll majd rendelkezésére. Tisztelt Képviselőtársaim! A kormány képviselője jelezte, hogy nem kíván álláspontot ismertetni a vita során. A kijelölt Kulturális bizottság előadót nem állított. Így most a képviselői felszólalások következnek a napirend szerinti időkeretekben. A vita során kétperces hozzászólásra nincs lehetőség. Megkérdezem, hogy a táblán megjelent időkeretek terhére kíváne valaki élni a felszólalás lehetőségével. [[Bősz Anett és Varju László jelentkezik.]] Igen, a DK képviselőcsoportjából Bősz Anett képviselő asszony jelentkezett felszólalásra. Parancsoljon, képviselő asszony! A hölgyeknek, Varju képviselő úr, különben is mindig elsőbbségük van. Parancsoljon!
Köszönöm a szót, elnök úr. Tisztelt Képviselőtársaim! Mindenekelőtt el kell hogy mondjam önöknek, hogy a Költségvetési bizottság tagjaként én szívesen meghallgattam volna Karas Monika elnök asszonyt az NMHH képviseletében két héttel ezelőtt, azonban az elnök asszony másként döntött, és két köztisztviselő helyettesítette őt a bizottsági vitában, akik rendre azt válaszolták, hogy nem áll módjukban politikai tartalmú kérdésekre és felvetésekre válaszolni.Az előttünk fekvő javaslat azonban nem pusztán arról szól, hogy mennyivel emelkedik az állami média költségvetése, hanem alapvetően elvi és gyakorlati problémákról szól. Arról szól, hogy az NMHH, illetve az MTVA nem biztosítja az egyenlő bánásmód és az egyenlő méltóság elvének érvényesülését, pedig a közszolgálat, ahogyan a neve is takarja, a köz szolgálata, nem pedig a kormány szolgálata. Több esetben láttuk már, hogy sem az NMHH, sem az MTVA nem képes arra, hogy érdemben akár a saját Alaptörvényét szolgálja ennek az országnak. Többször láttunk már olyat, hogy különböző társadalmi csoportok sérelmére elkövetett jogsértések után az NMHH nem lépett fel, adófizetők százmilliárdjai mennek el évente arra, hogy egyébként a szemünkbe hazudnak arról, hogy mi történik a saját hazánkban. Szeretnék mondani néhány példát arra, hogy ez a monstrum, amely egyébként a legutóbbi európai uniós jogállamisági vizsgálaton sem ment át a vizsgán, és az egyik jogállami sérültségünk pontjaként említette az Európai Unió, milyen pontokon sérti a jogainkat, a médiaszabadságot. A KESMA létrejöttét támogatták, míg az RTL és a Central Média fúzióját azonban nem tették lehetővé. Ellenzéki demokrata politikustársunkat jogtalanul büntették már meg, azonban a miniszterelnök akárhányszor kirekesztő megjegyzést tesz, semmifajta jogkövetkezménye nincs ennek. Végezetül még annyit szeretnék mondani, és erről már Varju László képviselőtársam fog többet beszélni, hogy a frekvenciák kiosztásánál láttuk az önkényt. Azt gondolom, hogy nagyon sokkal több ebbe az időkeretbe nem fér bele, ennek ellenére nagyon rossz azt látni, hogy amikor ekkora összegekről van szó, és ekkora társadalmi-gazdasági válságot szabadított ránk a koronavírus, amikor felszabadul egy ekkora keretösszeg, akkor nem azt mondani a bizottsági ülésen, hogy válságkezelésre szánom, hanem tovább növelem az állami média költségvetését, egész egyszerűen felháborító. Köszönöm, hogy meghallgattak.
Köszönöm szépen, képviselő asszony. A következő felszólaló az MSZP képviselőcsoportjából Bangóné Borbély Ildikó képviselő asszony. Parancsoljon, képviselő asszony, öné a szó.
Köszönöm szépen, elnök úr. Tisztelt Képviselőtársak! Nem sokkal vagyunk többen, mint amikor a Parlament falain belül vitáztunk. Nem nagyon akarnék sokat ehhez a törvénymódosításhoz hozzászólni. 103 milliárd forintról beszélünk, hogy 2020-ban a közmédiára innentől fogva 103 milliárd forintot költhetünk el. Egy egészen brutális összegről beszélünk ahhoz képest, hogy 2010 előtt akár csak néhány tíz vagy néhány milliárd forintból működött ez a testület. Az előttem szóló Bősz Anett képviselőtársam már elmondta, amit a vitában is felróttunk, hogy mi bajunk van nekünk ezzel összességében. Én is a parlamenti vitában elmondtam, hogy pont akkor került ide a Ház elé ez a módosítás, ez a plusz 10 milliárd forint, bár kétszer 10 milliárd forintról beszélünk, amikor a Klubrádió frekvenciáját most szüntetik meg, most veszik el tőle. Előtte persze beszélhetnénk az Indexről, a Népszabadságról meg sok olyan médiáról, amit az utóbbi években megszüntettek. Persze, a kérdést feltehetnénk, hogy a kiegyensúlyozottság és a köz képviselete mert közmédiáról beszélünk az elmúlt években hogyan valósult meg. Feltehetnénk azt a kérdést is, hogy ellenzéki képviselők mikor jártak utoljára az MTVA székházában. Gondolom, 2018 decemberéről beszélhetünk, amikor utoljára ott jártunk, akkor sem meghívásra. Lényegében amikor a közmédiának adófizetői pénzből 103 milliárd forintos költségvetéséről beszélünk, akkor legalább odáig eljuthatnánk, hogy valamiféle minimális feltételeket teljesítenek abból, amit képviselőtársam is elmondott, hogy Alaptörvényben rögzített dolgokat kellene ennek a testületnek és magának a közmédiának megvalósítani. Egyre rosszabb a helyzet. Azt kell mondanom, hogy évről évre egyre rosszabb helyzetről számolhatunk be. [[16.50]] Sajnálatos módon én is csak csatlakozni tudok ahhoz, meg amit a parlamenti vitában is elmondtam, hogy nem biztos, hogy ez a legfontosabb most, ebben az időszakban, amikor válságról, járványhelyzetről beszélünk, napról napra romlik a helyzet, sőt maga Orbán Viktor sem titkolja most már, hogy egy egészen, iszonyatosan rossz forgatókönyvre készül ő is. Ha jól tudom, két héttel ezelőtt mondta el a parlamentben, hogy 200 ezer megbetegedésről is szó lehet, bár ő azt mondta, hogy akár még a 400 ezret is elérheti Magyarországon; egy egészen iszonyatos forgatókönyvet vázolt itt a parlamentben. És nem gondolnám, hogy akkor arról kell dönteni a parlamentnek, még ha törvény írja is elő mert mindig erre hivatkozunk , hogy most plusz tízmilliárd forinttal a közmédiának meg kell emelni a költségvetését. Vannak fontosabb dolgok, de hát ezt láttuk a veszélyhelyzet ideje alatt is, hogy azért több száz milliárd forint ment úgy el a költségvetésből, amit szerintem lehetett volna sokkal fontosabb dolgokra fordítani: akár a járványkezelésre, akár az egészségügyi, szociális szférában dolgozók megsegítésére, akár a gazdaság megmentésére, a vállalkozók megmentésére. Millió-egy tételt tudnánk felsorolni, ahol sokkal jobb helyük lenne ezeknek az adóforintoknak. Úgyhogy azt gondolom, hogy át kellene még mindig, az utolsó pillanatban gondolni a kormánypárti politikusoknak. Tudjuk, hogy ez létezhetetlen, ez úgysem fog megvalósulni, de szerintem sokkal-sokkal jobb helye lenne, ha csak azt mondanánk, hogy elkezdenénk tesztelni azokat a veszélyeztetett csoportokat, mondjuk, az oktatási intézményben dolgozó pedagógusokat, a szociális szférában dolgozókat, akár a gyerekeket, akik ki vannak téve nap mint nap a fertőzésnek. Elmondtam a vitában is, hogy körülbelül 500 ezer teszt áráról beszélünk, félmillió embert lehetne letesztelni ebből az összegből. Nagyon sajnálom, hogy a kormánynak még mindig fontosabb a saját propagandájának a támogatása. Értjük, hogy miért, de szerintem a magyar emberek védelme mindennél fontosabb. Köszönöm szépen, elnök úr.
Köszönöm szépen, képviselő asszony. A következő felszólaló a DK képviselőcsoportjából Varju László képviselő úr. Parancsoljon, képviselő úr, öné a szó.
Elnök úr, köszönöm szépen a szót. Szeretném folytatni ellenzéki társaim aggodalmát és azon gondolatok megfogalmazását, amelyeket a bizottsági ülésen, egyébként is a plenáris ülésen is több alkalommal módunk volt megtenni. Mégis, ezt összefoglalóan szeretném megtenni ahhoz, hogy a bizottsági jelentés elfogadásánál ez egyértelmű legyen. Három szóban tudom ezt összefoglalni. Az egyik az érzéketlenség, a második az arcátlanság, a harmadik pedig a vérdíj, amit kifizetnek azért, amit önök a médiahatóságon keresztül elvégeznek. Nézzük az érzéketlenséget! Az érzéketlenségük tetten érhető azon, hogy kialakítottak egy olyan rendszert, amely akár a hírszolgáltatásban, akár pedig a parlamenti költségvetés, illetve a médiumok működésének, felügyeletének eljárási rendszerében speciális helyzetet alakít ki. Több bizottság több ízben tárgyalja, de egyébként érdemi válaszokat sehol nem adnak, és itt tudjuk, hogy a kormány nem elmenekült innét, hanem egyébként maga nem akar részt venni ennek a törvénynek a vitájában. Próbál ettől távol maradni, miközben egyébként propagandaminisztériumot működtet, ahol a költségvetésből ott még külön tízmilliárdokat költenek el különböző tevékenységre. Az érzéketlenségnek a válaszok elmaradása miatt még van fokozattan az a része tehát, hogy működésben, tevékenységben ezt ilyen módon hangolják össze, harmadsorban pedig, akárhogy is nézzük, lényegében a sajtószabadság nem érvényesül Magyarországon, épp e szervezet működésének az eredményeként. De mivel ezt több ízben hallották már, ezért annak a három kormánypárti képviselőtársamnak szeretném elmondani bocsánat, négyen; bocsánatot kérek, öten , öt képviselőtársamnak, hogy a holnapi szavazáson, tisztelettel arra kérem önöket, hogy ne támogassák. Demokrataként egy ilyen törvény nem támogatható mindaddig, amíg az a gyakorlat áll rendelkezésre, illetve az történik, hogy egyébként a pártállamivá vált televízió helyett egy valóban közösségi tévében a politikai erőknek legyen lehetőségük megszólalni. A sajtószabadságot arcul csapták, és önök ehhez hozzájárulnak. Demokrataként ezt ne tegyék, ne támogassák ennek a jelentésnek az elfogadását! Arcátlanság. Mondtam, ez a második szó, ami arról szól, hogy húszezer millió forintot tesznek hozzá az egyébként meglévő költségvetéshez. Ez olyan példátlanul nagy összeg, amely, azt gondolom, semmiképpen nem indokolható, nemcsak a gazdasági helyzet miatt, hanem azért sem, mert nincs szükség arra, hogy a kormány politikáját ilyen módon támogassák, és egyébként választási csalásként elkövetve olyan helyzetet teremtsenek az ellenzék lehetőségeivel szemben, ami egyébként elfogadhatatlan, európai országban ilyet senki nem csinál, és azt gondolom, hogy önöknek sem szabad ilyet tenni. Demokrataként nem támogathatják ezt a megoldást. A harmadik pedig az a vérdíj, ami e mögött van vagy ennek ára ott van. Önök bezáratják a Klubrádiót is a többi médium után, amely az elmúlt időszakban már a lelkiismeretüket kell hogy nyomja. Én tisztelettel azt kérem önöktől és követelem önöktől, hogy önök demokrataként ne járuljanak ehhez hozzá. Tiltakozzanak ez ellen, mert számtalan olyan kérdés van, ami önökben, azt gondolom, nyugodtan felmerülhet. Kérem, még egyszer gondolják végig: ne támogassák ezt az előterjesztést! Köszönöm szépen.
Köszönöm szépen, képviselő úr. Kérdezem képviselőtársaimat, hogy kíváne még valaki felszólalni. [[Senki sem jelentkezik.]] Jelentkezőt nem látok, a vitát lezárom. Megkérdezem Szűcs Lajos képviselő urat, az Országgyűlés jegyzőjét mint előterjesztőt, kíváne válaszolni a vitában elhangzottakra. [[Jelzésre:]] Igen. Tizenöt perces az időkerete, parancsoljon!
Elnök Úr! Tisztelt Ház! Köszönöm szépen a lehetőséget. Még egyszer el kell mondani, hogy furcsa helyzetben vagyunk, hiszen mivel parlamenti jogképessége az NMHH-nak nincs, ezért a Költségvetési bizottság, aki az előterjesztője ennek a mai törvényjavaslatnak. Az a furcsa helyzet volt, hogy a Költségvetési bizottság elnöke volt az egyik leginkább ellenzője ennek a történetnek, és egy másik Költségvetési bizottsági tag is megszólalt a mai napon. Gyakorlatilag azonban azt kell elmondanunk, ami a Kulturális bizottsági ülésen is történt amelyik a részletes vitát lefolytatta , hogy nem volt egyetlenegy módosító javaslat sem, és amikor a képviselő asszony arról kérdezte és a képviselő úr, elnök úr arról kérdezte az NMHH jelen lévő tagjait, ami nem szorosan, sőt egyáltalán nem szorosan kapcsolódik a törvényjavaslathoz, ezért ők nyilván nagyon helyesen azt mondták, hogy mivel ők nem politikusok, ezért a köztisztviselői státusukhoz kapcsolódva nem válaszolhatnak ezekre a kérdésekre. Ennek a javaslatnak elsősorban az a célja, hogy a megváltozott helyzethez igazítsuk hozzá az NMHH költségvetését. Megszűnt a Filmalap, ennek a költségvetési elrendezése történik meg ebben a törvényben; illetve az NMHH az MTVA részére olyan fejlesztési lehetőségeket biztosít, ami elsősorban bérjellegű fejlesztéseket, másrészt pedig technikai jellegű fejlesztéseket tesz lehetővé majd az MTVA-nál. Semmilyen szó nincs ebben a törvényben Klubrádióról, médiaszabadságról, sajtószabadságról, ez egy technikai jellegű törvényjavaslat. Kérem, hogy a tisztelt képviselőtársaim is ennek megfelelően értékeljék ezt a javaslatot, és a holnapi szavazáson pedig lehetőleg a szavazatukkal támogassák. Köszönöm a figyelmet, elnök úr.
Köszönöm szépen, képviselő úr. Tisztelt Országgyűlés! A határozathozatalokra a holnapi ülésnapunkon kerül sor. A mai napirendi pontjaink tárgyalásának végére értünk. Most a napirend utáni felszólalások következnek. „A mi városunk, Pécs 24.” címmel napirend utáni felszólalásra jelentkezett az LMP képviselőcsoportjából Keresztes László Lóránt frakcióvezető úr. Megadom a szót, parancsoljon, frakcióvezető úr! [[17.00]]
Köszönöm a szót. Tisztelt Elnök Úr! Tisztelt Országgyűlés! Valóban, a szűkebb hazámat, Pécset és Baranyát érintő, nagyon-nagyon régóta fennálló fontos problémáról szeretnék beszélni itt a napirend utáni felszólalásomban. Tudjuk azt, hogy az illetékesek Pécs nyugati határától néhány kilométerre egy úgynevezett atomtemető lehetséges helyszínét kutatják, tehát a jelenleg elfogadott dokumentumok, programok szerint, a tervek szerint ott egy atomtemető fog létesülni, egy olyan objektum, amilyen a világon még sehol nem épült meg. Tehát nagy aktivitású nukleáris hulladékok végleges elhelyezésére szolgáló létesítmény még sehol nem nyílt a világon. Azt elmondhatjuk, hogy a kormány gyakorlatilag semmibe veszi azt a világos határozatot, amelyet Pécs városa még a múlt évben elfogadott, amelyben kimondta, hogy nem tudja elfogadni egy ilyen nukleáris létesítménynek a kialakítását a város közelében. Azt is el kell mondanunk minden alkalommal, hogy az érintett térség két országgyűlési képviselője, Hoppál Péter és Nagy Csaba gyakorlatilag elárulja a választókerületét, miután szolgai módon kiszolgálja a kormány szándékát. Mi nagyon-nagyon régóta folytatunk vitát az Országgyűlésben a nukleáris energia használatáról. Mi mindig elmondtuk, hogy az atomenergia nem zöld, nem olcsó és semmiképpen nem tekinthető biztonságosnak. Azt, hogy nem zöld, nagyon gyorsan be lehet látni akkor, ha megnézzük, hogy milyen brutális környezetpusztítást jelent az uránbányászat. Látjuk azt, hogy Pécs határában, Kővágószőlős térségében volt korábban uránbányászati tevékenység, és ez olyan brutális környezetpusztítással járt, aminek a hatásait, a nyomait soha nem lehet eltüntetni. Több tízmilliárd forintot fordítottak már a környezeti megóvásra, a rekultivációs feladatokra. Ez egy soha véget nem érő feladat, ez emészti a közpénzt, de eredeti állapotába ezt a rendkívül súlyosan sérült természeti térséget nem lehet majd helyreállítani. A másik oldalon az is világos, hogy sehol a világon nem lehetett, nem tudták még megoldani a nagy aktivitású radioaktív hulladékok végleges elhelyezését, erre sem a technológia, sem a finanszírozás nem áll rendelkezésre, és a világon mindenhol probléma a helyszínválasztás kérdése is. Magyarországon 2013-tól kutatnak ott a bodai térségben, a Bodai Agyagkő Formációban nagyobb intenzitással, miután elkészült a kis és közepes aktivitású tároló Bátaapáti térségében, és azóta gyakorlatilag folyamatosak a tiltakozások. 2015-ben Orbán Viktor miniszterelnök személyesen tett ígéretet arra, hogy a Pécsett és térségében élők jóváhagyása nélkül ez az atomtemető nem valósulhat meg. Ez a miniszterelnöki ígéret hazugságnak bizonyult, azóta senki nem kérdezte meg sem a Pécsen élőket, sem a térségben élőket, hogy hozzájárulnánake egy ilyen objektum kialakításához. Mint már említettem, Pécs önkormányzata a múlt évben egy világos határozatban mondta ki, hogy ezt nem tűri, és nem tudja ezt elfogadni. [[Az elnöki széket Lezsák Sándor, az Országgyűlés alelnöke foglalja el.]] Korábban ígéretek hangzottak el, miszerint 2018-ban egy kutatási fázis véget ér, és akkor újra lehet értékelni a helyzetet, meg lehet kérdezni a helyieket, és döntést lehet hozni alternatív helyszínek kijelöléséről. Hát, ezzel szemben ez ismét elmaradt, és 2019 tavaszán úgynevezett telephelykutatási engedélyt kapott ez a projekt, és azóta is öntik gyakorlatilag a milliárdokat ebbe a projektbe. Most, a napokban tudhattuk meg, hogy egy közbeszerzési eljárás keretében egy lengyel cég kapott egy egymilliárdos megbízást arra, hogy robbantásos földrengéstani kutatást hajtsanak végre a térségben, jelzem, úgy, hogy még mindig nem kérdezte meg senki az ott élőket. Az Országgyűlés is elkövet egy korábbi határozatához képest egy mulasztást, ugyanis az öt évvel ezelőtt elfogadott radioaktív hulladékok kezelésének nemzeti programját az idei évben már be kellett volna hozni az Országgyűlés elé és ezt felülvizsgálni. Ugye, ez a nemzeti program kimondja, hogy egy ilyen mélygeológiai tárolót létesíteni kell, és ebben a programban egy kutatási helyszín szerepel, ez a bizonyos Bodai Agyagkő Formáció, hiszen annak idején elkövették azt az óriási hibát az illetékesek, hogy a társadalmi és gazdasági adottságokat nem vették figyelembe, tehát nem vették figyelembe azt, hogy egy vidéki nagyvárosi agglomeráció közvetlen közelében van ez a helyszín. A világon sehol nincs példa arra, hogy egy ilyen nagyvároshoz ennyire közel akarnának egy ilyen objektumot kialakítani. Az teljesen világos feladat tehát, hogy ezt a bizonyos, nukleáris hulladékok kezelésével kapcsolatos programot villámgyorsan be kell hozni az Országgyűlés elé, már most, az őszi ülésszakban, és ebbe be kell vezetni azt a világos tényt, amit az Országos Atomenergia Hivatal főigazgatója is elismert, hogy itt kimutatható, érezhető és már önkormányzati döntésben is kimondott a térség ellenállása. Tehát a társadalmi és gazdasági adottságok miatt ez a terület egyszerűen nem alkalmas, függetlenül a műszaki és geológiai, geofizikai adottságoktól. Tehát a feladat az, hogy a Magyarország területén rendelkezésre álló, meglévő lehetséges területeket a társadalmi és gazdasági tényezők értékelésével, figyelembevételével újra kell rangsorolni, és ennek megfelelően az Országgyűlésnek egy olyan döntést kell hozni, hogy a szakembereket megbízza alternatív helyszínek kutatásával ott, ahol az a műszaki és geológiai feltételek mellett a társadalmi és gazdasági feltételeknek is megfelelhet. Ez a feladatunk, ezért dolgozunk mindannyian országgyűlési képviselőként, és elvárjuk a térség kormánypárti képviselőitől is, hogy ezt az utat járják és ezt az utat kövessék ők maguk is. Köszönöm szépen.
Köszönöm szépen, Keresztes László frakcióvezető úr. Tisztelt Országgyűlés! Napirend utáni felszólalásra jelentkezett Fülöp Erik független képviselő úr: „Mikor bünteti meg az állatszaporítókat a Kormány Magyarországon?” címmel. Öné a szó, képviselő úr.
Köszönöm szépen. Tisztelt Elnök Úr! Kedves Képviselőtársak! Én jómagam is ebben a csodálatos teremben több alkalommal is felhívtam a figyelmét a kormánynak, illetve az ellenzéki képviselőknek arra, hogy a magyar állatvédelem sajnos romokban hever, és a romokban heverő magyar állatvédelmet négy pillér mentén lehetne újjáépíteni, amiben nemcsak jómagam ajánlottam fel több alkalommal a segítségemet, hanem több száz állatvédelmi civil szervezet és több tízezer lelkes aktivista, állatbarát, állatszerető aktivista. Ez a négy pillér, amivel újjáépíthetnénk az állatvédelmet, a következő lenne. Egyrészről az állatrendőrség azonnali felállításával, a jogszabályok szigorításával lehetne megelőzni az állatszaporítók által, borzalmas körülmények között, gyakorlatilag egyfajta futószalagon történő selejtes állatok legyártását, előállítását, másrészről a különböző kegyetlenségeket állatok ellen elkövető brutális állatgyilkosokat meg lehetne büntetni. A másik olyan pillér, amelyben szintén az állatvédelmet újjá lehete építeni, a lakossági edukáció, a lakossági oktatás, amit már általános iskolás és óvodai körben el lehetne kezdeni. Szintén nagyon fontos pillér lenne a különféle állatvédelmi szervezetek, civil szervezetek munkájának a segítése, elsősorban anyagilag ezeknek a szervezeteknek a jelentős mértékű támogatása. A negyedik sorban pedig: az országos ivartalanítási akció beindításával a nem kívánt állatszaporulatnak a megállítása. Azt gondolom, nemcsak én, hanem az a több tízezer lelkes aktivista és civil szervezeti tag is számos alkalommal már felhívta erre a figyelmet, és azt gondolom, most érkeztünk el arra a pontra, amikor a kormány is belátta, hogy most már foglalkoznia kell ezzel a romokban heverő állatvédelemmel. Én üdvözlöm személy szerint, és azt gondolom, minden állatbarát és minden állatszerető ember üdvözli a kormányzatnak azon döntését, amellyel egy állatvédelmi miniszteri biztost nevezett ki Ovádi Péter képviselőtársunk személyében. Innen is kívánok neki sok sikert és eredményes munkát, hiszen azt látom, hogy több százezer állatszerető ember reménykedve és bizakodva várja, hogy igenis hatásos és hatékony legyen Péternek, a miniszteri biztos úrnak a munkája az állatvédelem területén. Szeretném arra is felhívni a figyelmet, hogy azonban nemcsak ezen négy pillér mentén kellene együtt gondolkodnia minden állatbarát képviselőnek itt az Országgyűlésben, bevonva a civil szervezeteket, hanem erőteljes és szigorú jogszabályok megalkotásával kellene elejét venni az olyan esetek megtörténésének, amire a múlt héten is példa volt Karcagon. Azt gondolom, minden jóérzésű ember kedélyét felborzolta, hogy egy olyan állatszaporítót sikerült a rendőrségnek elkapnia, aki mintegy százötven kutyának vágta át a hangszálait. Ezeket a néma kutyákat a rendőrség lefoglalta, és természetesen eljárást indított ez ellen a brutális állatszaporító ellen, aki ezt a tettét azzal indokolta, hogy úgy gondolta, ha a kutyák ugatnak, az általa tenyésztett, szaporított kiskutyák ugatnak, akkor az zavarni fogja a szomszédokat, és a mindenféle piszkos trükkjeire fény fog derülni. Azt gondolom, közösen, közös erővel, az én partneri segítségemnek, illetve ezen civil szervezetek partneri segítségének a felajánlásával lehetne keményen felelősségre vonni minden ilyen embertelen állatszaporítót és minden ilyen állatgyilkost. Szeretném azt is hangsúlyozni még, hogy a kormányzatnak lépnie kell, jelentős költségvetési forrást kell elkülönítenie az állatvédelemre. Teljesen elképesztő és megdöbbentő az, hogy az idei, illetve a jövő évi költségvetési törvény kapcsán csak központi kommunikációra 24 milliárd forintot különített el az állam, és az állatvédelemre pedig szinte aprópénz, néhány millió forint jutott. Még egyszer hangsúlyozom, hogy nagyon bizakodunk, miniszteri biztos úr munkájához sok sikert kívánunk, természetesen partnerként segítő kezet nyújtunk. Ránk, állatvédőkre, állatszerető emberekre mindig számíthatnak, ugyanakkor nem fogunk engedni: követeljük az állatrendőrség azonnali felállítását, és természetesen azt, hogy az állatgyilkosok, a különféle állatszaporítók megkapják méltó büntetésüket, és letöltendő börtönbüntetést kapjanak a gyilkosok. Köszönöm szépen. [[17.10]]
Köszönöm szépen, Fülöp képviselő úr. Tisztelt Országgyűlés! Napirend utáni felszólalásra jelentkezett Varga Zoltán, a DK képviselője: „A kormány helikopterfelelőse azt ígérte a debrecenieknek, hogy csak néhány hónapot csúszik a BMW gyár. Gyár sehol, helyette por van meg horribilis ingatlanárak” címmel. Öné a szó, képviselő úr.
Köszönöm a szót, elnök úr. Tisztelt Ház! Valószínűleg kormánypárti képviselőink, sőt a kormány tagjai sem emlékeznek már, én debreceniként és a 200 ezer debreceni polgár egyikeként azonban nagyon. Helikopterek jöttek-mentek, suhantak a kormányzati delegációk, fanfárok szóltak, és hatalmas külsőségek közepette bejelentették egypár hónapja, éve, hogy Debrecenben az egyik legnagyobb európai autógyártó fog gyárat építeni. Nemcsak a város, de az ország egyik legjobb földterületeit, termőföldjeit gyalulták le emiatt, 400 hektárról beszélünk. A város jelentős hitelt vett fel ezekre az előkészítő munkálatokra, de az állam is több mint 200 milliárd forinttal támogatta magát a gyárépítést. Már a múlt évben óvatosan kérdezgettük az illetékeseket, hogy nincse itt valami baj, hiszen hallottuk, hogy nem jó hírek jönnek az európai autógyártásról, mindenki mondta, hogy nincs itt semmi gond, nem kell ettől félni, megijedni. Azonban az év elején már aggasztó hírek keltek lábra, a német autógyárak recesszióközeli állapotokat mutattak, amit a tavasszal fellobbanó Covid-járvány még inkább elmélyített. Az autógyárak gazdasági mutatóinak mélyrepülését a német vezetők is megerősítették már, egyben bejelentették, hogy ennek következményeként az európai autógyárak, beruházások volumenét valószínűleg csökkenteni, sok esetben akár a nullára fékezni is szükséges lehet. Debreceni polgárként figyelve a kormányzati megszólalásokat, a propagandasajtót, a városvezetők de a kormányzati szinten is az őszinte helyzetfeltárás, beismerés helyett az Orbán-kurzustól már unalomig ismert győzelmi jelentéseket ismételgették. Előbb azt, hogy hazugság minden, ami a német sajtóban felröppent, és nem fog a BMW debreceni gyárának építése egy másodpercet sem csúszni. Majd azt, hogy lehet, hogy lesz ugyan némi csúszás a beruházás ütemezésével, de ez legfeljebb néhány hetet-hónapot jelenthet. Aztán, talán a helyzet komolyságára tekintettel már maga Szijjártó Péter volt az, aki ez év tavaszán a gyár leendő területén tartott sajtótájékoztatóján elismerte, hogy a 400 hektáros területen megvalósítandó beruházás valóban csúszhat néhány hónapot, és ahogy ő fogalmazott különben az nem lehet kérdés, hogy elkezdike a BMW-gyár felépítését vagy nem. Én nem tudom, hogy Szijjártó Péternek ez kérdése vagy nem, vagy hogy a kormány tagjai közül ez kinek lehet kérdés, hiszen látom, hogy annyira elfoglaltak a plebejus kormány tagjai különben, hogy lassan már haza is csak luxushelikopterrel tudnak járni, és nyaralni is a haveri oligarchák milliárdos luxusjachtját használják az egyszerűség kedvéért. Mi Debrecenben viszont csak annyit látunk ebből az egészből, hogy az ország legjobb, legértékesebb 400 hektárján húzták ki a gazdák alól a talajt, szó szerint. Azt látjuk, hogy elvileg a majdan itt dolgozó menedzsment részére, gyerekei számára megközelítőleg 4 milliárd forint közpénzből építettek meg egy elitista, minden ízében magániskolának látszó közintézményt, egy köziskolát, ami a debrecenieknek amúgy évente több száz millió forintjába kerül. Egy olyan iskolát, ahová a debreceni családok, a debreceni melósok az évi többmilliós tandíj miatt nem tudják beíratni a gyermekeiket. A fideszes városvezetés alibi-ösztöndíjrendszere viszont egyáltalán nem alkalmas arra, hogy a debreceni diákok iskoláztatását finanszírozza. Egy olyan, XXI. századot idéző iskoláról beszélek én most, ahol csak néhány tucat, a Fideszhez ezer szállal köthető milliárdos és politikus gyermekén kívül külföldi kisdiákot vagy debreceni melós családok gyermekeit még nagyítóval sem lehet találni. Mi, debreceniek semmit nem látunk a nagy mellénnyel beígért, a gyár által létrejövő több ezer munkahelyből, és abból sem, hogy ezzel városunk majd végleg felkerül Európa térképére. Csak jelezném Szijjártó Péternek, hogy eltelt a beígért fél év. Szijjártó Péter ígérete nem más, mint üres fecsegés. Nyoma sincs annak, hogy a leendő gyár területén bármilyen munka akár még ebben az évben újraindul. Annyira nincsen nyoma különben, hogy a beruházáson dolgozó ismerőseim is azt mondják, hogy elkezdték a terület téliesítését, ami arra utal, hogy semmiféle újrakezdése ennek a beruházásnak most, az elkövetkezendő hónapokban nem lesz. A gyár építésének bejelentésére az amúgy sem alacsony ingatlanárak az egekbe szöktek, és így egy fiatal pályakezdő vagy otthonteremtő debreceni család szinte képtelen ma hozzájutni nemcsak saját lakáshoz, de még bérleményhez sem nagyon. A várostól északnyugatra tervezett beruházás miatt a termőrétegétől megfosztott 400 hektárnyi földterületről a szél a port rendszeresen a városba fújja. A kormány helikopterfelelőse azt ígérte a debrecenieknek, hogy csak néhány hónapot csúszik a BMW debreceni gyárának építése, gyár sehol, helyette por van és horribilis ingatlanárak. Köszönjük szépen Szijjártó Péternek az újabb hazugságát. Köszönöm szépen. [[Varju László tapsol.]]
Köszönöm szépen, Varga képviselő úr. A következő napirend utáni felszólaló Varju László, a DK képviselője: „Jászberényi munkásszállás, avagy a Fidesz miért nem támogatja a gazdaságot?” címmel. Öné a szó, képviselő úr.
Köszönöm szépen a szót, elnök úr. Egy példán keresztül szeretném megmutatni és bemutatni azt, hogy a nemzeti együttműködés rendszere vagy a nemzeti együtt rablás rendszere ez csak kérdés, hogy ki hogy fordítja le magának tulajdonképpen hogy működik. Oknyomozásnak is lehetne tekinteni azt, amiről beszélek, de azt gondolom, hogy olyan tanulságokkal rendelkezünk vagy vonhatók le ebből, amelyek nemcsak Jászberényben, hanem másutt is ilyen szempontból szolgálhatnak okulásul. Tanulságokkal kiegészítve, ez a rövid összefoglaló egyébként arra ad lehetőséget, hogy egy adott ügyet áttekintsünk, például itt most ebben az esetben a jászberényi Faiskola utcában található, megroggyant önkormányzati épületen át, amelynek munkásszállóvá alakítására tettek kísérletet, de ez meghiúsult. Az önkormányzati választások előtt a helyi Fidesz lelkes kezdeményezésére Jászberény hazai forrást nyert erre a célra. Szerződő félként egy komoly helyi partnert is bekapcsoltak, aki oly módon vállalta a szállót működtetni, hogy a beruházás gazdaságilag megtérüljön még a városnak. A képviselő-testület megszavazta, előkészítésére ráfordítottak több tízmillió forintot. Ám a választásokat követően fordult a kocka, és a Fidesz helyi képviselői meggondolták magukat, és korábbi előterjesztésükkel hirtelen szembefordultak. A beruházás meghiúsításának nemcsak az előkészítésére kiadott pénz a kára, a városnak a központi kasszába is vissza kell fizetni egyébként 200 millió forint hazai támogatást, amelyet már egyébként erre a célra korábban megkaptak. Az omladozó épület az omladozó létünk mementójaként viszont ott maradt. Állapota és üzenete tarthatatlan. Felteszem tehát a kérdést: egyedi esetről van szó, vagy rögzítenünk kell, hogy inkább általános gyakorlatként alakul ki az, hogy ott, ahol a Fidesznek megszűnik az érdeke, ahol politikai, hatalmi ereje már nincs jelen, hanem egyébként kisebbségbe kerül, akkor azokat a beruházásokat, azokat a fejlesztéseket ellehetetleníti? A hely üzenete egyébként világos: a munkásszállás elbuktatásáról hozott Fidesz-döntés hibás, mert egyébként nem illeszkedik a jászberényi önkormányzat papírokon, a város által, képviselő-testületek által számos alkalommal elfogadott stratégiájába, annál inkább a helyi Fidesz hatalomból kiesése okán, a hatalomba való visszakerülése érdekében folytatott téves felfogásába. Téves felfogásként kell azt értelmeznünk, hogy azoktól a szabad városoktól, ahol az önkormányzati választások eredményeként demokrata képviselők és polgármesterek vették át az irányítást, megvonja a kormány a támogatást, és akár a helyi csoportjukat is erre kényszerítik vagy erre hívják fel. Ez az eljárás elfogadhatatlan, és azt gondolom, a magyar emberek, az ott élők, az adott településen élők érdekeivel is szöges ellentétben áll. Itt érvényesül maga az az elv, hogy ha használni nem tudnak, legalább ártsanak. A konkrét ügyön túl keresem a helyi gazdaság és a társadalom különfélének látszó, de megítélésem szerint mégiscsak a fejlődés fő irányába ható érdekét és a valós stratégiáját, a megértés igényével. Azt szeretnénk tehát, azt javaslom mindenkinek, hogy ilyen döntéseket ne hozzon. A városok, adott települések helyi érdeke mindenképpen azt mutatja, hogy szükség van azokra a fejlesztésekre, amelyek az emberek, az ott lévő vállalkozások lehetőségeit bővítik, és ehhez a feltételeket megteremtik. [[17.20]] Az, hogy ezzel a helyzettel, ezzel a ténnyel szembesítem önöket, akár újabb példákkal is, mert ahogy említettem az elején, nem ez az egyetlen hely, ahol ezzel találkozhatunk. Találkozhattunk ezzel már látványosan akár a fővárosban, de újabb és újabb ilyen projektek jönnek elő, amelyek, ha így folytatódnak, akkor a működést kártékonyan érintik, és ezt a kártékony működést ha önök nem számolják fel, akkor majd megteszik a választópolgárok. Köszönöm szépen megtisztelő figyelmüket.
Köszönöm szépen, Varju László képviselő úr. Napirend utáni felszólalásra jelentkezett Farkas Gergely független képviselő: „Védjük meg a gyermekek egészségét!” címmel. Öné a szó, képviselő úr.
Köszönöm a szót. Tisztelt Ház! Tisztelt Képviselőtársaim! Hiszem, hogy vannak olyan ügyek, amelyek pártok felett állnak, és a parlamenti sokszínűség ellenére mindenki egyetért velük. Egy ilyen ügyet szeretnék most idehozni a Ház elé, ugyanis a gyerekek, a fiatalok védelme, egészségének a megőrzése, úgy gondolom, hogy egy pártok felett álló ügy. Főleg akkor, ha egy olyan termék fogyasztásáról van szó, amiről nem is biztos, hogy tudják, hogy mennyire ártalmas. Ez a termék pedig nem más, mint az energiaital. Mértéktelen fogyasztása ugyanis komoly egészségügyi hatásokkal járhat úgy, hogy ezzel a nagy többség nincs is tisztában. Persze, egy felnőtt esetén azért a józan belátásra bízzuk, hogy mit és mennyit fogyaszt, például energiaitalból, de a fiatalok egy más kategóriába tartoznak. Őket közös felelősségünk megvédeni, ahogy például az alkoholos italoktól is próbáljuk azzal óvni őket, hogy megnehezítjük számukra az ezekhez való hozzáférést.Egy ehhez hasonló kezdeményezéssel éltem a mai napon, amikor is határozati javaslatot nyújtottam be az Országgyűlésnek, melyben azt irányoztam, hogy a 14 év alatti gyermekek számára ne legyen árusítható és számukra ne legyen kiszolgálható energiaital. Hogy miért is lenne fontos az elfogadása és meglépése? Azért, mert az energiaitalok fogyasztásának egészségre káros hatásaival már régóta foglalkoznak az egészségügyi szakemberek. Az energiaitalok címkéjén is szerepel, hogy fogyasztása ellenjavalt várandósok, szoptatós anyák, gyermekek, koffeinérzékenyek, magas vérnyomásban, szívbetegségben szenvedők számára, illetve alkohollal egyidejűleg fogyasztva. Ennek ellenére az energiaitalok nagy népszerűségnek örvendeznek, főleg a rizikócsoportot képező gyermekek körében, emiatt pedig globális szinten egyre több országban igyekeznek bizonyos szigorításokat bevezetni. Nem akarom letagadni azt, hogy a magyar kormány is tett már lépéseket az energiaital-fogyasztás visszaszorítása érdekében a gyermekek körében, ugyanis az „Egészséges Magyarország” program részeként a nevelési-oktatási intézményekben, valamint az intézményeken kívül gyermekek, tanulók részére szervezett rendezvényeken energiaital már most sem árusítható, illetve fogyasztható. Azonban ez önmagában nem zárja ki annak a lehetőségét, hogy az üzletekben hozzáférjenek és továbbra is fogyasszák őket. Az Országos Élelmezés- és Táplálkozástudományi Intézet korábbi felmérése szerint minden ötödik 10-14 éves gyerek fogyaszt energiaitalt reggelire, ami európai összehasonlításban is kimagaslóan rossz mutató. Álljunk meg egy pillanatra, és emésszük ezt az adatot, hogy minden ötödik fiatal egy ilyen energiaital elfogyasztásával kezdi a napját. Mindemellett a magyar kamaszok 78 százaléka iszik energiaitalt, közülük 13 százalék rendszeres nagyfogyasztó. Komoly problémát jelent az is, hogy a fiatalok sok esetben olyan szituációkban fogyasztják az energiaitalokat, amelyek eleve megterhelőek szervezetük számára, például bulik alkalmával alkohollal keverik, edzések és nagyobb fizikai megterhelés után, vagy épp erős fáradtság esetén, például tanuláshoz. Nagyon fontosnak tartom kiemelni, hogy a javaslatomban szereplő korlátozás nem lenne egyedi eset. Példát lehetne venni például Litvániáról, akik elsőként 2014-ben betiltották az energiaitalok forgalmazását a 14 év alattiak számára. Az, hogy a litván gyerekek 10 százaléka heti rendszerességgel ivott ilyen italokat, erősítette a kormányzati álláspontot, melyet a magyarországi adatok meg is ugranak, így kifejezetten indokolt lenne hazánkban is bevezetni ezt a szabályozást. De nem is kell Litvániáig menni, hiszen a román egészségügyi minisztérium is közvitára bocsátott már egy tervezetet, amely megtiltaná az üzleteknek, hogy energiaitalt adjanak el kiskorúaknak, sőt az online értékesítést is felügyelnék, hogy még csak rendelni se tudjanak internetről, így védve a fiatalokat a káros italtól. A benyújtott határozati javaslatom egy másik pontja azt kezdeményezi, hogy induljon egy felvilágosító kampány az energiaitalok káros hatásairól. A felmérések ugyanis azt mutatják, hogy sajnos a magyar társadalom nagyon nincs tisztában ezeknek a negatív következményeivel. A túlzott fogyasztáshoz hozzájárul az is, hogy hiába van felsorolva az energiaitalos dobozokon, hogy milyen káros anyagokat és mekkora mennyiségű koffeint tartalmaznak, a legtöbb esetben sem a fiatalok, sem a szülők nincsenek tisztában a valódi kockázattal, amit rejtenek magukban. Bizonyított tény ugyanis, hogy ezeknek az italoknak a koffeintartalma akár háromszorosa is lehet más élénkítő italokénak, például a kólának, kávénak, illetve a koffein túlzott bevitelének pedig számos mellékhatása van: felgyorsul a pulzus, nő a vérnyomás, a legsúlyosabb esetekben szívroham vagy hirtelen szívhalál is bekövetkezhet, továbbá az eddig rejtett szív- és érrendszeri megbetegedések intenzitásának növelését is elősegítheti. Mindezért javasoltam a beadványomban, hogy a kormány gondoskodjon egy átfogó országos felvilágosító kampányról az energiaitalok fogyasztásának egészségkárosító hatásairól. Emellett pedig más országok példáját követve a gyerekek védelme érdekében hozza meg azt a szabályozást, hogy a 14. életévét be nem töltő személy számára tilos legyen értékesíteni, illetve kiszolgálni energiaitalt. Bízom javaslatom elfogadásában.
Köszönöm, Farkas Gergely képviselő úr. Szintén napirend utáni felszólalásra jelentkezett Z. Kárpát Dániel jobbikos képviselő: „Meddig még?” címmel. Öné a szó, képviselő úr.
Tisztelt Elnök Úr! Tisztelt Ház! Közeleg a tél, kezdtem ma napirend előtti felszólalásomat, jelezvén, hogy egy társadalmi és szociális kataklizmahelyzet van a közelben Magyarországon, és nemcsak a több mint tízezer kilakoltatás alapozza meg mindezt, de bizony az az elképesztően nehéz megélhetés és elképesztően alacsony bérszínvonal is, amely a magyar közállapotokat jellemzi.Azt is el kell mondjuk, hogy mindezen rögvalósággal párhuzamosan megjelennek azért olyan, a kormány által is hangoztatott statisztikák, amelyek az utóbbi hetekben arra engedtek következtetni, mintha 400 ezer forint fölötti lenne az átlagfizetés Magyarországon. Még egyszer ki kell mondani, hogy ízlelgessük: 400 ezer forint fölötti az átlagfizetés Magyarország Kormánya szerint. Ugyanakkor ne legyünk inkorrektek, ne csak a kormányt hibáztassuk a rossz statisztika használata miatt, mert a statisztika maga is félrevezető ebben a kérdésben, ezt a kérdéskört szeretném tehát tisztázni. A 400 ezer forintos bruttó átlagfizetés azért sem jöhet ki, mert több mint 1,7 millió munkavállaló Magyarországon meg sem jelenik ebben a statisztikában. Nem jelenik meg itt az, aki öt főnél kevesebbet foglalkoztató cégnél dolgozik, ily módon mikrovállalkozók, katások, és jellemzően nem a legnagyobb keresetűek nagyon széles tömege marad ki a statisztikai számításból. Egészen elképesztő, hogy a munkavállalók nagyjából egyharmadának bére nem jelenik meg abban, amit a kormány elmond egy sajtótájékoztatón, a parlamentben, és amivel igyekszik a saját teljesítményét dicsérni, védeni. Felfelé nyomja ezt az átlagot továbbá több olyan egyszeri hatás, aminek én adott esetben nagyon örülök. Nagyon örülök, hogy 500 ezer forintos bruttó kiegészítést kap jó néhány egészségügyi dolgozó Magyarországon, szerintünk sokkal többet is érdemelnének, de ez bizony felfelé nyomja azt a statisztikát, ami alapján az a hamis kép alakul ki, mintha valóban terebélyesednének a fizetések Magyarországon. Továbbá ebből a statisztikából hiányoznak pontosan azok, akik a járványügyi veszélyhelyzet miatt már elveszítették az utóbbi hónapokban a munkájukat. Az ő relatíve kiszolgáltatott helyzetük, alacsonyabb bérük sem tudja „lefelé húzni” már ezt a kormány által hangoztatott statisztikát, nemes egyszerűséggel azért, mert kimaradnak belőle, nem jelennek meg. Azt látjuk végeredményben, hogy ha ezeket a kimaradó hatásokat, be nem kerülő hatásokat összeadjuk, akkor nemhogy 400 ezer forint alá csökken a bruttó átlagfizetés, hanem egy jóval alacsonyabb összeg jelenik meg, főleg azért, mert minden átlag jellegzetessége, hogy az emberek, a dolgozók kétharmadának a bére egyáltalán nem éri el még ezt az átlagként megjelölt csökkentett összeget sem, és nagyon sokan kimaradnak azok közül a statisztikából, akik mikroszinten, eltörpülő fizetésekért végeznek annál fontosabb, társadalmi szempontból annál kiemelkedőbb munkát. Azt is látjuk, hogy három úton tudna egy felelős kormányzat változtatni ezen az elképesztő, tarthatatlan helyzeten, mert változtatni kellene. Időközben ugyanis egy tőlünk keletre álló ország minimálbére is leelőzte a magyar minimálbért, többek között azért, mert a forint gyengülése okán még a nemzetközi összehasonlításokban az amúgy sem túl megtisztelő helyünknél is hátrébb csúsztunk, gyakorlatilag két olyan európai vagy EU-s országot találunk, ahol kimutathatóan még alacsonyabb a bérszínvonal, bár garanciák nincsenek ezen pozíció megtartására sem. [[17.30]] A három irány egyike értelemszerű, és itt a parlamentben ehhez tudunk a legkönnyebben nyúlni. A közszféra dolgozói sokszor befagyott, befagyasztott fizetésért dolgoznak, olyan illetményalap alapján, ami adott esetben tíz éve meg sem mozdul, miközben az infláció folyamatosan erodálja ezeket a fizetéseket, tehát az ő folyamatos fizetésüknek az értékvesztése tetten érhető, és ez ellen nem tett senki semmit. Másrészt a legmagasabbként elképzelt szint a multinacionális cégeké. Itt a Jobbik álláspontja szerint mint szociálisan érzékeny magyar néppárt álláspontja szerint úgy kell újratárgyalni a stratégiai szerződéseket, hogy csak azon cégekkel érdemes ezeket újrakötni, csak azok számára érdemes akár vissza nem térítendő támogatást biztosítani, akik vállalják, hogy az európai átlag felé elkezdik közelíteni a munkavállalóik fizetését, legalább lassan, legalább lépcsőzetesen, évente, mondjuk, 2-3 százalékkal egy lassú közeledés a termelékenység megengedése által legyen kimutatható. A harmadik szféra, amire mi leginkább építünk, a magyar mikro-, kis- és középvállalkozások szektora, ahol el kell mondani, hogy általános járulékcsökkentésre van szükség, tehát egy komoly terhet kell levenni a magyar munkaadók válláról. Viszont cserébe elvárhatjuk, és mi, jobbikosok el is várnánk azt, hogy az engedményként átengedett járulékcsökkentés összegének a kétharmadát ezek a cégek fordítsák a saját munkavállalóiknak a bérfejlesztésére. [[Az elnök a csengő megkocogtatásával jelzi az időkeret leteltét.]] Ily módon kimondható lenne, hogy jól járnak a munkaadók, jól járnak a munkavállalók [[Az elnök ismét csenget.]] a költségvetést pedig rendbe tesszük mi, hiszen ez a dolgunk, ezért vagyunk itt, de el kell indulni ebbe az irányba. Köszönöm a lehetőséget. [[Taps a Jobbik soraiban.]]
Köszönöm, Z. Kárpát Dániel képviselő úr. Napirend utáni felszólalásra jelentkezett Rig Lajos jobbikos képviselő: „Járványügyi intézkedések egészségügyi dolgozó szemével 2.0” címmel.
Köszönöm szépen a szót. Tisztelt Elnök Úr! Tisztelt Képviselőtársaim! Egy héttel ezelőtt elmondtam az egészségügyi dolgozó szemszögéből azokat a járványidőszakban tapasztalt jó dolgokat, amelyekre rávilágítottam, és rátértem egypár anomáliára, többek között a tesztelésekre, illetve a rend szabályozására. Most ezt szeretném folytatni, hiszen abba az öt percbe sajnos nem fért bele. Elsősorban inkább azokra a rossz tapasztalatokra szeretném felhívni a figyelmet, amelyek közül talán már egy-két dolog időközben javításra is talált. Az első, amikor bejött az újabb, úgynevezett második hullám, akkor a kormány felhívta a Magyarországra érkező magyar állampolgárok figyelmét arra, hogy ha hazaérkeznek, akkor vagy karanténba kell vonulniuk, vagy Magyarországon elvégzett teszt szükséges. A nyugat-német, illetve az osztrák teszteket nem fogadják el. Az első kérdésem az lenne, hogy mennyiben különbözik, az eljárás módszertana is ugyanaz, és a vírus kimutatása is ugyanazon alapul. Egy különbség van: az ott elvégzett teszt teljesen ingyenes a német dolgozóknak. Az én lányom Lindauban dolgozik, és ha szeretne hazajönni Magyarországra, a munkáltatója állja ennek a költségét, amit a háziorvos rendel el. Jött a nyár, azt elmondtam, hogy a vírust szabadjára engedtük, lazítottunk ezeken a megszorításokon: lehetetett 500 fős rendezvényeket, borfesztiválokat, futballbajnokságokat tartani. Érdekes módon augusztus 31-éig a vírusnak a terjedése kommunikációban teljesen leállt, majd jött szeptember 1-je, és újra elindult. Ez nem egy második hullám, ez az első hullámnak véleményem szerint a folytatása. A következő anomália: szeptember 1-jétől újból életbe lépett nagyon helyesen nagyon sok egészségügyi és szociális intézményben a teljes látogatási tilalom kivéve az országgyűlési képviselőket. Az országgyűlési képviselő, ha érkezett egy lélegeztetőgép, ami elengedhetetlen része az egészségügyi ellátásnak, vagy három perfúzor, akkor berohant az egészségügyi intézménybe, főleg egy olyan kórházba, ami járványkórházként szerepel, és ott az udvaron fotóstábbal, videóstábbal, teljesen piedesztálra emelve az országgyűlési képviselő átadta azt, holott nagyon sok hozzátartozó hónapokig vár arra, hogy legalább öt percre az ott gondozott hozzátartozóját láthassa. Ez igenis egy anomália, hogy vagy senki nem mehet be, vagy mindenki bemehet az intézménybe, akár negatív teszttel. Szeretnék rátérni egy nagyon fontos dologra, ami itt ma elhangzott: az egészségügyi dolgozók és köztük az orvosok béremelésére. Kedves kormányzati Képviselők és Kormánytagok! Önöknek tíz év és egy világjárvány kellett ahhoz, hogy belássák azt, hogy a jelenlegi bérezés, amivel kapcsolatban ellenzéki oldalról szerintem nem volt olyan hét, hogy ne lett volna olyan felszólaló, aki elmondja azt, hogy akár az orvosok, akár az egészségügyi szakdolgozók, de továbbmegyek, a szociális szférában dolgozók bérezése, azt kell hogy mondjam, nevetséges. És önöknek tíz év és egy világjárvány kellett ahhoz, hogy most hirtelen az orvosok bérét megemeljék körülbelül 120 százalékkal, de egy ilyen katonai rendszabályt is hoznak mellé, hogy ha ezt elfogadják és bevezetik ezt a szabályozást, akkor az az orvos egy évig indoklás nélkül bármely más intézménybe elvezényelhető; helyesen egyébként a magánszektort és az állami szektort szétválasztják, de ebben is lesznek majd kiskapuk. És nagyon helyesen válaszút elé állítják azokat az orvosbárókat, akik több éven keresztül több százezer forintot elfogadtak betegektől, akár ha a híradásokat nézzük tumoros betegektől, akik az életükért küzdöttek, és több százezer forintot kellett ehhez kapniuk. Viszont a Btk. szigorítása megint csak egy anomáliát vet fel. Egy évvel sújtható az, aki adja vagy elfogadja ezt a paraszolvenciát, közben pedig Kaleta Gábor, aki 19 ezer pedofil képpel tért haza Magyarországra, a magyar bíróságra, a magyar bíróság előtt egy évet kapott felfüggesztve, és 540 ezer forintos pénzbüntetést. Hát, azért itt van egy kis anomália! A következő: én mint a Magyar Egészségügyi Szakdolgozói Kamarának a tagja követelem ugyanazt, amit az elnök már pár nappal ezelőtt a közleményében, hogy az egészségügyi szakdolgozóknak a bérét is ugyanilyen ütemben, ugyanilyen erősséggel zárkóztassák fel az orvosbérekhez, hogy semmiféleképpen ne legyen ilyen anomália [[Az elnök a csengő megkocogtatásával jelzi az időkeret leteltét.]] és ilyen feszültség az egészségügyi dolgozók között, és kérem, hogy a szociális szféra [[Az elnök ismét csenget.]] dolgozóiról se feledkezzenek meg. A türelmét köszönöm, elnök úr. [[Taps a Jobbik és a Párbeszéd soraiban.]]
Köszönöm szépen, Rig Lajos képviselő úr. Napirend utáni felszólalásra jelentkezett Brenner Koloman jobbikos képviselő: „Elzárkózás és fideszes hatalmi gőg Sopronban” címmel. Öné a szó, képviselő úr.
Köszönöm a szót. Tisztelt Elnök Úr! Tisztelt Ház! Néhány napja zártkörű szentmisén került átadásra Sopron egyik ikonikus temploma, a Szent Mihály-templom. No, ez a templom nem azért ikonikus, mert jómagam ott bérmálkoztam bár nem hetente, mint egyes más politikusok , hanem azért ikonikus, mert a város védőszentjéről van elnevezve. Mi történt, és miért mondom azt, hogy ez azért mégiscsak sok, hogy egy polgárvárosban a fideszes úrhatnám gőg gyakorlatilag ennyire az arcunkba röhög? Az történt, hogy ezen a zártkörű szentmisén gyakorlatilag kizárólag fideszes potentátok vehettek részt. Ott voltak azok, akik velem ellentétben biztosan nem ebben a templomban bérmálkoztak, hiszen a Fidesz álkeresztény és áldemokrata ugye, elvtársak, emlékszünk erre? Gyakorlatilag a soproni polgárokat és például a magyar Országgyűlés soproni alelnökét, de a helyi ellenzéki önkormányzati képviselőket sem hívták meg erre a rendezvényre. Szégyen és gyalázat, hiszen azt gondolom, hogy a város védőszentjének temploma az összes soproni polgár egyik szimbolikus helye, és ilyenkor bizony nem a luxus fideszes kormány luxusterepjáróival elálljuk a soproni polgárok útját, merthogy ez történt, és dugó is kialakult e miatt a luxuskaraván miatt, nem migránskaraván volt, hanem Fidesz-karaván, ehhez képest a soproni polgárok még csak egy kivetítőt sem kaptak azért, hogy gyönyörűen megújult ikonikus templomunkat valóban ismét birtokba vehessük. Szégyen, gyalázat, hogy az Úr 2020. évében ebben a tisztes polgárvárosban ilyen rendezvényre kerülhet sor. Mi a néppárti Jobbik nevében azt gondoljuk, hogy a soproni polgárok ennél többet érdemelnek. Tisztelt Ház! Lássuk be, hogy a magyar egyetemi világ és a magyar tudomány ennél lényegesen többet érdemel, hiszen nem elég, hogy a Magyar Tudományos Akadémia kutatóhálózatát leválasztották az Akadémiáról, amely ellen jómagam is mint a Magyar Tudományos Akadémia köztestületének tagja mindig is felemeltem a szavamat, úgy tűnik, hogy a fideszes egypárti túlhatalom régi szép bolsevik időket idézően úgymond a múltat végképp eltörölni most már az MTA nevét is ki akarja radírozni az összes kutatóhálózat nevéből. [[17.40]] Hát, hova jutunk még el, kedves fideszes elvtársak? S akkor megkérem elnök urat, hogy ha lehet, emiatt ne vonja meg tőlem a szót. Gyakorlatilag a Fidesz tudás- és értelmiségellenes politikájának újabb és újabb fokozatait látjuk. Látjuk azt, hogy nemhiába szólaltam fel mindig az ellen, hogy az alapítványi fenntartásba átforgatott egyetemek kuratóriumaiba jussanak be az egyetemi polgárok által megválasztott egyetemi vezetők és hallgatók képviselői. A Színművészeti Egyetem az iskolapéldája annak, hogy milyen az, amikor mind a felsőoktatási törvényben biztosított egyetemi autonómiát lábbal tapossa a Fidesz, mind az alkotmányban most Alaptörvénynek nevezzük biztosított egyetemi autonómiát. Legutóbb az ötvenes évek bolsevik rendszerére volt az jellemző, hogy a dékánokat, rektorokat, egyetemi vezetőket kinevezték a pártközpontból, mint most a fideszes minisztériumból. Hát, hova jutunk 2020-ban, egy európai uniós tagállamban, egy olyan országban, ahol a középkor óta az egyetemi autonómia mindig is szent és sérthetetlen volt, az egyetlen kivétel az általam előbb felemlegetett kommunista időszak volt?! Most megint ott tartunk, hogy egy katonatisztet neveznek ki a Színművészeti Egyetem kancellárjának, a kuratóriumban olajbizniszben utazók ülnek, a kuratórium elnöke pedig Vidnyánszky „Mephisto” kolléga, aki úgy látszik, valami nagy bántást élhetett meg a korábbi életében, mert látjuk, hogy hova vezetett ez az egész. A patthelyzet feloldására már néhány nappal ezelőtt megtettem a javaslatomat: tessék két kart alakítani, hogy a hallgatók a régi curriculummal és a régi oktatói gárdával kezdhessék el végre a tanítást és az oktatást, az új vezetés pedig próbálkozzék egy olyan új koncepció kialakításával, amivel majd meg lehet győzni azokat, akik a Vidnyánszky-féle vezetés felé akarnak menni. Köszönöm a figyelmet. [[Taps a Jobbik soraiban.]]
Köszönöm szépen, Brenner Koloman képviselő úr. Napirend utáni felszólalásra jelentkezett Tordai Bence képviselő úr, a Párbeszéd képviselője: „Alapbiciklit mindenkinek!” címmel. Öné a szó, képviselő úr.
Köszönöm a szót, elnök úr. Tisztelt Országgyűlés! Kedves Polgártársak! Igen, „Alapbiciklit mindenkinek!”, ez a napirend utáni felszólalásom címe. Mert azt látjuk, hogy a Fidesz-kormány közlekedésfejlesztése a legnagyobb nagyságrendben az autópálya-építéseket támogatja. Évente több száz milliárd forintot költenek el sokszor teljesen fölösleges, később bizonyítottan kihasználatlan autópályák építésére, és azt is pontosan tudjuk, hogy miért: a fideszes oligarchák ebben látják most az egyik legnagyobb bizniszt, a két-háromszorosan túlárazott autópályákban, kilométerenként akár 3,5 milliárd forintos Európa-rekord költségszinttel. Ez jelenti a Fidesz közlekedésfejlesztési politikájának a gerincét. De azt is látjuk, hogy gondolkodnak még azért másban, gondolkodnak az autóvásárlás támogatásában is. Több tíz milliárd forintos költségvetési tételek segítik a családok autóvásárlását, ami tulajdonképpen akár támogatható célnak is minősülhet, hiszen azt a pénzt sem lopják el, amit odaadnak közvetlenül az embereknek, noha a motorizált egyéni közlekedésnek hosszú távon nem biztos, hogy nagyon fényes a jövője. Ehhez képest még egy lépéssel előrébb van, amikor az elektromos kerékpárok beszerzésére hoztak egy programot a kormány részéről. Ezt már csak 1 milliárdos kerettel; ugye észrevesszük, hogy 100 milliárd, 10 milliárd, majd 1 milliárd. Ez még mindig az a kategória, ami az átlagemberek többsége számára egyértelműen luxusnak minősül. Lássuk be, hogy a sok százezres elektromoskerékpár-csodák 150 ezer forintos támogatása nem tömegek számára választható alternatíva. A Párbeszéd azt mondja, én személyesen azt javaslom, hogy menjünk tovább ezen az úton s akkor végre megérkezünk már egy mindenki által egyértelműen támogatható közlekedéspolitikai támogatáshoz , és támogassuk a nem elektromos kerékpárok vásárlását, beszerzését, szervizelését, felújítását és mindennapos használatát, különösen a munkába járást illetően. Szerintem nem kell hosszasan magyarázni, hogy ennek milyen kedvező élettani, közegészségügyi, gazdasági, forgalmi és környezeti hatásai vannak. Személyes példát tudok mondani, én napi szinten kerékpárral járok be 11-12 kilométerről, sokkal jobb kedvem van, mint azoknak a kollégáknak, akik kikászálódnak a mélygarázsban a limuzinjukból, jobb az egészségi állapotom, kevésbé kapom el a betegségeket, beleértve a koronavírust is, úgyhogy ajánlom mindenkinek jó szívvel ezt a közlekedési formát. A viccet félretéve azt javasoljuk, és arról nyújtok be ma egy országgyűlési határozati javaslatot, hogy kötelezzük a kormányt a kerékpáros közlekedés támogatására, elsősorban is a munkába járás támogatására. E hatpontos csomag 1. pontjaként arra szólítanánk fel a kormányt, hogy a munkáltatók számára teremtse meg a lehetőségét annak, hogy kedvezményes formában ösztönözhessék munkavállalóikat a kerékpárral való munkába járásra. 2. Adómentes juttatásként biztosíthassanak vállalati kerékpárt a dolgozók számára. 3. A kerékpárral munkába ingázók számára legyen egy kilométer-alapú díjazás, ahogy ez számos európai országban létezik, és amely befektetés az egészségügyi költségek csökkenésében busásan megtérül. 4. Azt javasoljuk, hogy legyen egy minden magyar állampolgár számára egyszer igénybe vehető támogatás, amely a már meglévő kerékpárok nagyjavítására, generálozására 25 ezer forintot, azoknak pedig, akiknek még nincs biciklijük, 50 ezer forintos támogatást biztosít. Ez lehetővé tenné, hogy a mostani, európai viszonylatban magas, de még mindig nem elég magas rendszeres kerékpározók aránya tovább növekedjen. 5. A helyi önkormányzatokat kellene anyagilag ösztönözni arra, hogy terézvárosi mintára ahol Temesvári Szilvia párbeszédes alpolgármester javaslatára bevezették már ezt a fiatalok jogosítványszerzési támogatását kiváltva választható alternatívaként a diákok kerékpárvásárlását további összegekkel támogathassák. S végül, de egyáltalán nem utolsósorban a költségvetési források 25 százalékát a kormány minden évben fordítsa a kerékpáros és más nem motorizált közlekedési eszközök infrastruktúrájának a javítására, fejlesztésére. Ezzel el lehetne érni azt, hogy a magyar lakosság egészségi állapota javuljon, a cégek versenyképessége javuljon, csökkenjen a táppénzen töltött napok száma, kisebbek legyenek a közlekedési dugók, és a nagyvárosainkban is javuljon a levegő minősége, ami mindannyiunk közös érdeke. Ezért kérem majd ehhez a támogatásukat. Köszönöm szépen.
Köszönöm szépen, Tordai Bence képviselő úr. Megadom a szót napirend utáni felszólalásra Kálló Gergely jobbikos képviselő úrnak: „Állatok napja? Állatok mindennapja!” címmel. Öné a szó, képviselő úr.
Tisztelt Ház! Tisztelt Elnök Úr! Tisztelt Országgyűlés! A jelen felszólalásomnak két dolog is aktualitást ad. Az egyik, hogy a tegnapi nap, vasárnap tartottuk meg az állatok világnapját. Amikor Magyarországon hétről hétre, hónapról hónapra, de van úgy, hogy sajnos napról napra érkeznek a brutális kegyetlenséggel elkövetett, állatok elleni abúziókról a hírek, akkor nekünk, országgyűlési képviselőknek, ha kell, hétről hétre, hónapról hónapra fel kell szólalnunk a némák nevében teszek most így. Még egy dolog, ami a múlt héten került bejelentésre, és számomra rendkívül örömteli hír, ez pedig az, hogy a magyar kormány végre egy állatvédelmi biztost fog kinevezni. Ez egy nagyon örvendetes hír, bár tegyük hozzá, hogy ez csak az első lépés az állatvédelem hosszú útján, és fel kell pörgetni a dolgokat. Megnevezték azt is, hogy a leendő állatvédelmi biztosnak mi lesz a dolga. Ezt négy pontban határozták meg: felméri az országos kóborállat-helyzetet, javaslatot tesz az országos ivartalanítási programra, felméri a gyepmesteri telepeket, s javaslatokat tesz arra, hogy ezeket hogyan lehet felújítani, illetve felhívja a lakosság figyelmét a felelős állattartásra. [[17.50]] Amikor ezt a négy pontot olvastam, már tényleg madarat lehetett volna velem fogatni, ugyanis a legutóbbi költségvetési módosító javaslataim között ebből a négy pontból kettőt benyújtottam. Nem vagyok naiv ember, nem gondolom azt, hogy ezt én mondtam önöknek tollba, de mégiscsak úgy látszik, hogy legalább a problémák felmérésében konszenzus lehet a pártok között. Ez a két dolog ugyanis az országos ivartalanítási program beindítása volt, illetve a másik az, hogy egy országos gyepmesteri rehabilitációba kezdjünk bele. De benyújtottam még a költségvetéshez egy másik pontot is, ez pedig az állatrendőrség létrehozása. Nem állapot ugyanis az ma Magyarországon, hogy az állatok nem részesülnek semmilyen alkotmányos védelemben, de ezt nemcsak én mondom. Az „Állatrendőrséget Magyarországnak”, az ÁRMO szervezet egy petíciót indított el, amelyet a mai napig több mint 24 ezren írtak már alá, mindenféle reklám és mindenféle marketing nélkül. El tudták érni azt, hogy 25 ezer ember támogassa az állatvédelmi rendőrséget, és ők csak civilek voltak. Ilyen társadalmi támogatottság van az állatvédelmi rendőrség mögött. Javaslom, hogy a peticiok.com-on mindenki támogassa aláírásával ezt a petíciót. Végezetül, kedves képviselőtársaim, engedjenek meg nekem egy ideológiai passzust is. Önök lépten-nyomon, minden kanyarban arra hivatkoznak, hogy keresztény emberek, és hogy ezt a keresztény ideológiát meg szeretnék honosítani a magyar belpolitikában is. Osztom ezt a nézetet, hiszen jómagam is vallásos ember vagyok, ugyanakkor a vallásosságomba belefér az, hogy kiálljak azokért az állatokért, amelyekért nem áll ki a magyar állam. A vallásosságomba bele kell hogy férjen az, hogy szóljak azon megkínzott állatok hangján, amelyeknek a hangján csak a civilek szólnak, a politika pedig nem. Ha meg tudtuk teremteni Európa legszigorúbb dohányzás elleni törvényét, akkor én úgy gondolom, hogy semmi akadálya annak, hogy megteremtsük Európa legszigorúbb állatvédelmi törvényét is. Számomra ez a keresztényi gondoskodás. Végezetül maradok a körzetem szolgája, rajta, Borsod 6-os, hajrá, Bíró László! Köszönöm szépen. [[Taps a Jobbik padsoraiból.]]
Köszönöm szépen, Kálló Gergely képviselő úr. Napirend utáni felszólalásra jelentkezett Apáti István független képviselő úr: „Ne tegyenek tönkre négyszázezer magyar vállalkozót!” címmel. Öné a szó, képviselő úr!
Tisztelt Elnök Úr! Tisztelt Képviselőtársaim! Régi igazság a politikában, hogy ne zavard meg az ellenfeledet, ha éppen hibázni készül. Ugyanakkor mi a Mi Hazánk Mozgalomban teljesen másként gondolkodunk, és megpróbáljuk síppal, dobbal, nádi hegedűvel megzavarni a kormánytöbbséget egy szarvashiba elkövetése közben. Hiszen még nem késő, a katás adózók legalább kétharmadát, de lehet, hogy közel 100 százalékát tönkretevő, 2021. január 1-jétől hatályba lépő módosítás előtt még van jó néhány parlamenti ülés, amelyen van lehetőség arra, vagy lesz lehetőség arra, hogy a kormányzat korrigálja azt a hibát, amelyet még a tavaszi-nyári ülésszak végén elkövetett. Itt ugyanis arról van szó, tisztelt képviselőtársaim, hogy adott egy rendkívül népszerű adózási forma, a kata, a kisadózók átalányadója, amelyet legalább 400 ezer vállalkozó választott. Legalább 400 ezer honfitársunk, többsége nyilván mikrovállalkozó, vagy egyenesen mikrovállalkozók adóznak ezen adózási forma szabályai szerint, melynek nagyon röviden az a lényege, hogy 50 ezer forint átalányadó befizetésével ezek a katás vállalkozók úgymond letudják, teljesítik valamennyi adó- és járulékfizetési kötelezettségüket, cserébe ugyanakkor lemondanak a kiadási tételek érvényesítéséről, feltéve, hogy az éves nettó árbevételük a 12 millió forintot nem haladja meg. Nagyon sokan választják ezt az adózási formát még abban az esetben is, ha számos anyagköltségük, eszközköltségük, dologi kiadásuk, esetleg munkabérköltségük merül fel, mert úgy ítélik meg, hogy mindezekkel, plusz a havi 50 ezer forint havi átalányadó befizetésével is lényegesen jobban járnak, több nettó hasznot tudnak realizálni a hónap, illetőleg az év végén, mint ha egy bonyolultabb és magasabb adótétellel érintett adózási formát választanának. És ebbe a kompromisszumba rongyol bele fénysebességgel a Fidesz-KDNP-kormányzat, a Mi Hazánk számára teljes mértékben érthetetlen módon, ugyanis „a kevesebb a több” elve kiválóan érvényesült, egy sikertörténetként könyvelhettük el eddig a katát: az előbb említett egyszerűsége, átláthatósága és alacsony kockázati szintje vagy egyenesen kockázatmentessége miatt sokkal több adóbevétel folyt be az államkasszába minden évben, mint amennyit előzetesen terveztek. A kompromisszumnak az is része volt ugyanakkor, hogy ezek az adózók tudomásul veszik, hogy mivel aktív korukban jó eséllyel sokkal több nettó bevételt vagy nettó hasznot realizálhatnak, mint mondjuk, munkaviszonyban lévő társaik, ezért ők aktív korukban nyugdíj-előtakarékossággal vagy egyéni megtakarításokkal felkészülnek a nyugdíjas évekre is, hiszen lényegesen alacsony nyugdíjra számíthatnak. Nos, azzal, hogy 2021. január 1-jétől jelen állás szerint az ugyanazon megbízótól származó, éves 3 millió forintot meghaladó bevételre, megbízási díjra, jövedelemre 40 százalékos extra büntetőadót vetett ki a kormányzat, vagy készül kivetni a kormányzat, gyakorlatilag tönkreteszik ezt az adózási formát, hiszen több olyan tevékenység van, amely vagy az ágazati törvény ágazati szabályozásánál fogva nem végezhető munkaviszonyban, munkaszerződés keretében, számos tevékenység, közte sok mezőgazdasági, építőipari vagy szellemi szabadfoglalkozású szolgáltató tevékenység például jellegénél fogva nem folytatható ilyen formában. Egy kistermelő, ha ugyanannak a felvásárlónak adja le a frissen szüretelt zöldséget, gyümölcsöt vagy a frissen learatott terményt, és az ugyanazon megbízóval vagy ugyanazon felvásárlóval folytatott jogügyleteiből kifolyólag évente 3 milliót meghaladja a bevétele, akkor 40 százalék extraadót fizet a 3 millió forint feletti részre. Ugyanez igaz az építési szolgáltatást végzőkre; ugyanez igaz az építőiparban dolgozókra, a kőművesektől az ácsokon át a villany- és vízszerelőkig. Ezek az emberek a tevékenységük természeténél fogva nem tudják ezt munkaszerződésbe átkonvertálni, és ráadásul a kormányzat számítása annyira nem fog bejönni, hogy ki merjük jelenteni felelősségünk teljes tudatában, hogy nem a tömeges munkaszerződések megkötésének korszaka jön el, hanem a tömeges álláskereső-nyilvántartásba vételek időszaka, mert ezek a katás vállalkozók vagy tönkremennek, vagy másik esetben a szürke- vagy a feketezóna felé mozdulnak el. Arról nem beszélve, és innen fogom majd folytatni a következő napirend utáni felszólalásomban, hogy jelen állás szerint egy átlag katás vállalkozó 43 ezer forint nyugdíjjal számolhat, és 40 év katás szolgálati jogviszonyban eltöltött idő legfeljebb 26,5 évnek minősül a nyugdíjszámítás szempontjából. Magyarán mondva: a katások sem aktív korukban, sem nyugdíjaskorukban nem számíthatnak semmi jóra a kormányzattól [[Az elnök a csengő megkocogtatásával jelzi az időkeret lejártát.]] , ez pedig elfogadhatatlan. Köszönöm szépen.
Köszönöm, Apáti István képviselő úr. Tisztelt Országgyűlés! Szintén napirend utáni felszólalásra jelentkezett Steinmetz Ádám jobbikos képviselő, jegyző úr: „25 év után újra a Bajnokok Ligája legjobbjai között” címmel. Öné a szó, képviselő úr.
[[A mikrofonja nem működik.]] Köszönöm a szót, elnök úr. Tisztelt Országgyűlés! Azt hiszem, nincs hang…
Be van kapcsolva? Mindjárt megkapja a hangot. Nem hallani. Egy kis segítséget kérek. [[Dr. Steinmetz Ádám: …. Igazoltan távol vagyok…]] Ja, a másik a szomszédé? Azt hittem… [[Dr. Steinmetz Ádám asztalára hordozható mikrofont visznek.]] Öné a szó, jegyző úr.
Köszönöm a szót, elnök úr. Tisztelt Országgyűlés! 25 év után jutott ismét a Ferencváros labdarúgócsapata a Bajnokok Ligája csoportkörébe. Én azt gondolom, hogy tisztességes, meggyőző, szemet gyönyörködtető és gólerős játékkal tudták előbb a svéd, majd a skót, a horvát és végül a norvég bajnokot felülmúlni. [[Taps a Jobbik padsoraiból.]] Így van. És azt gondolom, hogy ez az a teljesítmény, amelyre ma Magyarországon méltóképpen mindenki büszke lehet, talán még a legvérmesebb Újpest-szurkolók is. És ez az a pillanat, amikor szokás köszönetet mondani a játékosoknak, gratulálni a szakvezetőknek; és ez az a pillanat, amikor egyébként illik megköszönni a munkájukat azoknak a sportvezetőknek is, akik áldozatteljes munkájukkal biztosítják a kereteket ezekhez a sikerekhez. Úgyhogy engedjék meg, tisztelt képviselőtársaim, hogy e Ház falai között őszinte szívvel gratuláljak Orosz Pál vezérigazgató úrnak, valamint országgyűlési képviselőtársamnak, Kubatov Gábor elnök úrnak. [[18.00]] A Ferencváros bajnokaként, kupagyőzteseként, KEK-győzteseként, remélem, elnök úr fogadja a gratulációmat, ha már a köszönésemet nem szokta. Ennek a csodálatosan gyönyörű sikernek talán az egyetlenegy szépséghibája az, hogy ezt többségében külföldi játékosokkal tudtuk elérni. Tisztelt képviselőtársaim, emlékezzünk vissza, 25 évvel ezelőtt, amikor az Anderlecht, az Ajax vagy a Real Madrid érkezett az Üllői útra, a magyar edzővel és nyolc magyar játékossal fölálló Ferencváros tudta fölvenni a versenyt. Most pedig mit látunk? Azt látjuk, hogy külföldi edző irányításával nyolc külföldi lép rendszeresen pályára. Én megértem, hogy a Ferencvárosnál teljesítménykényszer van, de sajnos a helyzet a többi NB I-es magyar labdarúgóklubnál sem rózsás e tekintetben. És igen, ez az a pillanat, amikor föl kell hívni a figyelmet, és meg kell kérdezni, sokan meg is kérdezik, hogy hol vannak a képzett magyar labdarúgók. Soha ilyen kevés magyar fiatal nem játszott az NB I-ben, mint napjainkban. A statisztika alapján az U23-as magyar labdarúgók mindösszesen a játékidő 10 százalékát kapják az NB I-ben. Összehasonlításképpen szeretném elmondani önöknek, hogy a szerb fiatalok a magyarnál nem gyengébb szerb bajnokságban több mint 53 százalékot kapnak, és egyébként elárasztják Európa topbajnokságait. Fölmerül a kérdés tehát, hol vannak a tehetséges, képzett magyar labdarúgók, pláne akkor, amikor a Fidesz-kormány 2011 óta évi több száz, ezer millió forinttal támogatja a sportot, és azon belül pedig kiemelten a labdarúgás utánpótlás-nevelését. Ma már 27, magát akadémiának nevező utánpótlás-nevelő műhely működik Magyarországon, több mint 70 ezer gyermekkel többen rúgják a bőrt, mint 2011-et megelőzően, több mint 700 labdarúgópálya épült és számtalan újult meg. Ennek tükrében, azt gondolom, tényleg jogos a kérdés: hol az eredmény, hol vannak a magyar fiatalok? Engedjék meg, hogy most idézzem önöknek Muszbek Mihály napokban elhangzott gondolatait ő egyébként korábban a Testnevelési Egyetemen tanárom volt , tehát így szól az idézet: „Ha a politika évi 400 milliárdot rászán a magyar sportra, de eközben nem határozza meg a személyi felelősség rendszerét, és nem kéri számon annak elköltését, ott nagy probléma van.” Igen, képviselőtársaim, nagy probléma van, amiről beszélni kell, és én bízom benne, hogy egy új kormány felállítását követően meg lesz határozva a személyi felelősségrendszer és a számonkérés sem fog elmaradni. Addig pedig szívemből kívánom, hogy Dibusz Dénes, Lovrencsics Gergő és társai minél több borsot tudjanak törni Messi és Ronaldo orra alá a Bajnokok Ligája további küzdelmei során. Én drukkolok nekik. Hajrá! Köszönöm, hogy meghallgattak. [[Taps a Jobbik soraiban.]]
Köszönöm szépen, Steinmetz Ádám képviselő úr, jegyző úr. Tisztelt Országgyűlés! A napirend utáni felszólalások végére értünk. Megköszönöm munkájukat. Az Országgyűlés reggel 9 órakor folytatja ülését. Az ülésnapot bezárom. További szép napot kívánok!